(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ς΄

Δευτέρα, 10 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ Θ. Ρουσόπουλου, Χ. Θεοχάρη., σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 6ο Γυμνάσιο Τρικάλων και από το 17ο Δημοτικό Σχολείο Ηρακλείου Κρήτης., σελ.   
4. Ανακοινώνεται ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από 8 Μαρτίου 2025 επιστολή του προς τον Πρόεδρο της Βουλής, μας ενημερώνει ότι ο Βουλευτής Δράμας κ. Δημήτριος Κυριαζίδης τίθεται εκτός Κοινοβουλευτικής Ομάδας της Νέας Δημοκρατίας. , σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Μετανάστευσης και Ασύλου, με θέμα: «Επιδείνωση των συνθηκών στις Κλειστές Ελεγχόμενες Δομές Νήσων (ΚΕΔΝ)», σελ.   
 β) Προς τον Υπουργό Ψηφιακής Διακυβέρνησης με θέμα: «Να αντιμετωπιστεί η υποβάθμιση των λειτουργιών του Εθνικού Κέντρου Τεκμηρίωσης και ηλεκτρονικού περιεχομένου (ΕΚΤ)», σελ.   
 γ) Προς τον Υπουργό Ανάπτυξης με θέμα: «Δημιουργία ενός Νέου Αναπτυξιακού Πλαισίου Ενισχύσεων για υφιστάμενες και νέες επιχειρήσεις στη Θεσσαλία», σελ.   
 δ) Προς τον Υπουργό Εθνικής Άμυνας, με θέμα: «Για το ?Πόρισμα Ελέγχου? του Υπουργείου Εθνικής Οικονομίας και Οικονομικών για την Ελληνική Αεροπορική Βιομηχανία Α.Ε.», σελ.   
 ε) Προς την Υπουργό Εργασίας και Κοινωνικής Ασφάλισης:   
 i. με θέμα: «Επιστροφή αναδρομικών σε όλους τους συνταξιούχους», σελ.   
 ii. με θέμα: « Έλλειψη ενημέρωσης και εγκυκλίου για τη διαδικασία στα Κέντρα Πιστοποίησης Αναπηρίας (ΚΕΠΑ) - Οι ασθενείς σε αδιέξοδο» , σελ.   
 στ) Προς τον Υπουργό Υγείας:  
 i. με θέμα: «Τέμπη: Σχετικά με τη στήριξη της ψυχικής υγείας όσων βίωσαν την ανείπωτη τραγωδία», σελ.   
 ii. με θέμα: «Το Θεαγένειο Αντικαρκινικό Νοσοκομείο Θεσσαλονίκης (ΑΝΘ) εκπέμπει SOS», σελ.   
 iii. με θέμα: «Τραγικές οι ελλείψεις στο ΕΚΑΒ Θεσσαλονίκης», σελ.   
 iv. με θέμα: «Αθέμιτες και παράνομες χρεώσεις των ασφαλισμένων από ιδιωτικές δομές υγείας, κατά κατάφορη παραβίαση των υποχρεώσεών τους προς τον ΕΟΠΥΥ και κερδοσκοπώντας εις βάρος των ασθενών», σελ.   
 ζ) Προς τον Υπουργό Ναυτιλίας και Νησιωτικής Πολιτικής με θέμα: «Φθίνουσα Πορεία του Ελληνικού Νηολογίου», σελ.   
 η) Προς τον Υπουργό Υποδομών και Μεταφορών με θέμα: «Για τις ελλείψεις σε υπαλλήλους πληροφοριών πτήσεων και την ασφάλεια των πτήσεων στην Υπηρεσία Πολιτικής Αεροπορίας», σελ.   
 θ) Προς τον Υπουργό Προστασίας του Πολίτη:  
 i. με θέμα: «Οι οργανωμένες επιθέσεις ένστολων αστυνομικών σε πολίτες στις 28-2-2025, ανήμερα της 2ης επετείου από το Έγκλημα των Τεμπών, την ώρα της μεγαλειώδους συγκέντρωσης των πολιτών σε όλη την Ελλάδα, με αίτημα την απόδοση δικαιοσύνης και το τέλος της ατιμωρησίας για το Έγκλημα στα Τέμπη, που στέρησε τη ζωή σε πενήντα επτά ανθρώπους, τραυμάτισε σοβαρά δεκάδες άλλους και πλήγωσε βαθιά την ελληνική κοινωνία», σελ.   
 ii. με θέμα: «Περιπτώσεις παρακρατικής δράσης και οργανωμένης προβοκάτσιας σε βάρος των διαδηλωτών, σε συνεργασία με την Ελληνική Αστυνομία, ανήμερα της 2ης Επετείου από το Έγκλημα των Τεμπών, στις 28-2-2025, στη διάρκεια της μεγαλειώδους διαμαρτυρίας των πολιτών για Δικαιοσύνη, για την τιμωρία των ενόχων, κυβερνητικών και πολιτικών προσώπων, και για τον τερματισμό της κυβερνητικής Συγκάλυψης» , σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου: Οι Υπουργοί Προστασίας του Πολίτη, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Παιδείας, Θρησκευμάτων και Αθλητισμού, Υγείας, καθώς και ο Υφυπουργός στον Πρωθυπουργό κατέθεσαν στις 10-3-2025 σχέδιο νόμου «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της - Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια - Ρύθμιση θεμάτων κρατούμενων σε σωφρονιστικά καταστήματα και άλλες διατάξεις», σελ.   
2. Κατάθεση πρότασης νόμου: Ο Πρόεδρος της Κοινοβουλευτικής Ομάδας «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ» και οι Βουλευτές του κόμματός του κατέθεσαν σήμερα 10-3-2025 πρόταση νόμου «Απαγόρευση-ακυρότητα δικαιοπραξιών στις παραμεθόριες περιοχές», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΑΡΚΑΣ Κ. , σελ.   
  
Β. Επί των επικαίρων ερωτήσεων:  
  
 ΒΑΡΤΖΟΠΟΥΛΟΣ Δ. , σελ.   
 ΓΕΩΡΓΙΑΔΗΣ Σ. , σελ.   
 ΓΚΙΚΑΣ Σ. , σελ.   
 ΘΡΑΣΚΙΑ Ο. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΚΚΑΛΗΣ Β. , σελ.   
 ΚΤΕΝΑ Α. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.   
 ΜΙΧΑΗΛΙΔΗΣ Σ. , σελ.   
 ΜΠΑΡΚΑΣ Κ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΝΟΤΟΠΟΥΛΟΥ Α. , σελ.   
 ΟΙΚΟΝΟΜΟΥ Β. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΝΑΣΤΑΣΗΣ Ν. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.   
 ΤΣΑΚΛΟΓΛΟΥ Π. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ϟ΄

Δευτέρα 10 Μαρτίου 2025

Αθήνα, σήμερα στις 10 Μαρτίου 2025, ημέρα Δευτέρα και ώρα 14.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-3-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΠΘ΄ συνεδριάσεώς του, της Παρασκευής 7 Μαρτίου 2025)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 10 Μαρτίου 2025, οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 597/25-2-2025, 600/25-2-2025 και 604/27-2-2025 και 615/4-3-2025 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα - Άδωνη Γεωργιάδη.

Η υπ’ αριθμόν 602/27-2-2025 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Νικόλαο Παναγιωτόπουλο.

Η υπ’ αριθμόν 614/4-3-2025 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Ιωάννη Κεφαλογιάννη.

Οι υπ’ αριθμόν 617/4-3-2025 και 618/4-3-2025 επίκαιρες ερωτήσεις θα απαντηθούν από τον Υφυπουργό Προστασίας του Πολίτη κ. Ανδρέα Νικολακόπουλο.

Η υπ’ αριθμόν 609/4-3-2025 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Βασίλειο Οικονόμου.

Η υπ’ αριθμόν 595/25-2-2025 επίκαιρη ερώτηση θα απαντηθεί από την Υφυπουργό Ανάπτυξης κ. Άννα Μάνη.

Οι υπ’ αριθμόν 598/25-2-2025 και 601/26-2-2025 επίκαιρες ερωτήσεις θα απαντηθούν από τον Υφυπουργό Εργασίας και Κοινωνικής Ασφάλισης κ. Παναγιώτη Τσακλόγλου.

Η υπ’ αριθμόν 614/4-3-2025 επίκαιρη ερώτηση θα απαντηθεί από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα.

Η υπ’ αριθμόν 611/4-3-2025 επίκαιρη ερώτηση θα απαντηθεί από τον Υφυπουργό Ψηφιακής Διακυβέρνησης κ. Κωνσταντίνο Κυρανάκη.

Η υπ’ αριθμόν 589/24-2-2025 επίκαιρη ερώτηση, που απευθύνεται προς τον Υπουργό Δικαιοσύνης κ. Γεώργιο Φλωρίδη, δεν θα απαντηθεί λόγω αρμοδιότητας.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές.

Θα ξεκινήσουμε τώρα με τη με αριθμό 602/27-2-2025 επίκαιρη ερώτηση του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Ψυχογιού προς τον Υπουργό Μετανάστευσης και Ασύλου, με θέμα: «Επιδείνωση των συνθηκών στις Κλειστές Ελεγχόμενες Δομές Νήσων (ΚΕΔΝ)».

Θα απαντήσει ο Υπουργός Μετανάστευσης και Ασύλου κ. Νικόλαος Παναγιωτόπουλος.

Κύριε συνάδελφε, έχετε τον λόγο για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, από το 2020 είχαμε εκφράσει τις ανησυχίες και τις ενστάσεις μας σε σχέση με τη λειτουργία των Κλειστών Ελεγχόμενων Δομών Νήσων, που περισσότερο θυμίζουν κλειστά κέντρα κράτησης παρά δομές για την υποδοχή και την ταυτοποίηση.

Οι επιτόπιες επισκέψεις οργανώσεων του πεδίου στη ΚΕΔΝ Σάμο ειδικά αποκαλύπτουν συνθήκες υποδοχής μη σύμφωνες με τα βασικά πρότυπα. Βασικό ζήτημα είναι ο υπερπληθυσμός, που παραμένει ένα σημαντικό πρόβλημα με ανθρώπους, συμπεριλαμβανομένων παιδιών, να αναγκάζονται να ζουν σε κοινόχρηστους χώρους ή αυτοσχέδια καταλύματα, καθώς πολλοί οικίσκοι είναι ακατάλληλοι για κατοίκηση λόγω αμέλειας και φθορών.

Η έλλειψη πρόσβασης σε τρεχούμενο και πόσιμο νερό επίσης, που με ερωτήσεις μας και στις 14-9-2023 και στις 6-3-2024, είναι ένα επίμονο και κρίσιμο ζήτημα, που παραβιάζει θεμελιώδη δικαιώματα και επηρεάζει την υγεία και υγιεινή των διαμενόντων, ενώ αποτελεί και κίνδυνο για τη δημόσια υγεία.

Ενδεικτικά καταγγέλλεται ανεπαρκής παροχή νερού με αναφορές για ανθρώπους που λαμβάνουν μόνο ενάμισι λίτρο νερού την ημέρα. Την ίδια στιγμή η κακή αποχέτευση δημιουργεί απάνθρωπες συνθήκες με αναφορές για λύματα σε χώρους διαβίωσης και προσβολές από παράσιτα, ενώ υπάρχει και ένα πρόβλημα με την πυρασφάλεια. Δεν υπάρχει, δηλαδή, επαρκής εγκατάσταση της υποδομής για να καλυφθεί σε περίπτωση που υπάρξει φωτιά.

Τα συστήματα παρακολούθησης και ελέγχου στην κλειστή δομή της Σάμου, όπως τα «Κένταυρος» και «Υπερίων» μαζί με τον διπλό φράχτη τύπου ΝΑΤΟ, οι περιπολίες με σκύλους τουρνικέ, αξιωματικούς ελέγχους ακόμα και σε παιδιά που επιστρέφουν από το σχολείο, δημιουργούν ένα περιβάλλον μακριά από την έννοια της δομής φιλοξενίας που προφανώς χρειάζεται κανόνες και οργάνωση, αλλά να προορίζεται και να διευκολύνει τις διαδικασίες υποδοχής και ταυτοποίησης και όχι να είναι μια πραγματική φυλακή.

Η Αρχή Προστασίας Δεδομένων Προσωπικού Χαρακτήρα έχει ήδη επιβάλει πρόστιμο για τους λόγους αυτούς και για τα επιμέρους προβλήματα και τα επιμέρους ζητήματα που υπάρχουν με τα συστήματα ασφαλείας.

Επειδή η εμπειρία από τις υπάρχουσες δομές και ιδίως στη Σάμο καταδεικνύει ότι οι δομές αυτές για τις οποίες ανακοίνωσε τότε με στόμφο ο Πρωθυπουργός με τον κ. Σχοινά δεν αποτελούν στην ουσία στο πλαίσιο του Συμφώνου Μετανάστευσης της Ευρώπης μια λύση, αλλά είναι μέρος του προβλήματος, καθώς κάνουν τη χώρα μας de facto αποθήκη ψυχών χωρίς καμία αλληλεγγύη από τα υπόλοιπα κράτη-μέλη και επειδή η δημιουργία μικρών και ανοιχτών δομών με ανθρώπινες συνθήκες και σαφείς κανόνες λειτουργίας και επαρκή στελέχωση βέβαια, η επιτάχυνση των διαδικασιών ταυτοποίησης και ασύλου και η άμεση μεταφορά αιτούντων άσυλο στην ενδοχώρα, αλλά και η ενεργοποίηση μετεγκαταστάσεων στην Ευρώπη αποτελούν για μας την πραγματική και μοναδική λύση.

Στο πλαίσιο αυτό, ερωτάσθε, κύριε Υπουργέ, ποια μέτρα θα ληφθούν άμεσα για τη βελτίωση των συνθηκών διαβίωσης στην ΚΕΔΝ Σάμου ιδίως όσον αφορά τον πληθυσμό, την πρόσβαση στο νερό και την αποχέτευση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ενδιαφέρουσα ερώτηση, κύριε συνάδελφε.

Ασφαλώς και δεν θα διαφωνήσω ότι οι συνθήκες διαβίωσης στις δομές είναι ιδανικές και αυτό, βέβαια, έχει να κάνει και με τα φαινόμενα υπερπληθυσμού. Όταν οι αφίξεις είναι πολλές, όταν το σύστημα υφίσταται πίεση, τότε βέβαια οι συνθήκες στις δομές πιέζονται και πιέζονται προς το χειρότερο και γίνεται ένας αγώνας δρόμου από τους διοικητές των δομών, από τις υπηρεσίες του Υπουργείου, ειδικά από τη Γενική Γραμματεία Υποδοχής και Ταυτοποίησης, που είναι αρμόδια για την κατάσταση στις δομές, να λύνουμε προβλήματα, να διορθώνουμε φθορές. Οι φθορές είναι ένα άλλο ζήτημα που έχει τάσεις επαναλαμβανόμενες, θα έλεγα, και αυτό έχει να κάνει πολλές φορές και με τη συμπεριφορά των φιλοξενούμενων που προβαίνουν τακτικότατα στις φθορές, διότι έτσι έχουν την εντύπωση ότι θα απαλλαγούν πιο γρήγορα, θα πάρουν ταξιδιωτικά έγγραφα, θα αναχωρήσουν, θα φύγουν. Όμως, γίνεται μια μεγάλη προσπάθεια.

Θα πω τα εξής: Όσον αφορά το σύστημα των Κλειστών Ελεγχόμενων Δομών και τα Κέντρα Υποδοχής και Ταυτοποίησης -τα ΚΕΔ, ΚΥΤ- που είναι κυρίως ανεπτυγμένα στα νησιά και δύο στην ενδοχώρα, Μαλακάσα, Διαβατά Θεσσαλονίκης, σκοπός είναι η πραγματοποίηση διαδικασιών καταγραφής, ταυτοποίησης και εξακρίβωσης στοιχείων των εισερχομένων, ιατρικού ελέγχου, εντοπισμού ευαλωτότητας, παροχής ενημέρωσης σχετικά με δικαιώματα και υποχρεώσεις, καθώς και πλήρους καταγραφής αιτημάτων για διεθνή προστασία των πολιτών τρίτων χωρών και ανιθαγενών, προσωρινή φιλοξενία των αιτούντων άσυλο, καθώς και τυχόν περαιτέρω παραπομπή τους σε άλλη δομή του Εθνικού Συστήματος Υποδοχής.

Για όσο διάστημα παραμένουν εντός των επιμέρους τμημάτων προσωρινής υποδοχής των ΚΕΔ και σε διακριτούς χώρους μέσα σε αυτά οι πολίτες τρίτων χωρών ή ανιθαγενείς τελούν υπό καθεστώς ελεύθερης κυκλοφορίας. Οι διαμένοντες κυκλοφορούν ελεύθερα σε προκαθορισμένους χώρους, προκειμένου να μην εμποδίζεται η εύρυθμη λειτουργία των ΚΕΔ. Απολαμβάνουν δικαιώματα εισόδου, εξόδου κατά τις ώρες που ορίζονται σε απόφαση του διοικητή της ΥΠΥΤ, η οποία ισχύει ενιαία για το σύνολο των ΚΕΔ της επικράτειας.

Επομένως, όλη αυτή η κατάσταση δεν προσιδιάζει σε χαρακτηριστικά φυλακής, εντελώς κλειστού συστήματος. Υπάρχει κάποια σχετική ελευθερία κίνησης, σύμφωνα, βέβαια, με τους κανόνες.

Από εκεί και πέρα, θυμίζω ότι έχουν ελεύθερη πρόσβαση στα ΚΕΔ -κατόπιν αιτήματος, βέβαια- νομικοί παραστάτες των φιλοξενουμένων, καθώς και εθελοντικά μέλη μη κυβερνητικών οργανώσεων. Άρα, το σύστημα κατά κάποιο τρόπο παρακολουθείται από φορείς οι οποίοι βλέπουν, ελέγχουν τις συνθήκες διαβίωσης εκεί.

Θυμίζω ότι για περίπτωση καταστρατήγησης κάποιου από τα θεμελιώδη δικαιώματα κάποιου φιλοξενουμένου υπάρχει και ο μηχανισμός καταγγελίας μέσω του Fundamental Rights Officer, δηλαδή του αξιωματούχου θεμελιωδών δικαιωμάτων, έναν μηχανισμό που θέσπισε το Υπουργείο, προκειμένου να υπάρχει και αυτή η δυνατότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τώρα, όσον αφορά την ύδρευση θα πω λιγότερα στη δευτερολογία κυρίως για το Ευρωπαϊκό Σύμφωνο. Ας εξαντλήσω με την ανοχή σας…

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, συνεχίστε, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Όσον αφορά την πρόσβαση σε πόσιμο νερό και τις υγιεινές συνθήκες διαβίωσης, ασφαλώς και είναι αυτονόητη προτεραιότητα. Δεν είναι εύκολη υπόθεση πάντα να είναι στο ιδανικό σημείο για τις δομές, δεδομένων και όλων αυτών των φθορών και των φαινομένων υπερπληθυσμού, όμως, γίνεται κάθε προσπάθεια. Κάθε διαμένων κατά τους κανόνες λαμβάνει τουλάχιστον τρία λίτρα νερού ημερησίως, καλύπτοντας πλήρως ανάγκες κατανάλωσης και υγιεινής.

Για το ΚΕΔ Σάμου, οι ανάγκες της εν λόγω δομής σε νερό καλύπτονται από την υφιστάμενη γεώτρηση εντός της δομής και από το παρεχόμενο νερό με βυτιοφόρα οχήματα από την ανάδοχο εταιρεία, που είναι ένας τοπικός προμηθευτής ο οποίος μεταφέρει νερό στη δομή με βυτία.

Είχαμε προσφάτως προβλήματα όσον αφορά την απρόσκοπτη παροχή νερού μέσω του αναδόχου, επειδή υπήρχαν κάποιες οικονομικές εκκρεμότητες που υπάρχουν ακόμα. Πρόθεση του Υπουργείου, φυσικά, να τις διευθετήσει. Έχουμε διευθετήσει παρά πολλές εκκρεμότητες σε διάφορα σημεία και πρέπει να διευθετήσουμε και αυτή. Στο διάστημα που είχε διακοπεί η παροχή νερού λόγω των προβλημάτων αυτών των εκκρεμοτήτων προς τον προμηθευτή οι ανάγκες καλύφθηκαν με βυτιοφόρα του δήμου. Τώρα επανήλθε ο προμηθευτής, εν όψει της νέας σύμβασης που θα υπογραφεί σύντομα, εντός του επόμενου μηνός κατά πάσα πιθανότητα. Σκοπός μας είναι να τακτοποιήσουμε αυτές τις οικονομικές εκκρεμότητες -δεν είναι μεγάλο το ποσόν, αλλά για κάποιον τοπικό προμηθευτή ασφαλώς και έχει σημασία- ώστε να συνεχιστεί απρόσκοπτα η παροχή αυτής της υπηρεσίας.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ, παρακαλώ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Όσον αφορά την αποχέτευση και εκεί δεν υπάρχει πρόβλημα, αλλά παρατηρούνται κάποιες ώρες, όταν κάποιος διεθνής αξιωματούχος -είτε πρέσβης είτε εκπρόσωπος κράτους είτε εκπρόσωπος μεγάλης οργάνωσης- επισκέπτεται τη δομή, φαινόμενα φθορών και ζημιών στα συστήματα, έτσι ώστε να δημιουργηθούν εντυπώσεις ότι η κατάσταση εκεί είναι κακή και βέβαια, να δημιουργηθεί πίεση για αποχώρηση κάποιων φιλοξενουμένων.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, τα υπόλοιπα στη δευτερολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Όσον αφορά την αποσυμφόρηση, θα πω αυτό μόνο και θα συμπληρώσω στη δευτερολογία μου, ότι η εντολή του Υπουργείου προς τη Γενική Γραμματεία και αυτή προς τους σχετικούς, όσους έχουν να κάνουν με την υπόθεση της μεταφοράς, είναι η αποσυμφόρηση δομών, όπως η Σάμος. Αυτή τη στιγμή διαμένουν εκεί γύρω στα τρεις χιλιάδες τριακόσια άτομα, πρόσφατα αφίχθησαν άλλα εκατό, αλλά τόσο στα ασυνόδευτα ανήλικα όσο και στα άτομα του γενικού πληθυσμού η εντολή είναι να αποσυμφορίζονται, να μεταφέρονται δηλαδή προς δομές της ενδοχώρας με τον συχνότερο, ταχύτερο δυνατό ρυθμό. Θα παραθέσω σχετικούς αριθμούς στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, άκουσα με προσοχή την απάντησή σας. Κατ’ αρχάς, να επιμείνω στο γεγονός ότι όσον αφορά στο νερό, όπως καταλαβαίνετε, σε όλες του τις μορφές -είτε είναι πόσιμο είτε είναι τρεχούμενο για κάθε χρήση είτε είναι αποχέτευση είτε είναι η πυρασφάλεια που σας είπα πριν- πρέπει να κινηθείτε άμεσα.

Και θέλω να μου πείτε συγκεκριμένα και για την πυρασφάλεια, διότι είναι μια μεγάλη δομή με χιλιάδες διαμένοντες, ποιες ενέργειες θα γίνουν εκεί και πώς θα λύσουμε άμεσα ζητήματα, που αν καλούμασταν εμείς να μείνουμε εκεί σε αυτές τις συνθήκες για μια βδομάδα, θα ήταν πάρα πολύ δύσκολο. Και αντιλαμβάνεστε ότι θα πρέπει να παρέχουμε υλικές συνθήκες υποδοχής, σύμφωνα με το Διεθνές και Εθνικό Δίκαιο και το νερό είναι κρίσιμο για όλα αυτά.

Επίσης, να πω ότι το 2018-2019, όταν και εμείς επιχειρούσαμε την αποσυμφόρηση, όπως είπατε -και συμφωνούμε σε αυτό- υπήρχαν δύο οδοί. Η μία ήταν στην ενδοχώρα, στην οποία υπήρχαν δομές φιλοξενίας τότε και στην ουσία μεταφέρονταν αιτούντες άσυλο και υπήρχε και η Ευρώπη. Όταν μεν φέρναμε στην ενδοχώρα κόσμο για να εγκατασταθεί σε δομές -είτε ξενοδοχεία είτε με το πρόγραμμα ΕΣΤΙΑ- βρίσκαμε, δυστυχώς, απέναντι -και τώρα είναι ένα πολιτικό σχόλιο αυτό- πολλές δυνάμεις της σημερινής Κυβέρνησης, δημάρχους, αυτοδιοικητικούς φορείς και λοιπά. Εμάς θα μας βρείτε μαζί, εάν χρειαστεί να υπάρξουν τέτοιες μεταφορές με σωστές συνθήκες και με οργάνωση.

Όπως επίσης θα μας βρείτε μαζί και στο να υπάρχουν υποχρεωτικές μετεγκαταστάσεις στην Ευρώπη και ήσασταν στην Ευρώπη, οπότε να μας ενημερώσετε αν αυτό το Σύμφωνο Μετανάστευσης, που κάνει τη χώρα αποθήκη και φυλακή ψυχών de facto με εθελοντική αλληλεγγύη των κρατών-μελών, θα είναι η γραμμή από εδώ και πέρα.

Εμείς ζητάμε ενιαίο σύστημα ασύλου και υποδοχής, ενιαίο σύστημα επιστροφών, αλλά και υποχρεωτικές μετεγκαταστάσεις με πληθυσμιακά κριτήρια. Αυτή είναι η αλληλεγγύη και ένα βιώσιμο Σύμφωνο Μετανάστευσης.

Από εκεί και πέρα, κύριε Υπουργέ, υπάρχει ένα δημοσίευμα, ένα ρεπορτάζ μάλιστα στο «News247.gr», την ιστοσελίδα, που συνοδεύεται με υλικό, με στοιχεία και με φωτογραφίες και αναφέρεται σε εκατοντάδες ανήλικα που κρατούνται επ’ αόριστον, όπως λέει, στην Κλειστή Δομή της Σάμου, χωρίς πρόσβαση στο νερό, όπως είπαμε, σε ρούχα, φάρμακα και σχολική εκπαίδευση, ενώ υφίστανται και μεταδοτικές δερματικές ασθένειες, όπως ενός δεκαεξάχρονου, ο οποίος ήταν με ψώρα και μετά από εξήντα τέσσερις ημέρες κράτηση, μετά από δικαστική απόφαση του Διοικητικού Πρωτοδικείου Σύρου, που στην ουσία εφάρμοσε τα ασφαλιστικά μέτρα του Ευρωπαϊκού Δικαστηρίου Δικαιωμάτων του Ανθρώπου, αφέθηκε ελεύθερος μαζί με κάποιους ακόμα συνομήλικούς του.

Αυτά, λοιπόν, συνιστούν μία παράνομη πρακτική, η οποία όταν η δυναμικότητα της δομής είναι περίπου διακόσια άτομα στο safe zone και υπήρχαν πεντακόσια πριν από κάποιο διάστημα –δεν ξέρω σήμερα πόσοι είναι- καταλαβαίνετε πολύ καλά ότι θα πρέπει να αλλάξει, διότι απαιτείται ιδιαίτερη φροντίδα, περίθαλψη, υπάρχει ευαλωτότητα στα ανήλικα. Η παρατεταμένη κράτηση δεν συνάδει, όπως είπαμε, με τον νόμο. Δεν ευθύνονται για τις καθυστερήσεις και τις συνθήκες αυτές οι ίδιοι οι ανήλικοι και ακόμα πρέπει να διοριστούν και επίτροποι, οι οποίοι να μπορούν να τα συνοδεύουν και να τα βοηθάνε σε όλες τις διαδικασίες που έχουν, νομικές και άλλες καθημερινές ανάγκες.

Και σίγουρα, η στελέχωση είναι ένα μεγάλο ζήτημα που και στη δομή της Σάμου και αλλού έχει απαξιωθεί, έχει υποβαθμιστεί και πρέπει να την αυξήσετε. Πρέπει να απαιτήσετε προσλήψεις στο πεδίο του προσφυγικού-μεταναστευτικού, διότι λείπει προσωπικό.

Και για να πούμε και μια κουβέντα, θέλω μια απάντηση για αυτό, δηλαδή για το κομμάτι των ανηλίκων στη δομή της Σάμου και με βάση το ρεπορτάζ αυτό και τα στοιχεία, στο πού βρισκόμαστε σήμερα σε αριθμό και αν θα συνεχιστεί αυτή η παράνομη πρακτική και η εξευτελιστική μεταχείριση.

Και τέλος, θέλω να πω ότι μία αντιμετώπιση και προς την Ευρώπη αλλά και προς την ενδοχώρα που θα αποσυμφορίζει και θα τηρεί το Διεθνές Δίκαιο και θα προχωρά και στην ένταξη για αυτούς που θα μείνουν εδώ είναι και η απάντηση σε όλα αυτά τα πράγματι παράνομα και εγκληματικά δίκτυα διακίνησης τα οποία, όταν υπάρχουν κανόνες και από την Ευρώπη και από την Ελλάδα, θα μειώνονται και καταπολεμώνται.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΓΕΩΡΓΙΟΣ ΨΥΧΟΓΙΟΣ:** Προφανώς και υπάρχουν και κυρώσεις για αυτούς που συλλαμβάνονται, δεν το συζητάμε, αλλά θα πρέπει να υπάρχουν κανόνες και θα πρέπει η Ελληνική Κυβέρνηση να το απαιτήσει, προκειμένου να είναι αυτό που της αναλογεί, στο βάρος που έχει σηκώσει το προσφυγικό-μεταναστευτικό.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ψυχογιό.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Θα ήθελα να δώσω κάποιες απαντήσεις, κύριε συνάδελφε, στα πολλά και σύνθετα θέματα που βάζετε, αλλά θα ξεκινήσουμε από το προκείμενο.

Το 2024 μπήκαν στη χώρα παρανόμως παράτυποι μετανάστες περί τις πενήντα πέντε χιλιάδες άτομα. Τον Δεκέμβριο του 2024, όμως, στις δομές όλης της επικράτειας φιλοξενούνταν περί τις είκοσι επτά χιλιάδες. Σήμερα, τρεις μήνες μετά, τον Μάρτιο του 2025, φιλοξενούνται περί τις είκοσι τέσσερις χιλιάδες, ίσως κάτι λιγότεροι -έδωσα τους ακριβείς αριθμούς στην προχθεσινή συζήτηση στην Ολομέλεια για την πρόταση δυσπιστίας- δηλαδή είκοσι τρεις χιλιάδες εννιακόσιοι τριάντα δύο, αν δεν απατώμαι.

Αυτό σημαίνει ότι η χώρα δεν είναι ακριβώς αποθήκη ψυχών. Υπάρχουν εισροές, υπάρχουν και εκροές. Οι εκροές είναι από αυτούς που παίρνουν ταξιδιωτικά έγγραφα και προωθούνται στον, ούτως ή άλλως, αρχικό προορισμό τους και στη συνέχεια του ταξιδιού τους προς χώρες της Βόρειας Ευρώπης, παρά το γεγονός ότι τώρα η τάση αυτή αρχίζει να αλλάζει από τις χώρες της Βόρειας Ευρώπης, οι οποίες αισθάνονται την πίεση που πολλές φορές έχει και πολιτικό χαρακτήρα και αρχίζουν να είναι δύσπιστοι σε αυτές τις εισροές στις δικές τους χώρες. Βέβαια, έχουμε και την πολιτική επιστροφών σύμφωνα με την οποία, όπου υπάρχει λόγος -δηλαδή, γι’ αυτούς που έχουν απορριφθεί όσον αφορά την αίτησή τους για άσυλο- προφανώς πρέπει να επιστραφούν στις χώρες καταγωγής. Και αυτό γίνεται με τρόπο συντεταγμένο, όχι με καταναγκασμούς, όχι σιδεροδέσμιοι όπως έχω πει, αλλά με επιχείρηση της Frontex που συνοδεύει και πληρώνει τα έξοδα και κατόπιν συμφωνίας με τις χώρες καταγωγής. Επομένως, το σύστημα, παρά το ότι πιέζεται ιδίως σε χρονιές αύξησης των ροών, αντέχει.

Όσον αφορά την αποσυμφόρηση της Σάμου, δείτε τους αριθμούς από τους τελευταίους μήνες. Αναφορικά με τα άτομα γενικού πληθυσμού, κατά τον Νοέμβριο του 2024 μετακινήθηκαν χίλιοι δεκαεπτά προς δομές της ενδοχώρας. Τον Δεκέμβριο του 2024 ήταν εξακόσιοι ενενήντα επτά. Τον Ιανουάριο του 2025 ήταν εξακόσιοι οκτώ. Τον Φεβρουάριο του 2025 ήταν επτακόσιοι δεκαοκτώ. Το σύνολο είναι τρεις χιλιάδες σαράντα άτομα γενικού πληθυσμού που μετακινήθηκαν από τη Σάμο προκειμένου να μην υπάρχει αυτή η υπερσυμφόρηση.

Όσον αφορά τα ασυνόδευτα ανήλικα, εκεί η μεταφορά είναι λίγο πιο σύνθετη υπόθεση. Γίνεται κάθε Δευτέρα, με τη συνοδεία των αρμόδιων ειδικών συνοδών επιτρόπων μελών κάποιας ΜΚΟ. Εδώ είναι η μετάδραση η οποία πραγματοποιεί αυτή τη συνοδεία στις μεταφορές μικρότερου αριθμού ασυνόδευτων, όπως καταλαβαίνετε.

Σ’ αυτή τη βάση μετακινήθηκαν εξήντα ένα άτομα τον Νοέμβρη του 2024, εβδομήντα ένα τον Δεκέμβρη του 2024, σαράντα πέντε τον Ιανουάριο του 2025 και εκατόν ενενήντα τέσσερα -εδώ λίγο προσπαθήσαμε να εντείνουμε τους ρυθμούς- τον Φεβρουάριο του 2025. Το σύνολο είναι τριακόσια εβδομήντα ένα άτομα, ασυνόδευτα ανήλικα, τους τελευταίους τέσσερις μήνες και υπάρχει στον σχεδιασμό και νέα μεταφορά το συντομότερο δυνατό σε μία ή δύο Δευτέρες.

Όπως καταλαβαίνετε, ναι, συσσωρεύτηκαν, μαζεύτηκαν πολλά άτομα αυτής της ειδικής κατηγορίας ευάλωτων ατόμων -περί τα εξακόσια, επτακόσια- ήδη όμως από αυτούς που φιλοξενούνταν σε δομές οι μισοί έχουν φύγει.

Προχθές, στη Σάμο αφίχθησαν άλλα εκατό άτομα….

**ΓΕΩΡΓΙΟΣ ΨΥΧΟΓΙΟΣ:** Η Θάσος λόγω Καβάλας…

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ναι, να το πούμε κι αυτό.

Αφίχθησαν άλλα εκατό άτομα γενικού πληθυσμού. Επομένως, υπάρχει μία διαρκής, αν θέλετε, δυναμική. Έρχονται άτομα, αλλά όταν η εντολή είναι να αποσυμφορηθεί η δομή, υπάρχει και τρόπος να μεταφέρονται προς δομές της ενδοχώρας.

Όσον αφορά τις μετεγκαταστάσεις ασυνόδευτων ανηλίκων, αποτελεί στοιχείο του ευρωπαϊκού Συμφώνου Μετανάστευσης το οποίο θα εφαρμοστεί από του χρόνου. Αυτή είναι η χρονιά της τελικής διαβούλευσης, προκειμένου να καταλήξουμε στην τελική μορφή. Ένα στοιχείο αυτού του ευρωπαϊκού συμφώνου που νομίζω ότι μας ικανοποιεί ως χώρα και δεν θα διαφωνήσετε με αυτό, είναι το στοιχείο της αλληλεγγύης. Ζητάμε όμως -και φυσικά είναι από τα πάγια αιτήματά μας στις παραστάσεις μας στην Ευρωπαϊκή Ένωση- αλληλεγγύη στην πράξη και όχι στα λόγια. Αυτή τη στιγμή, οι περισσότερες χώρες, ενώ κατά καιρούς κάνανε μετεγκαταστάσεις, δέχονταν δηλαδή περιορισμένο αριθμό ασυνόδευτων ανηλίκων σε δομές δικές τους, οι περισσότερες θα έλεγα ότι σφυρίζουν αδιάφορα. Έχουν εγκαταλείψει, αν θέλετε, εντατικά αυτήν την προσπάθεια.

Είναι μια διαρκής προσπάθεια της χώρας να επισημαίνει το πρόβλημα και να ζητά στη βάση αυτής της αλληλεγγύης- που, όπως είπα, πρέπει να αποδεικνύεται στην πράξη και όχι στη θεωρία- να συνδράμουν οι Ευρωπαίοι εταίροι την Ελλάδα. Δεν έχουμε αυτή τη στιγμή ιδιαίτερα ενθαρρυντικές επιδόσεις, γιατί η συζήτηση στο μεταξύ έχει αλλάξει και η έμφαση είναι στις επιστροφές πλέον προς τρίτες χώρες ή χώρες καταγωγής. Θεωρώ, όμως, ότι και αυτό έχει τη δική του σημασία για να περιοριστούν οι ροές.

Εμείς θέλουμε ευρωπαϊκές λύσεις και ευρωπαϊκή συνδρομή σε πνεύμα αλληλεγγύης και όχι βέβαια η Ελλάδα να συνεχίσει να υφίσταται την πίεση που έχει υποστεί κατά το παρελθόν και να πληρώνει, αν θέλετε, αυτή το κόστος των ροών, με προβλήματα πάντα. Πάντα με προβλήματα, δεν υπάρχει θέμα.

Άρα, συμπερασματικά, γιατί είπα πολλά, μιλάμε για αποσυμφόρηση από τη Σάμο, συντεταγμένα όσον αφορά τον γενικό πληθυσμό και τα ασυνόδευτα ανήλικα με τις ειδικές συνθήκες. Μιλάμε, επίσης, για λύση του θέματος υδροδότησης και πυρασφάλειας, όμως πολλές φορές αυτό χρειάζεται και νομοθετικές ρυθμίσεις τις οποίες σε μία σειρά δομών είμαστε έτοιμοι να δρομολογήσουμε. Υπάρχουν πολλές εκκρεμότητες και όχι μόνο στη Σάμο, το ξέρετε, ιδίως σε περιοχές που είναι…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, με συγχωρείτε, δεν έχετε άλλον χρόνο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Μετανάστευσης και Ασύλου):** Ο αγώνας συνεχίζεται και η προσπάθεια είναι διαρκής. Όμως, νομίζω ότι το σύστημα αντέχει μέχρι τώρα και η δική μας καθημερινή προσπάθεια είναι να προσπαθούμε να το αποφορτίζουμε όσο γίνεται.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Πριν συνεχίσουμε, θα ήθελα να κάνω μια ανακοίνωση στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα έξι μαθήτριες και μαθητές και έξι συνοδοί εκπαιδευτικοί από το 6ο Γυμνάσιο Τρικάλων.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Παρακολουθείτε εδώ μία συνεδρίαση συζήτησης επίκαιρων ερωτήσεων. Υπάρχει ο Βουλευτής ο οποίος κάνει την ερώτηση, ο αρμόδιος Υπουργός που απαντάει και γι’ αυτόν τον λόγο βλέπετε τόσο λίγους στην Αίθουσα.

Θα ήθελα να κάνω και μία δεύτερη ανακοίνωση στο Σώμα.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από 8 Μαρτίου 2025 επιστολή του προς τον Πρόεδρο της Βουλής, μας ενημερώνει ότι ο Βουλευτής Δράμας κ. Δημήτριος Κυριαζίδης τίθεται εκτός Κοινοβουλευτικής Ομάδας της Νέας Δημοκρατίας.

Η προαναφερθείσα επιστολή κατατίθεται στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 21 και 22)

ΑΛΛΑΓΗ ΣΕΛΙΔΑΣ

(Θόρυβος στην Αίθουσα)

Κύριε συνάδελφε, θα αρχίσετε να μιλάτε από τώρα; Από κάτω δεν επιτρέπεται να μιλάμε. Το ξέρετε. Σας παρακαλώ!

**ΚΩΝΣΤΑΝΤΙΝΟΣ ΜΠΑΡΚΑΣ:** Το λέει ο Κανονισμός αυτό το πράγμα;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ! Έχουμε μία συνεδρίαση και πρέπει να είμαστε σωστοί.

Θα συνεχίσουμε τώρα με την όγδοη με αριθμό 611/4-3-2025 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Αφροδίτης Κτενά προς τον Υπουργό Ψηφιακής Διακυβέρνησης με θέμα: «Να αντιμετωπιστεί η υποβάθμιση των λειτουργιών του Εθνικού Κέντρου Τεκμηρίωσης και ηλεκτρονικού περιεχομένου (ΕΚΤ)».

Θα απαντήσει ο Υφυπουργός Ψηφιακής Διακυβέρνησης κ. Κωνσταντίνος Κυρανάκης.

Ορίστε, κυρία Κτενά, έχετε τον λόγο για την πρωτολογία σας.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κύριε Υπουργέ, επανερχόμαστε σε ένα πολύ σοβαρό θέμα, αυτό του ρόλου και της λειτουργίας του Εθνικού Κέντρου Τεκμηρίωσης. Τα προβλήματα που συζητήσαμε την προηγούμενη φορά παραμένουν, με έμφαση στην υποστελέχωση που αντιμετωπίζει το Εθνικό Κέντρο Τεκμηρίωσης, ειδικά το Τμήμα Ψηφιακού Περιεχομένου. Η υποστελέχωση έχει ενταθεί τους τελευταίους μήνες με αποχωρήσεις έμπειρου και εξειδικευμένου προσωπικού, ειδικά σε τεχνολογίες αιχμής όπως αυτές που χρειάζεται το κέντρο για να επιτελέσει τον ρόλο του. Αυτές οι αποχωρήσεις χρεώνονται και στην υποχρηματοδότηση, η οποία είναι πάγιο πρόβλημα όλων των ερευνητικών κέντρων και στο εργασιακό περιβάλλον και τα προβλήματα που υπάρχουν εκεί, όπως αποτυπώνεται και στο έγγραφο του σωματείου των εργαζομένων προς τη διοίκηση τον προηγούμενο Ιούλιο αλλά και στις διαρκείς αλλαγές στον προσανατολισμό και τον ρόλο του κέντρου που δείχνουν απαξίωση του έργου και του ρόλου του, με ταυτόχρονη μία απαξίωση που συνδυάζεται με παραχώρηση κρίσιμων λειτουργιών του σε εταιρείες εργολάβους.

Το δεύτερο θέμα είναι το σοβαρότατο θέμα της παραχώρησης δεδομένων που είναι ο πλούτος του Εθνικού Κέντρου Τεκμηρίωσης, όπως είναι οι πενήντα τρεις χιλιάδες διδακτορικές διατριβές και οι εννιακόσιες εβδομήντα χιλιάδες τεκμήρια με σημασιολογικό εμπλουτισμό.

Σε προηγούμενη ερώτησή μας είχατε απαντήσει ότι εξετάζετε ένα πρόγραμμα ΕΣΠΑ για τη χρηματοδότηση των υποδομών περιεχομένου.

Ωστόσο, κάτι τέτοιο δεν συνέβη στο τέλος. Αντίθετα, η διοίκηση παραχώρησε τα δεδομένα και τμήμα –ή τμήματος, δεν γνωρίζουμε, ακριβώς- σε ιδιωτικές εταιρείες.

Το ερώτημα, λοιπόν, είναι πού βρίσκονται αυτά τα δεδομένα, σε ποιο «cloud», ποιας χώρας, ποιας ιδιοκτησίας, με ποιες συμβάσεις και σε ποιο πλαίσιο; Αυτά έχουν ιδιαίτερη σημασία σήμερα, με δεδομένο όσα δημοσιοποιήθηκαν στο σχέδιο για την τεχνητή νοημοσύνη, τη χρηματοδότηση από την Ευρωπαϊκή Ένωση ενός από τα έξι AI Factories, όπως είναι το «Φάρος» για τη χώρα μας, τις επενδύσεις σε κέντρα δεδομένων από μεγάλα μονοπώλια, την εξάρτηση όλου αυτού του πλέγματος και τις διασυνδέσεις, που αφορούν σε ψηφιακές τεχνολογίες και όλες τις τεχνολογίες της ψηφιακής μετάβασης και εξάρτησης, τόσο σε υλικό όσο και σε υπηρεσίες, από ψηφιακούς κολοσσούς, εκ των οποίων, πολλοί από αυτούς, των ΗΠΑ.

Με δεδομένο, λοιπόν, τον κομβικό ρόλο των δεδομένων στην εποχή της τεχνητής νοημοσύνης, ειδικά σε περίοδο μετάβασης στην πολεμική οικονομία, όπου οι ανταγωνισμοί και οι πολεμικές συγκρούσεις εντείνονται μέρα με τη μέρα, είναι απολύτως απαραίτητο να υπάρχει διαφάνεια και ενημέρωση για τους χειρισμούς του Υπουργείου, σχετικά με την τύχη των δεδομένων του Εθνικού Κέντρου Τεκμηρίωσης.

Πρώτον, λοιπόν, θέλουμε να γνωρίζουμε σε ποιον φορέα ή επιχείρηση έχουν παραχωρηθεί αυτά τα δεδομένα και τους όρους της σύμβασης. Να δοθεί στην δημοσιότητα η σύμβαση. Και δεύτερον, τι έχετε κάνει για να διασφαλιστεί η απρόσκοπτη κρατική χρηματοδότηση του κέντρου, προκειμένου να στελεχωθεί, έτσι όπως αρμόζει σε έναν ερευνητικό φορέα, με τον συγκεκριμένο ρόλο και προορισμό, όπως το Εθνικό Κέντρο Τεκμηρίωσης.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρία συνάδελφε, τα έχουμε συζητήσει ξανά. Σας ευχαριστώ, που μου δίνετε την ευκαιρία να απαντήσω με διαφάνεια σε μια πολύ σημαντική πρωτοβουλία, που αναλαμβάνει το Υπουργείο Ψηφιακής Διακυβέρνησης και αφορά την εξωστρέφεια του πλούτου αυτού που αναφέρατε, των διδακτορικών διατριβών, ερευνητών, φοιτητών και καθηγητών της πατρίδας μας.

Αυτά, λοιπόν, τα πενήντα τρία χιλιάδες διδακτορικά, τα οποία αναφέρατε κι εσείς, είναι ανοιχτά δεδομένα. Είναι δεδομένα, τα οποία είναι προσβάσιμα σε εσάς, σε εμένα, στον κύριο Πρόεδρο, στους μαθητές, που μας παρακολουθούν από τα θεωρεία.

Είναι οι διδακτορικές διατριβές, οι οποίες εκ του νόμου οφείλουν οι διδακτορικοί φοιτητές, να τα εναποθέτουν σε μία αναγνωρίσιμη μορφή, σε ένα pdf, δηλαδή, στο αποθετήριο του Εθνικού Κέντρου Τεκμηρίωσης. Αυτό τι σημαίνει; Ότι ο οποιοσδήποτε, σε Ελλάδα και εξωτερικό, μπορεί να μπει σήμερα στο didaktorika.gr και να δει σε ανοιχτά δεδομένα αυτές τις διατριβές. Κι όπως σωστά γράφετε στην ερώτησή σας, έχουν και μία σημασιολογική σήμανση, έτσι ώστε να μπορείς να ψάχνεις έννοιες και όρους, μέσα σε αυτά τα διδακτορικά.

Εμείς, λοιπόν, τι θέλουμε να κάνουμε; Θέλουμε, αυτόν τον πλούτο, με την δύναμη της τεχνητής νοημοσύνης, με την δύναμη του AI, να κάνουμε αυτό το εργαλείο ακόμη πιο εξωστρεφές. Δηλαδή, στον νέο ερευνητή, στον νέο φοιτητή, ο οποίος θα θέλει να δει τι περιεχόμενο έχουν αυτές οι διδακτορικές διατριβές, με ένα εργαλείο τεχνητής νοημοσύνης να μπορείς να κάνεις τις κατάλληλες ερωτήσεις, να μπορείς να βρίσκεις θέματα, να μπορείς να βρίσκεις όρους, να μπορείς να έχεις ένα εργαλείο, κι αυτόν τον πλούτο -που κι εσείς αναγνωρίζετε ότι υπάρχει στο Εθνικό Κέντρο Τεκμηρίωσης- να τον έχει ολόκληρη η ακαδημαϊκή κοινότητα. Δεν καταλαβαίνω, τι κακό βρίσκετε σε αυτό;

Είναι, λοιπόν, παραπληροφόρηση αυτό το οποίο –ενδεχομένως- σας έχει μεταφερθεί και αντιλαμβάνομαι ότι δεν έρχεστε εδώ με δόλο, να μου το θέσετε ως ερώτηση. Είναι παραπληροφόρηση, λοιπόν, ότι με αυτά τα δεδομένα εκπαιδεύονται μοντέλα τεχνητής νοημοσύνης.

Τα μοντέλα τεχνητής νοημοσύνης -όπως της Open AI, της Amazon, της Google και ούτω καθεξής- είναι μοντέλα «pre-trained». Έχουν, δηλαδή, εκπαίδευση από πριν, με δεδομένα τα οποία προέρχονται από τον παγκόσμιο ιστό του ίντερνετ. Δεν περιμένουν, δηλαδή εμάς, για να εκπαιδευτούν.

Εμείς, τι κάνουμε; Χρησιμοποιούμε αυτά τα μοντέλα, τα οποία είναι έτοιμα προς διάθεση μέσω των προγραμματικών συμφωνιών, των λεγόμενων «framework agreements», των πλαισιακών συμφωνιών που έχει το Υπουργείο Ψηφιακής Διακυβέρνησης, με κάποιους από αυτούς τους τεχνολογικούς κολοσσούς. Αυτά τα μοντέλα επιτρέπουν τη γνώση των διδακτορικών διατριβών να μπορούμε να την κάνουμε εξωστρεφή, ώστε ο κάθε φοιτητής και ο κάθε μαθητής –θα πω εγώ- να έχει δυνατότητα πρόσβασης και να βγάζει κατάλληλα συμπεράσματα, από τη γνώση που προσφέρουν αυτά τα διδακτορικά.

Διαφωνώ, επίσης, κυρία συνάδελφε, με την αιχμή που αφήσατε για υποστελέχωση. Έχω, λοιπόν, εδώ τον πίνακα με το προσωπικό που βρήκαμε περίπου την εποχή που είχατε υποβάλει την προηγούμενη ερώτηση. Όταν ανέλαβε η νέα διοίκηση ήταν στα εβδομήντα ένα άτομα το προσωπικό του Εθνικού Κέντρου Τεκμηρίωσης, σήμερα έχουμε αύξηση 15%. Είμαστε, δηλαδή, ήδη στα ογδόντα ένα και έχουμε προγραμματίσει μόνιμες προσλήψεις, αλλά και προσλήψεις μέσω του Ταμείου Ανάκαμψης, που αναρωτιόσασταν αν θα πάει μόνο σε εργολάβους και αν θα πάει μόνο στον ιδιωτικό τομέα κ.λπ.. Ορίστε, λοιπόν, με Ταμείο Ανάκαμψης έρχονται συνολικά είκοσι δύο εργαζόμενοι για το παρατηρητήριο δεικτών ψηφιακής μετάβασης, οκτώ εργαζόμενοι για το παρατηρητήριο γραφειοκρατίας και τρεις εργαζόμενοι για υποστήριξη παραγωγής στατιστικών δεικτών. Σύνολο, μαζί με τους μόνιμους, θα φτάσει το Εθνικό Κέντρο Τεκμηρίωσης στους εκατόν δέκα επτά. Δηλαδή, θα έχουμε επί ημερών μας αύξηση 65% στη στελέχωση. Αυτό θα γίνει τους επόμενους μήνες και σε κάθε περίπτωση μέσα στον επόμενο χρόνο.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυρανάκη.

Η κ. Κτενά έχει τον λόγο.

**ΑΦΡΟΔΙΤΗ ΚΤΕΝΑ:** Κύριε Υπουργέ, στο πρώτο θέμα των δεδομένων, δεν πρόκειται για παραπληροφόρηση γιατί ο ίδιος ο Υπουργός σε επιτροπές έχει αναφερθεί στην παραχώρηση των δεδομένων για την εκπαίδευση του μεγάλου γλωσσικού μοντέλου. Ωστόσο, σχετικά με την εξωστρέφεια φοβάμαι ότι δίνετε διαφορετικό ορισμό. Εσείς ως εξωστρέφεια, απ’ ό,τι έχουμε αντιληφθεί μέχρι τώρα όχι μόνο σε σχέση με το Εθνικό Κέντρο Τεκμηρίωσης, εννοείτε την εμπορική αξιοποίηση αυτών των δεδομένων. Εμείς εννοούμε την αξιοποίησή τους προς όφελος της κοινωνικής πλειοψηφίας και αυτό επιβάλλει τη στερέωση του κέντρου για να γίνεται η αξιοποίηση αυτών των δεδομένων από το προσωπικό του κέντρου, όπου μέχρι τώρα έχει και την επάρκεια και τη γνώση για να αναπτύξει τέτοιες εφαρμογές. Και, φυσικά, για να εκπληρώσει τον ρόλο του, πρέπει να προσληφθούν και άλλοι επιστήμονες ανάλογου επιπέδου. Άρα, λοιπόν, αυτό δεν έχει απαντηθεί, κατά τη γνώμη μας, γιατί δεν μας λέτε ποιες είναι αυτές οι συμβάσεις, με ποιες συγκεκριμένες εταιρείες και αν σκοπεύετε να δώσετε στη δημοσιότητα τις συμβάσεις με αυτές τις εταιρείες, για να δούμε τους όρους παραχώρησης των δεδομένων και αξιοποίησής τους από αυτές τις εταιρείες.

Το άλλο θέμα είναι ότι δεν έχετε απαντήσει σχετικά με το ΕΣΠΑ, γιατί το ΕΣΠΑ προέβλεπε στελέχωση του κέντρου, προκειμένου να γίνει in-house αυτή η αξιοποίηση. Άρα, λοιπόν, προφανώς επιλέξατε την παραχώρηση των δεδομένων σε εταιρείες από το να προσλάβετε προσωπικό κατάλληλου επιπέδου στο κέντρο, το οποίο θα άφηνε και την τεχνογνωσία στο κέντρο, που είναι πάρα πολύ σημαντικό –ξαναλέω- σε εποχές σαν τις σημερινές με έντονους τους διεθνείς ανταγωνισμούς, να εκπαιδεύεται στη χώρα μας και να αναπτύσσεται προς επιστημονικό δυναμικό με τέτοιες δεξιότητες.

Σχετικά τώρα με την υποστελέχωση, είπατε πολλές φορές τη λέξη «θα». Θα φτάσουν, θα έρθουν. Ένα ζήτημα που πρέπει να απαντηθεί με σαφήνεια, είναι αυτή τη στιγμή αν επαρκούν οι θέσεις του μονίμου προσωπικού, γιατί τα στοιχεία μας λένε ότι έχει αποχωρήσει επιστήμονας πληροφορικής που υποστήριζε για δεκαπέντε χρόνια διδακτορικά. Έχουν αποχωρήσει τέσσερις επιστήμονες πληροφόρησης και επιμελητές περιεχομένου. Δύο στελέχη που υποστήριζαν οριζόντια το κέντρο και τον πυλώνα περιεχομένου με εμπειρία πάνω από δέκα χρόνια. Ξέρουμε ότι αυτή τη στιγμή δεν υπάρχει ειδικός λειτουργικός επιστήμονας στο τμήμα περιεχομένου. Κι επειδή είστε και της αξιολόγησης υποστηρικτές, εάν αξιολογούσατε το Υπουργείο σας και τη διοίκηση, σε σχέση με τη στερέωση του κέντρου, τι βαθμό θα βγάζατε αλήθεια;

Παρακαλούμε, λοιπόν, για απαντήσεις και για συγκεκριμένα μέτρα, προκειμένου να στελεχωθεί με κατάλληλου επιπέδου προσωπικό, με μόνιμες σχέσεις εργασίας και εφόσον αναφέρεται σε έναν ορίζοντα προσλήψεων, ποιος είναι αυτός ο ορίζοντας; Με τις σχέσεις εργασίας θα έρθει αυτό το προσωπικό; Με τι κριτήρια θα αξιολογηθεί και ποια η σχέση του με το υφιστάμενο προσωπικό;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κτενά.

Ο κύριος Υφυπουργός έχει τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Στην ερώτησή σας, κυρία Κτενά, με ρωτάτε όχι γενικά για δεδομένα, με ρωτάτε για τα διδακτορικά. Το γράφετε στην πρώτη παράγραφο της ερώτησής σας, εκτός εάν διαβάζω λάθος. Μιλάτε για πενήντα τρεις χιλιάδες διδακτορικά.

Σας απάντησα, λοιπόν, ότι δεν παραχωρείται τίποτα από τα δεδομένα των διδακτορικών. Φτιάχνουμε ένα εργαλείο το οποίο θα δώσει ανοιχτή πρόσβαση σε όλους, δωρεάν, χωρίς εμπορική εκμετάλλευση, χωρίς κάποιος να πληρώνει κάποιο αντίτιμο, χωρίς να υπάρχει κάτι μυστικό, κάτι αδιαφανές, κάτι μυστηριώδες, το οποίο εσείς, το Κομμουνιστικό Κόμμα Ελλάδος, ανακαλύψατε και το φέρνετε εδώ στη Βουλή.

**ΑΦΡΟΔΙΤΗ ΚΤΕΝΑ:** Ποιος το φτιάχνει, κύριε Υπουργέ;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε….

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σας απάντησα στην πρωτολογία μου. Υπάρχουν δύο σημαντικές συμβάσεις του Υπουργείου Ψηφιακής Διακυβέρνησης, τα λεγόμενα framework agreements με τη Microsoft, με τη Google και ούτω καθεξής. Αυτές οι επιχειρήσεις δεν περίμεναν εμάς για να φτιάξουν μοντέλα τεχνητής νοημοσύνης, τα έχουν φτιάξει ήδη. Το γνωρίζετε αυτό, φαντάζομαι.

Εμείς, λοιπόν, τι τους ζητάμε; Τους ζητάμε σε αυτή τη δημόσια γνώση των διδακτορικών να μπορεί ο καθένας από τους ερευνητές αυτής της χώρας να βρίσκει εύκολα αυτό που θέλει με pretrained μοντέλα τεχνητής νοημοσύνης. Δεν ξέρω, εάν έχετε κάποια διαφωνία με αυτό, εάν θέλετε δηλαδή να είναι «κλειστή» η γνώση και να είναι μόνο, για παράδειγμα, για τους υπαλλήλους τουEKT ή μόνο για τα κόμματα ή μόνο για τους Βουλευτές. Δεν το καταλαβαίνω ειλικρινά.

**ΑΦΡΟΔΙΤΗ ΚΤΕΝΑ:** Δεν είναι αυτή…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν σας διέκοψε. Σας άκουσε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Άλλη σύμβαση για άλλα δεδομένα, τα οποία έχει ή μάλλον φιλοξενεί το Εθνικό Κέντρο Τεκμηρίωσης, δεν υπάρχει, δεν υφίσταται. Δεν υπάρχει αυτή τη στιγμή κάποια εμπορική εκμετάλλευση δεδομένων, τα οποία βρίσκονται στα αποθετήρια του Εθνικού Κέντρου Τεκμηρίωσης. Άρα, πραγματικά, δεν ξέρω για τι πράγμα αναφέρεστε και λέτε, μάλιστα, και τη λέξη προφανώς. Δηλαδή, έχετε πείσει τον εαυτό σας και προσπαθείτε να πείσετε και τους ακροατές σας ότι αυτό, το οποίο ψευδώς έρχεστε και αναφέρετε στην ερώτηση σας, ισχύει. Δεν ισχύει, κυρία Κτενά.

Με ρωτάτε πού βρισκόμαστε σήμερα. Σας απάντησα στην πρωτολογία μου και το επαναλαμβάνω. Είμαστε στους ογδόντα έναν. Δηλαδή, αποχώρησαν οικειοθελώς κάποια στελέχη. Δεν τους έδιωξε κανείς, έχουμε οικειοθελείς αποχωρήσεις, εκτός εάν πιστεύετε ότι πρέπει με το ζόρι να κρατάμε με κάποιο λουρί τους εργαζόμενους και να τους λέμε: «Εδώ θα μείνεις». Δεν είμαστε σε κουμμουνισμό, κυρία Κτενά, είμαστε σε μια ελεύθερη οικονομία. Εάν κάποιος εργαζόμενος ακόμη και δημόσιος υπάλληλος βρει μια καλύτερη ευκαιρία στην αγορά, είναι ελεύθερος να πάει. Κάποιοι από αυτούς που αναφέρατε βρήκαν. Άρα, λοιπόν, έχουμε οικειοθελείς αποχωρήσεις.

Αντιστάθμισμα σε αυτές οι οικειοθελείς αποχωρήσεις είναι, σε σχέση με τους εβδομήντα έναν που παραλάβαμε ως νέα διοίκηση, ογδόντα ένας εργαζόμενοι σήμερα. Προγραμματισμένες προσλήψεις, τόσο μόνιμες όσο και μέσω του Ταμείου Ανάκαμψης, έχουμε και θα φτάσουμε στους εκατόν δέκα επτά. Επαναλαμβάνω, είναι 65% αύξηση.

Με ρωτήσατε για το ΕΣΠΑ. Δεν έχουμε αυτή τη στιγμή έγκριση για κάποιο έργο ΕΣΠΑ. Το αντισταθμίσαμε, όμως, με δεύτερο έργο από το Ταμείο Ανάκαμψης, το οποίο αντιστοιχεί, όχι σε υπεργολαβίες ως επί το πλείστον, όπως αναφέρατε ψευδώς στη δευτερολογία σας, αλλά σε θέσεις εργασίας που ανέφερα και νωρίτερα, οι οποίες έχουν ως εξής: Τρία έργα του Ταμείου Ανάκαμψης, τα οποία δεν υπήρχαν πριν και τα εξασφαλίσαμε εμείς. Παρατηρητήριο Δεικτών Ψηφιακής Μετάβασης: είκοσι δύο εργαζόμενοι, αυτεπιστασία. Παρατηρητήριο Γραφειοκρατίας: οκτώ εργαζόμενοι, αυτεπιστασία. Υποστήριξη Παραγωγής Στατιστικών Δεικτών: τρεις εργαζόμενοι, αυτεπιστασία.

Αυτοί, λοιπόν, οι άνθρωποι, μαζί με τους μονίμους, μαζί με το ΕΣΠΑ, μαζί με του εργαζομένους του ΑΣΕΠ κ.ο.κ.. θα κάνουν όλη αυτή την πολύ σημαντική εργασία και θα μετρούν και τους δείκτες που χρειάζεται και το Υπουργείο Ανάπτυξης για παράδειγμα, για να μετράμε κάθε χρόνο την καινοτομία. Η καινοτομία και το γεγονός ότι μπορούμε να στέλνουμε στην Eurostat τα επίσημα στοιχεία είναι δουλειά και αποτέλεσμα αυτών των ανθρώπων. Άρα, λοιπόν, προηγουμένως είχαμε εβδομήντα έναν και θα φτάσουμε στους εκατόν δέκα επτά. Σήμερα είμαστε στους ογδόντα ένα εργαζόμενους.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό.

Θα συνεχίσουμε με τη δεύτερη με αριθμό 595/25-2-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Ανάπτυξηςμε θέμα: «Δημιουργία ενός Νέου Αναπτυξιακού Πλαισίου Ενισχύσεων για υφιστάμενες και νέες επιχειρήσεις στη Θεσσαλία».

Στην επίκαιρη ερώτηση θα απαντήσει η Υφυπουργός Ανάπτυξης κ. Άννα Μάνη - Παπαδημητρίου.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρία Υπουργέ, οι καταστροφικές πλημμύρες του «Daniel» τον Σεπτέμβριο του 2023 δεν έπληξαν μόνο, όπως ήταν φυσικό, τον πρωτογενή τομέα. Έχουν πλήξει ανεπανόρθωτα και τις επιχειρήσεις σε όλη τη Θεσσαλία.

Περίπου έναν χρόνο μετά, στις αρχές Αυγούστου του 2024, ο Σύνδεσμος Θεσσαλικών Βιομηχανιών και Επιχειρήσεων, με έγγραφό του, απευθυνόμενος στον Αναπληρωτή Υπουργό κ. Παπαθανάση, αναφέρει δύο συγκεκριμένα πράγματα μεταξύ άλλων: Πρώτον, ότι τα μέτρα που έχουν ληφθεί για «πάγωμα», αναστολή φορολογικών υποχρεώσεων και αποζημιώσεις ήταν σχεδόν σε ικανοποιητικό βαθμό –δήλωση, την οποία και εγώ υπερθεματίζω-, αλλά σε καμία περίπτωση -λένε οι θεσσαλικές επιχειρήσεις, διά του συνδέσμου- δεν είναι ικανοποιητικά, για να επαναφέρουν σε μια ισορροπία τις μεγάλες επιχειρήσεις της περιοχής που υπέστησαν ολοκληρωτική καταστροφή.

Συνεχίζουν οι βιομήχανοι, οι επιχειρηματίες στη Θεσσαλία -όχι ο Βουλευτής- λέγοντας ότι μέχρι σήμερα δεν έχει υπάρξει καμία πρωτοβουλία προς αυτή την κατεύθυνση. Ποια; Τη θέσπιση ειδικού προγράμματος χρηματοδότησης, στο πλαίσιο του νέου αναπτυξιακού νόμου υπό το καθεστώς ενισχύσεων «Επιχειρηματικότητα 360». Έχουν διαπιστωθεί -συνεχίζουν οι θεσσαλικές επιχειρήσεις να λένε- σημαντικές καθυστερήσεις στην υλοποίηση του νέου αναπτυξιακού νόμου και απουσιάζουν αναπτυξιακά εργαλεία, τα οποία θα δώσουν πνοή αναπτυξιακή και ανάταση στις θεσσαλικές επιχειρήσεις.

Αμέσως, μετά από λίγες ημέρες, κατέθεσα σχετική αναφορά, διότι θεωρώ ότι οι επιχειρήσεις στη Θεσσαλία, εκτός του ότι είναι πολύ σημαντικές, είναι και εξαγωγικές και είναι αναπόσπαστο κομμάτι της τοπικής οικονομίας.

Σε απάντησή του το Υπουργείο Οικονομίας, η Ειδική Υπηρεσία Συντονισμού του Ταμείου Ανάκαμψης, μου ανέφερε γύρω στις δέκα δράσεις. Δέκα δράσεις! Εάν ενταχθεί το 20% σε αυτές τις δράσεις δεν θέλουν τίποτα άλλο.

Ενδεικτικά -και αυτό είναι το αντικείμενο της ερώτησης- ρωτώ τα εξής: Δανειακή στήριξη. Πήραν δέκα επιχειρήσεις δάνειο από το Ταμείο Ανάκαμψης; Πήραν είκοσι επιχειρήσεις, πήραν τριάντα, πήρε μία; Πόσες επιχειρήσεις πήραν δάνειο;

Άλλες δράσεις: Πρόγραμμα εγγυήσεων InvestEU, πλατφόρμα ιδίων κεφαλαίων που διαχειρίζεται η Ελληνική Αναπτυξιακή Τράπεζα Επενδύσεων, προϋπολογισμού 500 εκατομμυρίων ευρώ. Ψηφιακός μετασχηματισμός: πρόγραμμα «Ψηφιακά Εργαλεία», πρόγραμμα «Ανάπτυξη ψηφιακών προϊόντων», πρόγραμμα «Ψηφιακές Συναλλαγές». Και συνεχίζει η υπηρεσία του Ταμείου Ανάκαμψης και με άλλα μέτρα για την ενεργειακή απόδοση επιχειρήσεων του τριτογενούς τομέα, για φωτοβολταϊκά στις επιχειρήσεις, που τα έχουν ανάγκη.

Όλα αυτά μου θύμισαν ομιλίες Υπουργών που έρχονται στη Θεσσαλία και λένε ότι υπάρχουν πάρα πολλά μέτρα. Στο διά ταύτα τώρα. Από όλα αυτά τα μέτρα για τη Θεσσαλία έχετε κάποιο συγκριτικό στοιχείο για το πόσες επιχειρήσεις από τη Θεσσαλία έχουν ενταχθεί και πόσες δεν έχουν ενταχθεί;

Δεύτερον, υπάρχει στην Κυβέρνηση πρόθεση να δώσετε μια αναπτυξιακή -γιατί αυτό πρέπει να κάνετε- προοπτική μετά τις πλημμύρες, με τη θέσπιση ειδικού χρηματοδοτικού εργαλείου για τις θεσσαλικές επιχειρήσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κυρία Υφυπουργέ, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, κατ’ αρχάς, να πω ότι πράγματι σας τιμά ότι αναγνωρίζετε ότι έχουν γίνει βήματα θετικά, σημαντικά, για την ενίσχυση των περιοχών που επλήγησαν από την κακοκαιρία του «Daniel», όπως ήταν αυτά που αναφέρατε νωρίτερα για τις αναστολές αλλά και σε άλλα θέματα.

Επειδή η ερώτησή σας επεκτάθηκε σε πάρα πολλά ζητήματα, θα μου επιτρέψετε να αναφερθώ στα της αρμοδιότητάς μας.

Έτσι, λοιπόν, η Κυβέρνηση από την πρώτη στιγμή έχει κινηθεί μεθοδικά για τη στήριξη των επιχειρήσεων της Θεσσαλίας και κυρίως για τις επιχειρήσεις που επλήγησαν από την κακοκαιρία του «Daniel». Αναγνωρίζοντας τις προκλήσεις και τις δυσκολίες που αντιμετωπίζουν αυτές οι επιχειρήσεις, γιατί, όπως είπατε και εσείς, πράγματι είναι ο μοχλός ανάπτυξης της Θεσσαλίας, καθώς πολλές από αυτές τις επιχειρήσεις είναι εξαγωγικές, όπως έχει διαβεβαιώσει και ο Υπουργός, ο Τάκης Θεοδωρικάκος, αξιοποιούνται αλλά και θα αξιοποιηθούν όλα τα χρηματοδοτικά εργαλεία για τη διασφάλιση της στήριξής τους.

Έχουν ήδη δρομολογηθεί σημαντικές πρωτοβουλίες οι οποίες αποδεικνύουν τη δέσμευση της Κυβέρνησης να στηρίξουμε αυτές τις επιχειρήσεις.

Ειδικότερα, με τον αναπτυξιακό νόμο στο καθεστώς της μεταποίησης Α έχουν ενταχθεί σαράντα ένα επενδυτικά σχέδια προϋπολογισμού 84,64 εκατομμυρίων ευρώ, από τα οποία 13,5 εκατομμύρια ευρώ αφορούν φοροαπαλλαγές και 16,68 εκατομμύρια ευρώ σε επιχορηγήσεις. Περαιτέρω, στη μεταποίηση Β έχουν ενταχθεί είκοσι επενδυτικά σχέδια με προϋπολογισμό 38,8 εκατομμύρια ευρώ, εκ των οποίων τα 5,85 εκατομμύρια ευρώ αφορούν φοροαπαλλαγές και 17,15 εκατομμύρια ευρώ σε επιχορηγήσεις.

Επίσης, στον τουρισμό Α έχουν ενταχθεί εννέα επενδυτικά σχέδια με προϋπολογισμό 20,1 εκατομμύρια ευρώ, εκ των οποίων 11,5 εκατομμύρια ευρώ αφορούν σε επιχορηγήσεις και στον τουρισμό Β έχουν ενταχθεί δεκατέσσερα επενδυτικά σχέδια με προϋπολογισμό 18,1 εκατομμύρια, ευρώ, εκ των οποίων 11,25 εκατομμύρια σε επιχορηγήσεις. Συνολικά, δηλαδή, έχουν ενταχθεί ογδόντα τέσσερα επενδυτικά σχέδια συνολικού προϋπολογισμού 161,64 εκατομμυρίων ευρώ και από τα παραπάνω 19,1 εκατομμύρια ευρώ είναι οι συνολικές φοροαπαλλαγές και 56,58 εκατομμύρια ευρώ είναι οι συνολικές επιχορηγήσεις.

Περαιτέρω, επειδή αναφερθήκατε και στο τι μέλλει γενέσθαι, ποιος είναι ο προγραμματισμός μας και για την επόμενη μέρα, να σας πω και να σας διαβεβαιώσω ότι στις τροποποιήσεις του αναπτυξιακού νόμου 4887/2022, τις οποίες επεξεργάζεται το Υπουργείο Ανάπτυξης και αναμένεται να κατατεθούν άμεσα προς ψήφιση, περιλαμβάνεται η δημιουργία -φαντάζομαι θα το έχετε ακούσει γενικότερα- ενός νέου καθεστώτος για τις περιοχές ειδικής ενίσχυσης ύψους 150 εκατομμυρίων ευρώ, προκειμένου να καθίστανται δυνατές στοχευμένες παρεμβάσεις σε περιοχές που έχουν πληγεί από φυσικές καταστροφές, όπως είναι περιοχές της Περιφέρειας Θεσσαλίας.

Τα επενδυτικά σχέδια στις περιοχές αυτές θα θεωρούνται στρατηγικά σχέδια και θα αξιολογούνται ως στρατηγικές επενδύσεις. Τα δε παρεχόμενα κίνητρα θα συνίστανται σε επιχορήγηση, επιχορήγηση χρηματοδοτικής μίσθωσης, επιδότηση κόστους της δημιουργούμενης απασχόλησης, φορολογική απαλλαγή και ταχεία αδειοδότηση και χωροθέτηση.

Παράλληλα, κύριε συνάδελφε, με στόχο την περαιτέρω βελτιστοποίηση των διατάξεών του το Υπουργείο Ανάπτυξης εξετάζει και αξιολογεί με ιδιαίτερη προσοχή τις παρατηρήσεις, τα σχόλια, τις προτάσεις, που υποβάλλονται θεσμικά από όλους τους φορείς, όπως και του Συνδέσμου Βιομηχανιών Θεσσαλίας και Στερεάς Ελλάδας αλλά ακόμη, όπως και εν προκειμένω, και μέσω του κοινοβουλευτικού ελέγχου.

Στη δευτερολογία μου θα αναπτύξω και τις άλλες δράσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κυρία Υπουργέ, επειδή είπατε ότι με τιμά που αναγνωρίζω, να πω ότι τα αυτονόητα λέω. Μακάρι και η Κυβέρνησή σας να έκανε το ίδιο, διότι όταν κάποιος πλημμυρίζει και χάνει την επιχείρησή του και έρχεσαι ως κράτος και αναστέλλεις την υποχρέωσή του αυτό είναι αυτονόητο. Δεν θα πει και ευχαριστώ.

Επαναλαμβάνω: Όταν κάποιος πλημμυρίζει, χάνει την επιχείρησή του και έρχεσαι ως κράτος και αναστέλλεις τη φορολογική υποχρέωση που έχει, αυτό νομίζω ότι είναι αυτονόητο. Κάτι παραπάνω περιμένουν οι επιχειρήσεις.

Μιλήσατε για ογδόντα τέσσερα επενδυτικά σχέδια. Αναφέρατε ότι τα εξήντα είναι η μεταποίηση. Για κοιτάξτε λίγο πότε έχουν ενταχθεί αυτά; Μήπως έχουν ενταχθεί από το 2022 - 2023. Προχώρησαν; Όταν λέω «προχώρησαν», εννοώ αν είδαν αυτές οι επιχειρήσεις την εκταμίευση των χρημάτων για να αγοράσουν συσκευαστήρια ή οτιδήποτε άλλο. Εάν έχει προχωρήσει η εκταμίευση του επενδυτικού από αυτά τα πενήντα που αναφέρονται στη μεταποίηση, τότε μπορούμε να πούμε ότι, έστω και αν είναι πολύ λίγα, υλοποιήθηκαν -δεν νομίζω όμως να έχουν προχωρήσει γιατί αυτά έχουν ενταχθεί από το 2023- και περίπου δέκα στον τουρισμό.

Σήμερα όμως -αναφέρομαι στο δεύτερο σκέλος της απάντησής σας, που είπατε για το ειδικό καθεστώς που είναι η ουσία- το ειδικό καθεστώς για τις θεσσαλικές επιχειρήσεις θα αφορά την επιδότηση του κόστους εργασίας; Πόσες επιχειρήσεις θα μπορεί να καλύψει; Μιλήσατε για 150 εκατομμύρια ευρώ. Νομίζω είναι πολύ λίγα για όλη τη Θεσσαλία.

Επίσης, θα έχουν οι επιχειρήσεις το δικαίωμα στον αυτοσυμψηφισμό; Ξέρουμε ότι το δίκτυο του ΔΕΔΔΗΕ είναι κατειλημμένο.

Σήμερα οι επιχειρήσεις, ενεργειακό κόστος και κόστος εργασίας.

Ακόμα, πόσες επιχειρήσεις θα περιλαμβάνει αυτό το μέτρο το οποίο το ζητάνε οι θεσμικοί φορείς; Υπήρχε δέσμευση από τότε που ήταν αρμόδιος Υπουργός ο κ. Σκρέκας για ειδικό πρόγραμμα χρηματοδότησης στο πλαίσιο του νέου αναπτυξιακού νόμου υπό το καθεστώς ενισχύσεων «Επιχειρηματικότητα 360⁰». Από τότε υπήρχε αυτή η δέσμευση.

Σήμερα οι επιχειρήσεις στη Θεσσαλία περιμένουν από την Κυβέρνηση κάτι πιο συγκεκριμένο. Δώστε αναπτυξιακή προοπτική. Αυτό είναι που θέλουν σήμερα οι επιχειρήσεις, ενεργειακό κόστος, κόστος εργασίας και πρόσβαση στη χρηματοδότηση.

Άραγε θα μας απαντήσει κάποιος συνολικά; Αναφερθήκατε στην αρμοδιότητά σας. Το σέβομαι. Η απάντηση από το Ταμείο Ανάκαμψης ανέφερε γύρω στα είκοσι μέτρα. Όποιος το διαβάζει, νομίζει ότι είναι παράδεισος η Θεσσαλία. Ποιες επιχειρήσεις δανειοδοτήθηκαν; Δανειοδοτήθηκαν οι μικρομεσαίες; Σας λέω καμία.

Συνοψίζω: Οι επιχειρήσεις στη Θεσσαλία θέλουν κόστος εργασίας, ενεργειακό κόστος και πρόσβαση στη χρηματοδότηση ειδικά για τις μικρομεσαίες επιχειρήσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κυρία Υπουργέ, έχετε τον λόγο.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, κάνατε χρήση της λέξης «αυτονόητο». Αυτή η Κυβέρνηση έχει αποδείξει εμπράκτως ότι στηρίζει την υγιή επιχειρηματικότητα και μάλιστα το έχει αποδείξει σε μια περίοδο κρίσης. Να σας θυμίσω την περίοδο της πανδημίας που κατάφερε να κρατήσει όρθιες τις ελληνικές επιχειρήσεις, την ελληνική οικονομία και φυσικά να σωθούν και οι θέσεις εργασίας.

Τώρα να έρθουμε σε αυτό που είπατε, στην περίπτωση της Θεσσαλίας, να πούμε σε ποιο στάδιο βρίσκονται οι επιχειρήσεις στις οποίες αναφέρθηκα.

Σας είπα νωρίτερα, κύριε συνάδελφε, ότι έχουν ενταχθεί. Ο χρόνος υλοποίησης, αν ξέρετε από επενδυτικά προγράμματα, εξαρτάται και από την ανταπόκριση της κάθε επιχείρησης. Η κάθε επιχείρηση τρέχει με τους δικούς της ρυθμούς, προσκομίζει τα παραστατικά της, προχωρά τα έργα με τους δικούς της ρυθμούς. Αυτό που έχει σημασία, είναι ότι η Κυβέρνηση και το Υπουργείο Ανάπτυξης έχουν εντάξει και έχουν έτοιμα τα χρήματα για τις επιχειρήσεις.

Θα μου επιτρέψετε, όμως, να αναφερθώ και λίγο παραπάνω γιατί αναφερθήκατε και στο Ταμείο Ανάκαμψης. Πέρα από τα επενδυτικά σχέδια που ανέφερα στην πρωτολογία μου, το Υπουργείο Ανάπτυξης μέσω της Γενικής Γραμματείας Βιομηχανίας υλοποιεί και άλλες δράσεις μέσα από το Ταμείο Ανάκαμψης.

Θα αναφερθώ στο πρόγραμμα «Έξυπνη Μεταποίηση», μια δράση ενίσχυσης πολύ μικρών, μικρών και μεσαίων επιχειρήσεων του μεταποιητικού τομέα. Με τη συγκεκριμένη δράση επιχορηγούνται επενδυτικά σχέδια σε τεχνολογίες αιχμής, οι οποίες επιτρέπουν, μεταξύ άλλων, τον ψηφιακό μετασχηματισμό, καθώς και την παραγωγή πρωτότυπων και εξατομικευμένων προϊόντων που ενσωματώνουν υψηλή τεχνολογία.

Σε ό,τι αφορά την Περιφέρεια Θεσσαλίας εντάχθηκαν επιχειρήσεις με συνολική επιχορήγηση 6.679.590,79 ευρώ. Επιπλέον, επίσης η Γενική Γραμματεία Βιομηχανίας του Υπουργείου Ανάπτυξης, στο πλαίσιο του έργου «Ενίσχυση των επιχειρήσεων που επλήγησαν από την κακοκαιρία «Daniel» στην Περιφέρεια Θεσσαλίας» που υλοποιείται μέσω της ειδικής μας υπηρεσίας της ΕΥΔΕ-ΒΕΚ παρέχει στοχευμένη στήριξη, προκειμένου να διασφαλιστεί ότι οι επιχειρήσεις οι οποίες ασκούν εμπορικές και μεταποιητικές δραστηριότητες και οι οποίες απώλεσαν τη δυνατότητα λειτουργίας τους για σημαντικό χρονικό διάστημα τυγχάνουν συνδρομής στην ελλιπή ρευστότητα που αντιμετωπίζουν.

Στόχος του έργου είναι οι εμπορικές και μεταποιητικές δραστηριότητες της περιοχής να επανακτήσουν τη λειτουργικότητά τους, να συνεχίσουν την πορεία ανάπτυξης που είχαν πριν από τη φυσική καταστροφή και συνεπώς να συνεχίσουν να είναι και εξωστρεφείς και ανταγωνιστικές και λειτουργικές. Στο πλαίσιο αυτής της δράσης θεσπίστηκε και το αφορολόγητο και το ακατάσχετο και το ασυμψήφιστο των σχετικών ενισχύσεων, σε συνδυασμό με την απαλλαγή των δικαιούχων από την υποχρέωση προσκόμισης φορολογικής και ασφαλιστικής ενημερότητας. Φαντάζομαι ότι τα γνωρίζετε αυτά, κύριε συνάδελφε.

Συνολικά -να πάμε και στα ποσά τώρα και στον αριθμό των επιχειρήσεων, επειδή θέλετε συγκεκριμένα νούμερα- έχουν εγκριθεί χίλιες τετρακόσιες σαράντα πέντε αιτήσεις με συνολική δημόσια δαπάνη 8.723.000 ευρώ και μάλιστα τις αμέσως επόμενες ημέρες -εδώ είμαστε να έρθουμε πάλι να τα πούμε- θα δημοσιευθεί άλλη μια πρόσκληση για ενίσχυση των επιχειρήσεων της Μαγνησίας και των Τρικάλων που επλήγησαν, ύψους 10 εκατομμυρίων ευρώ.

Συμπερασματικά, κύριε συνάδελφε, το Υπουργείο Ανάπτυξης έχει προχωρήσει και επιταχύνει όλες τις διαδικασίες με τις πολλαπλές ενέργειες που συντελέστηκαν. Αποδεικνύουμε ότι στεκόμαστε δίπλα στις επιχειρήσεις που έχουν πληγεί από την κακοκαιρία «Daniel» και ότι αξιοποιούμε κάθε διαθέσιμο εργαλείο. Και φυσικά, κύριε Κόκκαλη, η προσπάθειά μας δεν σταματά εδώ και το ξέρετε. Στο πλαίσιο αυτής της προσπάθειας η Κυβέρνηση συνολικά εκπονεί ένα ολοκληρωμένο στρατηγικό σχέδιο ανασυγκρότησης της Θεσσαλίας ύψους 3 δισεκατομμυρίων ευρώ, το οποίο δεν αφορά μόνο την αποκατάσταση των ζημιών, αλλά τη θεμελίωση μιας νέας, ανθεκτικής και βιώσιμης αναπτυξιακής πορείας.

Η Κυβέρνησή μας και το Υπουργείο Ανάπτυξης στηρίζει έμπρακτα τους συμπολίτες μας στη Θεσσαλία, κύριε συνάδελφε, η οποία όχι απλά δεν θα μείνει πίσω, αλλά όπως έχει πει και ο ίδιος ο Πρωθυπουργός μας, ο Κυριάκος Μητσοτάκης, θα κερδίσουμε το στοίχημα και η Θεσσαλία θα βγει πιο ισχυρή από ποτέ. Και να είστε βέβαιος γι’ αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με τη δέκατη τέταρτη με αριθμό 614/4-3-2025 επίκαιρη ερώτηση δεύτερου κύκλου, του Βουλευτή Αιτωλοακαρνανίας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Εθνικής Άμυνας, με θέμα: «Για το «Πόρισμα Ελέγχου» του Υπουργείου Εθνικής Οικονομίας και Οικονομικών για την Ελληνική Αεροπορική Βιομηχανία Α.Ε.».

Θα απαντήσει ο Υφυπουργός Εθνικής Άμυνας κ. Κεφαλογιάννης.

Έχετε τον λόγο, κύριε συνάδελφε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Καλησπέρα, κύριε Υπουργέ.

Από το καλοκαίρι του 2024 έχει γνωστοποιηθεί στους εργαζόμενους της Ελληνικής Αεροπορικής Βιομηχανίας ότι το Υπουργείο Εθνικής Οικονομίας και Οικονομικών έχει στείλει ένα πόρισμα, με βάση το οποίο -ανάμεσα στα άλλα- θεωρεί μερικώς παράνομες μια σειρά παροχές που για δεκαετίες λάμβαναν οι εργαζόμενοι, όπως η καταβολή του επιδόματος επικίνδυνης και ανθυγιεινής εργασίας, η καταβολή αποζημίωσης στους εργαζόμενους που εργάστηκαν εκτός έδρας συντηρώντας ή επισκευάζοντας αεροσκάφη της Πολεμικής Αεροπορίας και τρίτον, ο τρόπος απόδοσης οικονομικών κλιμακίων λόγω προϋπηρεσίας.

Επιπλέον, σύμφωνα με πληροφορίες, υπάρχει υπόδειξη προς τη διοίκηση της εταιρείας ώστε η Επιχειρησιακή Συλλογική Σύμβαση Εργασίας να συνδεθεί και να εφαρμόζεται υπό τον όρο «να πιάνονται μηνιαίοι στόχοι παραγωγής». Όμως το πόρισμα δεν σταματά εδώ. Απαιτεί την επιστροφή από τους εργαζόμενους όσων παροχών κρίνονται παράνομες και αχρεωστήτως καταβληθείσες.

Τα παραπάνω, κατά την άποψή μας, συνδέονται με το ότι το Υπουργείο Εθνικής Οικονομίας και Οικονομικών δεν έχει ακόμη υπογράψει την επιχειρησιακή συλλογική σύμβαση εργασίας, που υπογράφηκε το καλοκαίρι μεταξύ διοίκησης της εταιρείας και του σωματείου εργαζομένων, με αποτέλεσμα βέβαια, εφόσον δεν έχει υπογραφεί, να μην εφαρμόζεται αυτή.

Ένα στοιχείο που θέλει, κατά την άποψή μας, ιδιαίτερη προσοχή είναι ότι οι ελάχιστες πέραν του ενιαίου μισθολογίου αποδοχές είναι η βασική αιτία για την οποία δεν έχει γενικευθεί ακόμη το υπαρκτό ρεύμα αποχωρήσεων εργαζομένων που προσλήφθηκαν πρόσφατα, που συμβαίνει αμέσως -αυτό το ρεύμα δηλαδή- μόλις αυτοί αποκτήσουν τη βασική εξειδίκευση από την εταιρεία.

Οι παραπάνω εξελίξεις έχουν προκαλέσει δίκαιη αγανάκτηση στο σύνολο του προσωπικού της εταιρείας, το οποίο βρίσκεται σε κινητοποιήσεις, με τελευταία εξέλιξη μάλιστα την απαράδεκτη δίωξη συνδικαλιστών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα ερωτήματα που σας θέτουμε -και τελειώνω, κύριε Πρόεδρε- είναι: Πρώτα απ’ όλα, τι μέτρα θα πάρει η Κυβέρνηση για να μην υπάρξει καμία περικοπή των ήδη καταβαλλόμενων παροχών στο προσωπικό της ΕΑΒ, να μην αναζητηθεί κανένα ποσό ως αχρεωστήτως καταβληθέν και να υπογραφεί η Επιχειρησιακή Συλλογική Σύμβαση Εργασίας;

Δεύτερον, οι εργαζόμενοι με συμβάσεις ορισμένου χρόνου να συμβληθούν με συμβάσεις αορίστου χρόνου και να παύσει η ισχύς του ενιαίου μισθολογίου στο προσωπικό της ΕΑΒ.

Τρίτον, να σταματήσει τώρα η προσπάθεια τρομοκράτησης των εργαζομένων της ΕΑΒ μέσω των διώξεων στους συνδικαλιστές του σωματείου των εργαζομένων της εταιρείας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, νομίζω ότι μέσα απ’ αυτήν την ερώτηση μας δίνεται η δυνατότητα να ορίσουμε τα πράγματα στη σωστή τους διάσταση, ακριβώς για να μη δημιουργούνται λανθασμένες εντυπώσεις. Και το λέω αυτό διότι αντικείμενο του έκτακτου διαχειριστικού ελέγχου από την πρώτη Δημοσιονομική Υπηρεσία Εποπτείας και Ελέγχου αποτέλεσε τότε η διερεύνηση των δυσχερειών για την εκτέλεση του κρατικού προϋπολογισμού της ΕΑΒ του έτους 2016 και μάλιστα, για να το γνωρίζετε, αυτός ο έλεγχος διετάχθη το 2017, ασχέτως αν το πόρισμα ήρθε, όπως αναφέρετε κι εσείς, το 2024. Και μάλιστα αντικείμενο του ελέγχου, όπως σας προείπα, ήταν η διαπίστωση ή μη της συμμόρφωσης του φορέα όσον αφορά τους διαχειριστικούς κανόνες αλλά και την ορθή εκτέλεση του κρατικού προϋπολογισμού της οικονομικής χρήσεως του 2016.

Επίσης, να σας ενημερώσω ότι το αποτέλεσμα αυτού του ελέγχου, το πόρισμα, περιήλθε εις γνώσιν του Υπουργείου Εθνικής Άμυνας ακριβώς την ίδια χρονική περίοδο κατά την οποία έλαβαν γνώση και οι εργαζόμενοι της ΕΑΒ. Μάλιστα ήρθαμε σε επαφή μαζί τους άμεσα, προκειμένου να μπορέσουμε να προτεραιοποιήσουμε και τις δικές τους προτάσεις, ακριβώς για να δούμε πώς θα αντιμετωπίσουμε τα ζητήματα, με βάση και τα ευρήματα του πορίσματος.

Και θα ήθελα να είμαι λίγο πιο αναλυτικός. Κατ’ αρχάς όσον αφορά τη διαδικασία έγκρισης της επιχειρησιακής συλλογικής σύμβασης εργασίας, να σας ενημερώσω ότι αυτή έχει ολοκληρωθεί. Επίσης γνωρίζετε ότι με τη συγκεκριμένη σύμβαση, σύμφωνα μάλιστα και με το έγγραφο της Διεύθυνσης Εισοδηματικής Πολιτικής του Υπουργείου Εθνικής Οικονομίας και Οικονομικών, δεν δύνανται να ρυθμίζονται ζητήματα μισθολογικής φύσεως, γιατί πολύ καλά γνωρίζετε ότι αυτά τα ορίζουν οι νόμοι και εν προκειμένω ο ν.4354/2015 αλλά και ο ν.4972/2022, διότι σε κάθε άλλη περίπτωση θα είχαμε παρέκκλιση της κείμενης νομοθεσίας. Αντιθέτως, στη σύμβαση, η οποία όπως είπα προηγουμένως έχει συμφωνηθεί, έχουν εγκριθεί μία σειρά από μη μισθολογικές παροχές. Ενδεικτικά μάλιστα σας αναφέρω: αποζημιώσεις δαπανών βρεφονηπιακών και παιδικών σταθμών, διατακτικές σίτισης θέρους, Χριστουγέννων και Πάσχα, ποσά για την ιατρική εξέταση εργαζομένων, βοήθημα για τα τέκνα ΑμεΑ και ασφαλιστήρια συμβόλαια, βραβεύσεις μαθητών, ποσά για εκπαιδεύσεις και καταρτίσεις των εργαζομένων.

Όσον αφορά μάλιστα τις καταβαλλόμενες αποζημιώσεις υπερωριακής απασχόλησης, απασχόλησης στις εξαιρέσιμες ημέρες αλλά και τις νυχτερινές ώρες ήδη βρισκόμαστε με το Υπουργείο Εθνικής Οικονομίας σε μία συνεργασία, προκειμένου αυτά τα ζητήματα να διευθετηθούν με τον καλύτερο δυνατό τρόπο, προς όφελος των εργαζομένων. Και θα είμαι απόλυτα σαφής, κύριε συνάδελφε, ότι καμία περικοπή δεν πρόκειται να γίνει στις παροχές και αποζημιώσεις τις οποίες δικαιούται το προσωπικό της ΕΑΒ, όπως τουλάχιστον αυτές ορίζονται από την ισχύουσα νομοθεσία αλλά και βεβαίως και με τις κανονιστικές διατάξεις.

Στη δευτερολογία μου θα είμαι στη διάθεσή σας να σας απαντήσω, εάν υπάρχει κάποια άλλη απορία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, κύριε Παπαναστάση, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, το θέμα που τέθηκε είναι αν αυτή τη στιγμή -και το περιμένουν οι εργαζόμενοι, μας βλέπουν- συνεχίζει η διεκδίκηση χρημάτων από το Υπουργείο Οικονομικών ως επιστροφή από τους εργαζόμενους. Η απάντησή σας ήταν ότι βρίσκεται σε έναν δρόμο, σε μια επεξεργασία, αν δεν κάνω λάθος. Όμως αυτή η επεξεργασία κρατάει πολύ. Οι εργαζόμενοι δεν έχουν κανέναν λόγο να εμπιστευθούν ούτε τη διοίκηση ούτε την Κυβέρνηση. Και το λέω αυτό γιατί; Η διοίκηση από την πρώτη στιγμή υποσχόταν ότι θα υπάρξει νομοθετική ρύθμιση, χωρίς ακόμη να έχει γίνει το παραμικρό.

Πέρα από αυτό, υπάρχουν τώρα συνδικαλιστικές διώξεις. Η εταιρεία έχει κάνει ασφαλιστικά μέτρα στον πρόεδρο του σωματείου εργαζομένων και σε άλλα τρία άτομα επίσης συνδικαλιστές. Και μάλιστα -και το αναφέρω αυτό γιατί υπάρχει μέσα στο σχετικό έγγραφο της εταιρείας- με αφετηρία ανακοίνωση της ΔΑΚΕ -και δεν το λέμε εμείς αυτό, όπως σας είπα υπάρχει μέσα στη δικογραφία- η παράταξη του Κομμουνιστικού Κόμματος Ελλάδας των εργαζομένων ήδη έβαλε ως πρόκριμα κάθε εξέλιξης την απόσυρση των μέτρων κατά των συνδικαλιστών. Είναι μια δίωξη που βρίσκεται σε εξέλιξη, συσκοτίζοντας τον θεσμικό ρόλο των διωκόμενων.

Και το λέμε αυτό γιατί πουθενά δεν αναφέρεται η ιδιότητά τους. Είναι πρόεδρος σωματείου εργαζομένων. Διώκεται με το ονοματεπώνυμό του. Τους αντιμετωπίζει ως φυσικά πρόσωπα, κατηγορώντας τους ότι παρακωλύουν την παραγωγή, με αποτέλεσμα να υπάρχει απώλεια εργατοωρών.

Ήδη υπήρξε και σχετική ερώτηση του ΠΑΣΟΚ, η οποία βέβαια –επιτρέψτε μας, εμείς την κρίνουμε, δημόσια ήταν και τη γνωρίζουμε- παραφράζοντας τη γνωστή λαϊκή ρήση, το ένα χέρι νίβει το άλλο και τα δυο μαζί τσακίζουν τους εργαζόμενους, δηλαδή Κυβέρνηση και Αξιωματική Αντιπολίτευση.

Το λέμε αυτό γιατί η ερώτηση του ΠΑΣΟΚ γράφει μέσα ότι έφερε αναστάτωση η κινητοποίησή τους, παρακωλύοντας, λέει, τη λειτουργία της ΕΑΒ. Αν αυτό λοιπόν δεν είναι σύμπνοια με τις θέσεις της Κυβέρνησης, τότε τι είναι;

Εμείς ως κόμμα ξεκαθαρίζουμε ότι δεν έχουμε καμία εμπιστοσύνη ούτε στην Κυβέρνηση ούτε στη διοίκηση της εταιρείας. Κι ενώ όλοι παραδέχονται το απαράδεκτο της απαίτησης επιστροφής χρημάτων προς τους εργαζόμενους -το έχει πει ξεκάθαρα η διοίκηση της εταιρείας-, τίποτε μέχρι σήμερα δεν έχει κάνει. Πόσο θα περιμένουν πια οι εργαζόμενοι;

Και βέβαια η προσμονή της διευθέτησης των απαιτήσεων του Υπουργείου Οικονομικών ακόμη και η ικανοποίησή τους δεν λύνει το σοβαρότατο πρόβλημα που αντιμετωπίζουν οι εργαζόμενοι με σύμβαση ορισμένου χρόνου από το 2016, δηλαδή την αφόρητη εργασιακή ανασφάλεια.

Εκπαιδεύεται προσωπικό, βιώνει αυτήν την ανασφάλεια και τι κάνει; Παραιτείται κατευθείαν και μεταπηδά εκπαιδευμένο, με κόστος για τον φορολογούμενο αυτή εκπαίδευση, στους ιδιώτες ανταγωνιστές. Είναι πραγματικά μια απαράδεκτη κατάσταση αυτή.

Χτυπάτε τους εργαζόμενους σε μια αναμφισβήτητη δίκαιη απαίτησή τους. Αυτό το αποδέχεστε όλοι σας και η Κυβέρνηση και η διοίκηση της εταιρείας. Παρ’ όλα αυτά, τους κυνηγάτε με κάθε τρόπο, κατηγορώντας τους ότι σαμποτάρουν την παραγωγή. Τι κάνετε όμως με αυτό; Ρίχνετε εσκεμμένα λάδι στη φωτιά.

Δείτε τα αποτελέσματα αυτής της πρακτικής. Ήδη υπάρχει μεγάλη αύξηση του υπερεργολαβικού έργου σε ιδιώτες. Και το ερώτημα που βάζουμε είναι: Μήπως σκοπεύετε να χρησιμοποιήσετε τον αγώνα και τα δίκαια αιτήματα των εργαζομένων ως άλλοθι για να προωθηθεί το ξεπούλημα της ΕΑΒ ή κατά άλλους, η ιδιωτικοποίησή της.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα μείνω στα ερωτήματα τα οποία θέτετε κυρίως στην επίκαιρη ερώτησή σας και αυτά που ίσως προσθέσατε και στη δευτερολογία σας, γιατί νομίζω ότι ίσως να χρειαζόταν και μια εξειδικευμένη συζήτηση στην Ελληνική Βουλή για το θέμα της ΕΑΒ και διαχρονικά, αλλά και για τη σημερινή κατάσταση αλλά κυρίως, για τις προοπτικές τις οποίες έχει.

Σας είπα στην πρωτολογία μου ότι όσον αφορά τη συλλογική σύμβαση εργασίας, είμαστε προς την ολοκλήρωσή της και μάλιστα, σας ανέφερα και ενδεικτικά μια σειρά από παροχές μη μισθολογικές, τις οποίες περιλαμβάνει, και θεωρώ πως είναι προς όφελος των εργαζομένων.

Τώρα όσον αφορά τα υπόλοιπα ζητήματα, να σας ξαναπώ ότι τα δύο Υπουργεία, το Υπουργείο Εθνικής Οικονομίας και το Υπουργείο Εθνικής Άμυνας, κάνουν ό,τι είναι δυνατόν, ό,τι είναι νομικά επιτρεπτό, έτσι ώστε κατ’ αρχάς να μην δημιουργηθούν αδικίες έναντι των εργαζομένων και κυρίως, με βάση τα κακώς τελεσμένα, όπως τουλάχιστον το λέει το πόρισμα.

Επομένως, όσον αφορά τα αχρεωστήτως καταβληθέντα, να σας πω ότι αυτήν τη στιγμή βρισκόμαστε σε μια αγαστή συνεργασία με το συναρμόδιο Υπουργείο, έτσι ώστε πρώτον, να αποσαφηνιστεί το ζήτημα και κυρίως, να μην ανακύψει οποιαδήποτε μελλοντική δυσχέρεια. Να σας πω μάλιστα ότι όσον αφορά τα μισθολογικά κλιμάκια, έχει ψηφιστεί το άρθρο 64 παράγραφος 2 του ν.5113 του 2024 -το γνωρίζετε- όπου θεσπίστηκε η μη αναζήτηση των αχρεωστήτως καταβληθέντων έως 21 Ιουνίου 2024 για ποσά τα οποία είναι διαφορές μισθολογικών απολαβών που έχουν καταβληθεί σε υπαλλήλους με σχέση εξαρτημένης εργασίας ιδιωτικού δικαίου αορίστου χρόνου και μάλιστα, αυτές υπάγονται στο άρθρο του ν.4354 του 2015.

Διευκρινίζω για μια ακόμη φορά ότι πρόθεσή μας είναι, σε συνεργασία και με τους εργαζόμενους της ΕΑΒ, να προστατέψουμε τα νόμιμα δικαιώματά τους και μέσα από τη συλλογική σύμβαση εργασίας, αλλά κυρίως να μην αδικηθούν αυτοί οι εργαζόμενοι. Το λέω ευθέως, ερχόμενος και στην τελευταία σας παρατήρηση, είναι εργαζόμενοι οι οποίοι συνεχίζουν απρόσκοπτα το έργο τους προς όφελος της πατρίδας. Θέλουμε μια κραταιή δημόσια ΕΑΒ, γιατί θεωρούμε ότι έχει πολύ μεγάλο έργο να προσφέρει.

Να σας θυμίσω επίσης, κύριε συνάδελφε, ότι μέσα από την μεταρρύθμιση που γίνεται και μέσω του ΕΛΚΑΚ ήδη τους προηγούμενους μήνες είχαμε και αποτελέσματα σε ένα πολύ εξελιγμένο προϊόν, όπως είναι ο «Κένταυρος», δηλαδή ένα σύστημα αντιαεροπορικής προστασίας που έχει κουμπώσει στις φρεγάτες μας και δημιουργείται μέσα από την ΕΑΒ.

Να σας πληροφορήσω μάλιστα ότι βρισκόμαστε ήδη σε φάση περαιτέρω ανάπτυξης αυτού του συστήματος πάλι από την ΕΑΒ και μπορώ να σας πω επίσης ότι υπάρχουν και άλλα κράτη τα οποία έχουν ενδιαφερθεί ακόμη και για την προμήθειά του.

Συνεπώς, έχουν ληφθεί συγκεκριμένες πρωτοβουλίες και για το κομμάτι επίλυσης των ζητημάτων από ένα πόρισμα, που, όπως σας είπα προηγουμένως, μας έρχεται από πολύ παλιά, από το 2016, 2017, δηλαδή από την κυβέρνηση ΣΥΡΙΖΑ και πρακτικά είναι αυτό το πόρισμα το οποίο είχε διαταχθεί.

Θα λύσουμε αυτά τα ζητήματα, δεν θα αδικηθεί κανένας εργαζόμενος, όσον αφορά τις απολαβές τις οποίες περιλαμβάνει και όσον αφορά τα αχρεωστήτως. Νομίζω ότι σε αυτό ήμουν απόλυτα ξεκάθαρος.

Αλλά όσον αφορά την ανάπτυξη της ΕΑΒ, νομίζω ότι όλοι συμφωνούμε σε αυτήν την Αίθουσα ότι θέλουμε μια δυνατή ΕΑΒ προς όφελος της πατρίδας και προς όφελος των Ενόπλων Δυνάμεων.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πριν συνεχίσουμε, ορισμένες ανακοινώσεις στο Σώμα.

Οι Υπουργοί Προστασίας του Πολίτη, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Παιδείας, Θρησκευμάτων και Αθλητισμού, Υγείας, καθώς και ο Υφυπουργός στον Πρωθυπουργό κατέθεσαν στις 10-3-2025 σχέδιο νόμου: «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της - Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια - Ρύθμιση θεμάτων κρατούμενων σε σωφρονιστικά καταστήματα και άλλες διατάξεις». Παραπέμπεται στην αρμόδια Διαρκή Επιτροπή.

Ο Πρόεδρος της Κοινοβουλευτικής Ομάδας «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ» και οι Βουλευτές του κόμματός του κατέθεσαν σήμερα 10-3-2025 πρόταση νόμου «Απαγόρευση-ακυρότητα δικαιοπραξιών στις παραμεθόριες περιοχές». Παραπέμπεται στην αρμόδια Διαρκή Επιτροπή.

Ο Βουλευτής κ. Θεόδωρος Ρουσόπουλος ζητεί άδεια απουσίας από τις κοινοβουλευτικές δραστηριότητες από τις 9 έως τις 16 Μαρτίου 2025, λόγω των υποχρεώσεών του ως Προέδρου της Κοινοβουλευτικής Συνέλευσης του Συμβουλίου της Ευρώπης.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Ο Βουλευτής κ. Χάρης Θεοχάρης ζητεί άδεια απουσίας στις 11-3-2025, καθώς θα μεταβεί στο Κάιρο στο πλαίσιο της προώθησης της υποψηφιότητας της Ελλάδας για τη θέση του Γενικού Γραμματέα του Παγκόσμιου Οργανισμού Τουρισμού.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Θα συνεχίσουμε τώρα με την έκτη με αριθμό 601/26-2-2025 επίκαιρη ερώτηση πρώτου κύκλου της Ανεξάρτητης Βουλευτού Νομού Πέλλας κ. Θεοδώρας Τζάκρη προς την Υπουργό Εργασίας και Κοινωνικής Ασφάλισηςμε θέμα: «Επιστροφή αναδρομικών σε όλους τους συνταξιούχους». Θα απαντήσει ο Υφυπουργός Εργασίας και Κοινωνικής Ασφάλισης κ. Τσακλόγλου.

Κυρία συνάδελφε, έχετε τον λόγο για την πρωτολογία σας.

**ΘΕΟΔΩΡΑ ΤΖΑΚΡΗ:** Κύριε Υπουργέ, συζητούμε για την επιστροφή των αναδρομικών στους συνταξιούχους, όπως η κατάσταση αυτή διαμορφώθηκε μετά την έκδοση της απόφασης του Ανώτατου Ειδικού Δικαστηρίου που έκρινε αντισυνταγματική την περικοπή των δώρων- μιλάμε για τα δώρα Χριστουγέννων, Πάσχα και θερινής άδειας -στις κύριες και τις επικουρικές συντάξεις των συνταξιούχων του δημοσίου και του ιδιωτικού τομέα για το χρονικό διάστημα Ιούνιος 2015-Μάιος 2016.

Σύμφωνα όμως με την απόφαση αυτή, η επιστροφή των αναδρομικών θα πρέπει να γίνει μόνο στους τριακόσιους εβδομήντα χιλιάδες συνταξιούχους για τις κύριες και τις επικουρικές συντάξεις που είχαν προσφύγει μέχρι 21-7-2020. Αυτό, όπως αντιλαμβάνεστε, έχει προκαλέσει τεράστιες αντιδράσεις στα υπόλοιπα 2,1 εκατομμύρια των συνταξιούχων, οι οποίοι δεν είχαν προσφύγει.

Και δεν προσέφυγαν επειδή, κύριε Υπουργέ, επαναπαύτηκαν από τα ψεύτικα τα λόγια τα μεγάλα της Κυβέρνησής σας. Πρώτα απ’ όλα, από τον ίδιο τον Υφυπουργό παρά τω Πρωθυπουργώ και Κυβερνητικό Εκπρόσωπο τότε, τον κ. Στέλιο Πέτσα, ο οποίος τους παρότρυνε να μην προσφύγουν, επειδή δήθεν αυτό δεν χρειαζόταν, καθώς έλεγε ότι θα υπάρξει οριζόντια ρύθμιση και δεν χρειάζεται κανείς να προσφύγει στη δικαιοσύνη. Έκανε μάλιστα έκκληση στους συνταξιούχους να μην προβούν στην άσκηση ενδίκων βοηθημάτων, διότι αυτό θα προκαλούσε πρόσθετο γραφειοκρατικό βάρος, θα προσέθετε βάρος στα δικαστήρια και εν πάση περιπτώσει, δαπάνη για τους ίδιους τους συνταξιούχους και κόστος.

Ακριβώς με τις ίδιες εκκλήσεις απευθύνθηκε και ο ίδιος ο κ. Γεραπετρίτης, Υπουργός Επικρατείας τότε της Κυβέρνησης και έγκριτος νομικός, διαβεβαιώνοντας τους συνταξιούχους ότι θα υπάρξει οριζόντια ρύθμιση για όλους και χωρίς μάλιστα να διαχωρίζει τις κύριες από τις επικουρικές συντάξεις.

Ο ίδιος, δε, ο Πρωθυπουργός στην ομιλία του στις 21-7-2020 από αυτό εδώ το Βήμα έλεγε -επί λέξει διαβάζω- ότι «η Κυβέρνηση θα καταβάλει εφάπαξ, πλήρως και σε όλους τους συνταξιούχους της χώρας μέσα στο 2020 τα αναδρομικά ποσά που δικαιούνται, βάσει της απόφασης του Συμβουλίου της Επικρατείας».

Κύριε Υφυπουργέ, ξεπερνώντας όλα αυτά τα ψεύτικα τα λόγια τα μεγάλα που σας είπα, η καταβολή των αναδρομικών σε όλους τους συνταξιούχους υπαγορεύεται, πρώτα από όλα, από την αρχή της ισότητας, άρθρο 4 του Συντάγματος, έναντι του νόμου. Αυτό κατοχυρώνεται εκεί. Δεν μπορεί κάποιοι να τα παίρνουν και κάποιοι άλλοι όχι. Εφόσον από την απόφαση του Συμβουλίου της Επικρατείας κρίθηκε αντισυνταγματική η περικοπή των συντάξεων -στις επικουρικές, εν πάση περιπτώσει- για τα δώρα, όπως αντιλαμβάνεστε, το κράτος δικαίου υπαγορεύει η συμμόρφωσή μας με τις δικαστικές αποφάσεις να αφορά όλους τους συνταξιούχους και όχι μόνο κάποιους από αυτούς. Επίσης, υπάρχει το προηγούμενο, πριν από το 2020, της καταβολής των αναδρομικών για τις κύριες συντάξεις σε όλους τους συνταξιούχους.

Βεβαίως, θα σας πω επίσης ότι, σύμφωνα με τα λεγόμενα της Κυβέρνησής σας πάντα, υπάρχουν σημαντικά πρωτογενή πλεονάσματα και η οικονομία έχει ανακάμψει και επίσης, πολλοί συνταξιούχοι δεν προσέφυγαν, πρώτον, γιατί είναι ηλικιωμένοι οι περισσότεροι, λόγω οικονομικής αδυναμίας ή άλλων τεχνικών προβλημάτων, αλλά και γιατί η ενημέρωση της Κυβέρνησής σας ήταν και ελλιπής, αλλά, όπως αποδείχθηκε εκ των υστέρων και ανεύθυνη, κύριε Υπουργέ και στρεψόδικη. Θα μπορούσα να σας πω, μάλιστα, ότι είναι και παρελκυστική και κυρίως, πρόκειται για μια τάξη η οποία, εξαιτίας της κρίσης, έχει υποστεί σημαντική αφαίμαξη των οικονομικών της.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Υπουργέ, έκανα την ερώτηση για να σας ρωτήσω αν προτίθεται η Κυβέρνηση να νομοθετήσει την επιστροφή των αναδρομικών σε όλους τους συνταξιούχους για την περικοπή των δώρων τους στις κύριες και τις επικουρικές συντάξεις -μάλιστα, στους συνταξιούχους του δημοσίου και του ιδιωτικού τομέα- για το χρονικό διάστημα που έκρινε η απόφαση αυτή.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε.

**ΘΕΟΔΩΡΑ ΤΖΑΚΡΗ:** Και επειδή, όπως μας λέτε εσείς, η Κυβέρνηση έχει παραγάγει σημαντικά πρωτογενή πλεονάσματα και η οικονομία έχει ανακάμψει, νομίζω ότι πρέπει να εξετάσετε την επαναφορά των δώρων Χριστουγέννων και Πάσχα σε όλους τους συνταξιούχους τα οποία είχαν περικοπεί, σας θυμίζω, κατά τη διάρκεια των μνημονίων ως προσωρινό μέτρο.

Να σας πω, επειδή είμαι σίγουρη ότι θα μου πείτε για τον δημοσιονομικό χώρο, ότι στον προϋπολογισμό του 2025 θα κληθούν τα νοικοκυριά, οι επιχειρήσεις και οι συνταξιούχοι…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δύο λεπτά είναι ο χρόνος σας. Έχετε πάει στα τέσσερα.

**ΘΕΟΔΩΡΑ ΤΖΑΚΡΗ:** Δευτερόλεπτα, κύριε Πρόεδρε.

Θα κληθούν, λοιπόν, να καταβάλουν 69,2 δισεκατομμύρια φόρους, αυξημένους κατά 2,49 δισεκατομμύρια, δηλαδή κατά 3,7% έναντι του 2024.

Και επίσης, να πω ότι από το 2021 και μέχρι σήμερα, τα φορολογικά έσοδα από άμεσους και έμμεσους φόρους, κύριε Υπουργέ, βαίνουν συνεχώς αυξανόμενα και παράγουν πολύ μεγαλύτερο δημοσιονομικό χώρο, εντός του οποίου είναι εφικτή η ικανοποίηση του αιτήματος αυτού.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Αξιότιμη κυρία Τζάκρη, επιτρέψτε μου να ξεκινήσω με το πρώτο ερώτημά σας. Για τη δέκατη τρίτη και τη δέκατη τέταρτη σύνταξη θα απαντήσω στη δευτερολογία μου.

Όταν δημοσιευθεί η απόφαση του Ανώτατου Ειδικού Δικαστηρίου, θα πρέπει όλοι να εξετάσουμε τι ακριβώς ορίζει αυτή. Σύμφωνα με όσα έχουν δει το φως της δημοσιότητας, το Ανώτατο Ειδικό Δικαστήριο έκρινε ότι στερείται σχετικής δικαιοδοσίας, γιατί δεν υπάρχει αντίθεση ανάμεσα στην απόφαση του Αρείου Πάγου και τις δύο αποφάσεις του Συμβουλίου της Επικρατείας που αφορούν στη συνταγματικότητα των περικοπών στις συντάξεις του ν.4093/2012.

Με αυτά τα δεδομένα, οφείλω να επισημάνω ότι δεν αλλάζει τίποτα σε σχέση με όσα γνωρίζουμε και ισχύουν μέχρι σήμερα. Η κυβέρνηση έχει, ήδη, συμμορφωθεί με τις σχετικές αποφάσεις του Συμβουλίου της Επικρατείας, χορηγώντας άμεσα και εφάπαξ τα αναδρομικά που αντιστοιχούσαν στις περικοπές των κύριων συντάξεων σε όλους τους συνταξιούχους και όχι μόνο σε όσους είχαν προσφύγει στη δικαιοσύνη.

Αυτό το έκτακτο μέτρο, που εφαρμόστηκε με τον ν.4714/2020, όπως τροποποιήθηκε με τον ν.4734/2020, είχε συνολικό κόστος 1,4 δισεκατομμύρια ευρώ. Όπως είχε τονιστεί τότε, η συγκεκριμένη δαπάνη άγγιξε τα όρια των δημοσιονομικών δυνατοτήτων της χώρας και δεν υπήρχαν περιθώρια για ικανοποίηση πρόσθετων παροχών, όπως είναι οι επικουρικές και τα δώρα.

Επομένως, πολιτική λύση έχει, ήδη, δοθεί με τους νόμους που σας προανέφερα. Παρότι και τότε οι αποφάσεις αφορούσαν μόνο όσους είχαν προσφύγει, η ρύθμιση που έφερε τότε η Κυβέρνηση κάλυπτε όλους τους συνταξιούχους για τις περικοπές στις κύριες συντάξεις. Εξάντλησε, μάλιστα, τότε κάθε δημοσιονομικό περιθώριο. Και ας μην ξεχνάμε πως το 2020, η χώρα βρέθηκε στη δίνη της πανδημίας, η αντιμετώπιση της οποίας δημιούργησε μεγάλες ανάγκες, η κάλυψη των οποίων οδήγησε το, ήδη, υψηλό δημόσιο χρέος μας σε ακόμα ψηλότερα επίπεδα.

Το έκτακτο αυτό μέτρο για την απόδοση των περικοπών των κύριων συντάξεων που αφορούν στο ενδεκάμηνο, όπως και η απόσβεση των λοιπών αξιώσεων για όσους δεν είχαν προσφύγει στα δικαστήρια μέχρι τις 31-7-2020, που αναφέρετε στην ερώτησή σας, έχουν τεθεί ενώπιον του Συμβουλίου της Επικρατείας, το οποίο με τις αποφάσεις 1403/2020 και 1407/2020, έκρινε ότι δεν αντίκεινται στο Σύνταγμα.

Θέλω να δώσω, όμως, ορισμένους αριθμούς για να αντιληφθούμε όλοι την τάξη μεγέθους αυτού που προτείνετε. Σύμφωνα με τις εκτιμήσεις των Υπηρεσιών του Υπουργείου Εργασίας, το κόστος απόδοσης των περικοπών σε όσους έχουν προσφύγει στα δικαστήρια και των οποίων οι υποθέσεις θα προχωρήσουν πλέον δικαστικά είναι περίπου 760 εκατομμύρια ευρώ. Όμως, το ποσό αυτό δεν περιλαμβάνει τις προσαυξήσεις, που είναι 6% τον χρόνο και αντιστοιχεί σε αντιπροσωπευτικό δείγμα των συνταξιούχων.

Δεδομένου ότι είναι λογικό να υποθέσουμε ότι αυτοί που προσέφυγαν στα δικαστήρια πιθανότατα ανήκουν κυρίως στο πάνω μέρος της κατανομής των συνταξιούχων -είναι κάτι το οποίο υπαινιχθήκατε και εσείς στην ερώτησή σας- είναι λογικό να υποθέσουμε ότι το πραγματικό κόστος της εφαρμογής των αποφάσεων του Ανώτατου Ειδικού Δικαστηρίου θα είναι πολύ υψηλότερο, πιθανόν ακόμη και υπερδιπλάσιο αυτών των εκτιμήσεων, κατά την άποψή μου.

Και πάλι σύμφωνα με τις εκτιμήσεις των Υπηρεσιών του Υπουργείου Εργασίας και χωρίς να υπολογίζονται οι προσαυξήσεις, αν όλες οι περικοπές αποδοθούν σε όλους τους συνταξιούχους, το κόστος εκτοξεύεται στα 3,5 δισεκατομμύρια ευρώ. Καταλαβαίνετε ότι η τρύπα που δημιουργεί μια τέτοια δαπάνη στα οικονομικά της χώρας είναι δύσκολο να αντισταθμιστεί. Η αρχή της χρηστής δημοσιονομικής διαχείρισης μας επιβάλλει να είμαστε πολύ προσεκτικοί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ας μην ξεχνάμε ότι, παρόλο που το συνταξιοδοτικό μας σύστημα είναι διανεμητικό και θεωρητικά, οι συντάξεις των τωρινών συνταξιούχων χρηματοδοτούνται από τις εισφορές των τωρινών εργαζομένων, στην πράξη λίγο λιγότερο από το μισό της δαπάνης των κύριων συντάξεων, ήδη, καταβάλλεται από τον κρατικό προϋπολογισμό, από χρήματα δηλαδή των φορολογουμένων, που θα κληθούν να πληρώσουν και αυτά που ανέφερα προηγουμένως, αυτόν τον επιπλέον λογαριασμό.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Τελειώνω, κύριε Πρόεδρε.

Ταυτόχρονα, η χώρα μας έχει ένα πολύ μεγάλο δημόσιο χρέος, το υψηλότερο της Ευρωπαϊκής Ένωσης, ως ποσοστό του ΑΕΠ. Λόγω της υπεύθυνης και αποτελεσματικής οικονομικής πολιτικής που ασκεί η Κυβέρνηση, ο λόγος χρέους προς ΑΕΠ μειώνεται και μάλιστα, με ταχείς ρυθμούς. Όμως, η δημοσιονομική ισορροπία, που με τόσες θυσίες πετύχαμε, δεν πρέπει σε καμία περίπτωση να ανατραπεί.

Η Κυβέρνηση έχει ξεκαθαρίσει ότι θα δώσει μια συνολική οριζόντια πολιτική λύση για τις κύριες συντάξεις, το οποίο έγινε πράξη με τους νόμους που ανέφερα. Η απόφαση του Ανώτατου Ειδικού Δικαστηρίου δεν αλλάζει αυτά τα δεδομένα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υπουργέ, σύμφωνα με αυτά που μόλις μας είπατε, αντιλαμβάνομαι ότι βρισκόμαστε μπροστά σε ένα οργανωμένο σχέδιο εξαπάτησης των συνταξιούχων.

Τους εξαπατήσατε, κύριε Υπουργέ, γιατί προεκλογικά υποσχεθήκατε στήριξη στους συνταξιούχους και στη συνέχεια, δεν το κάνατε και κυρίως, γιατί υποσχεθήκατε και μάλιστα, τους παροτρύνατε να μην προβούν σε δικαστικές προσφυγές, επειδή δήθεν θα φέρνατε οριζόντια ρύθμιση που να τους αφορά όλους.

Και τώρα θυμηθήκατε, κύριε Υπουργέ, παρά τις διαβεβαιώσεις, τι; Δεν θα πω για τους υπόλοιπους Υπουργούς, για τον κ. Πέτσα και για τον κ. Γεραπετρίτη. Θα σας πω για τον ίδιο τον Πρωθυπουργό σε αυτήν εδώ την Αίθουσα, στην ολομέλεια, που έλεγε για την καταβολή των αναδρομικών στους συνταξιούχους εφάπαξ, πλήρως και σε όλους τους συνταξιούχους. Τώρα θυμηθήκατε ότι δημιουργείται τρύπα στα δημοσιονομικά της χώρας και ότι δεν υπάρχει δημοσιονομικός χώρος; Εσείς που μας λέτε ότι έχετε παραγάγει σημαντικότατα πρωτογενή πλεονάσματα και ότι δήθεν η οικονομία μας έχει ανακάμψει;

Εξακολουθείτε να δράττετε αντισυνταγματικά, ενώ έπρεπε να συμμορφωθείτε στο πλαίσιο του κράτους δικαίου. Όμως, τι; Το έχετε ποδοπατήσει. Δεν έχει μείνει τίποτα απολύτως. Και επιλέγετε ουσιαστικά τώρα εδώ να αγνοήσετε την ευάλωτη τάξη των συνταξιούχων και κυρίως, να απορρίψετε το αίτημά τους για την επιστροφή σε αυτούς των αναδρομικών, σύμφωνα με τις δικαστικές αποφάσεις των ανωτάτων δικαστηρίων, τη στιγμή μάλιστα που, λόγω της ακρίβειας που ακολούθησε την κρίση των μνημονίων, η αγοραστική δύναμη και το διαθέσιμο εισόδημα των συνταξιούχων, κύριε Υπουργέ, έχει εξανεμιστεί, εξαιτίας, πρώτα από όλα, της έμμεσης φορολογίας, στην οποία αναλογικά συμμετέχουν περισσότερο, επειδή είναι πολύ μεγάλη τάξη, κυρίως εξαιτίας των πρόσθετων χαρατσιών.

Μιλάω και για την αύξηση της εισφοράς αλληλεγγύης και για την αύξηση της συμμετοχής τους στα φάρμακα, που και αυτοί είναι άμεσοι φόροι και για το γεγονός ότι δεν λαμβάνουν την παραμικρή ονομαστική αύξηση στις συντάξεις τους, καθώς ακόμη και αυτή η φετινή αύξηση, 2,64%, όπως και των προηγουμένων ετών, είναι χαμηλότερη από τον πληθωρισμό.

Σας θυμίζω ότι, σύμφωνα με την ΕΛΣΤΑΤ, ο πληθωρισμός του Ιανουαρίου είναι 3,1%, κύριε Υπουργέ και από τη μη τιμαριθμοποίηση της φορολογικής κλίμακας, καθώς μια σύνταξη των 800 ευρώ μεικτά επιβαρύνεται με φόρο 22% σε κάθε αναπροσαρμογή και κυρίως, από το γεγονός ότι οι συνταξιούχοι είναι μία ευάλωτη κοινωνική τάξη, η οποία φορολογείται διπλά και λόγω της φορολογίας εισοδήματος, αλλά και λόγω της αύξησης της εισφοράς αλληλεγγύης, όπως σας είπα προηγουμένως. Στον προϋπολογισμό του 2025 880 εκατομμύρια! Το συζητήσαμε πριν από τρεις μήνες.

Κάλλιστα θα μπορούσαν να χρηματοδοτήσουν τα αναδρομικά τους από την αύξηση της φορολογίας αυτής της έκτακτης εισφοράς αλληλεγγύης των συνταξιούχων, δηλαδή του ΕΑΣ.

Άρα, δεν πρέπει να μιλάμε σήμερα για το ποιοι δικαιούνται αυτά τα ποσά, την επιστροφή δηλαδή των αναδρομικών, αλλά να έχουμε αποφασίσει ότι τα δικαιούνται όλοι.

Έφτασε η ώρα, κύριε Υπουργέ, να προβείτε στην έκδοση μιας πολιτικής απόφασης, βάσει της οποίας θα πρέπει να μας πείτε το σύνολο του ποσού που αναλογεί και αν θα πρέπει να περιμένουν να εκδικαστεί η υπόθεσή τους με βάση την τακτική δικάσιμο που έχει οριστεί. Και θα πρέπει επίσης να μας πείτε σε ποιους θα τα καταβάλλετε, που πρέπει να τα καταβάλλετε και όλα.

Εμείς ως Κίνημα Δημοκρατίας και ως Αντιπολίτευση έχουμε την άποψη ότι πρέπει η Κυβέρνηση να συμμορφωθεί με τις δικαστικές αποφάσεις στο πλαίσιο του κράτους δικαίου και να συμπεριλάβει όλους τους συνταξιούχους στην επιστροφή των αναδρομικών σε ό,τι αφορά την περικοπή των δώρων. Και κυρίως, να επαναφέρει στους συνταξιούχους τα δώρα Χριστουγέννων και Πάσχα, καθώς η ίδια επαίρεται καθημερινά -το ξαναλέω για τρίτη φορά- ότι έχει παραγάγει σημαντικά δημοσιονομικά πλεονάσματα και ότι η οικονομία έχει ανακάμψει.

Επίσης, νομίζω, κύριε Υπουργέ, ότι έφτασε η ώρα να δούμε την επιστροφή του δέκατου τρίτου και του δέκατου τέταρτου μισθού και στους εν ενεργεία δημοσίους υπαλλήλους.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Τζάκρη, ολοκληρώστε.

**ΘΕΟΔΩΡΑ ΤΖΑΚΡΗ:** Επαίρεστε καθημερινά για την αύξηση των μισθών, όμως, η Eurostat είναι, θα έλεγα, καταπέλτης. Μας λέει, λοιπόν, για τους δημοσίους υπαλλήλους για το 2023 ότι οι δημόσιοι υπάλληλοι στην Ελλάδα παίρνουν μεσοσταθμικά 1.138 ευρώ μισθούς συν μπόνους συν επιδόματα μείον φόρους και εισφορές, και ο μέσος όρος στην Ευρώπη, κύριε Υπουργέ, είναι 3.170 ευρώ αντίστοιχα. Πρόκειται για μείον 64% σε σχέση με τον μέσο Ευρωπαίο δημόσιο υπάλληλο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Τζάκρη.

Κύριε Υπουργέ έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αξιότιμη κυρία Τζάκρη, ανέφερα στην πρωτολογία μου ότι το κόστος της απόδοσης των αναδρομικών σε όλους τους συνταξιούχους αγγίζει τα 3,5 δισεκατομμύρια ευρώ, ένα ποσό πραγματικά δυσβάσταχτο για τον προϋπολογισμό, Αλλά τουλάχιστον αυτό θα ήταν μία εφάπαξ δαπάνη.

Το δεύτερο το οποίο προτείνετε, δηλαδή η επαναφορά δέκατης τρίτης και δέκατης τέταρτης σύνταξης, είναι μόνιμο μέτρο και, όπως θα εξηγήσω, χωρίς καμία υπερβολή, κυριολεκτικά αβάσταχτο.

Και πάλι σύμφωνα με τις εκτιμήσεις των υπηρεσιών του Υπουργείου Εργασίας, το ετήσιο κόστος από την επαναφορά της δέκατης τρίτης και της δέκατης τέταρτης σύνταξης, σύμφωνα με τους κανόνες που ίσχυαν πριν από τα προγράμματα οικονομικής προσαρμογής, αγγίζει τα 6 δισεκατομμύρια ευρώ, 5,7 δισεκατομμύρια, για να ακριβολογώ, σύμφωνα με αυτές τις εκτιμήσεις.

Με εκπλήσσει, λοιπόν, γιατί έχετε διατελέσει και Υφυπουργός Οικονομίας, η ευκολία με την οποία απαιτείτε από την Κυβέρνηση να λάβει τα μέτρα αυτά, όταν γνωρίζετε καλά ότι μια τέτοια δαπάνη είναι βέβαιο ότι θα εκτροχιάσει τα δημόσια οικονομικά, τροφοδοτώντας νέα ελλείμματα και επιβαρύνοντας τις μελλοντικές γενεές.

Παρεμπιπτόντως, εδώ θα πω ότι τα δημόσια οικονομικά μας πάνε πολύ καλά και αυτός είναι ο λόγος για τον οποίο μπορούμε και μειώνουμε το χρέος. Αλλά, αυτά τα οποία μου λέτε είναι ικανά από μόνα τους, χωρίς κάτι άλλο, να τα εκτροχιάσουν εντελώς.

Επίσης, θέλω να θυμίσω ότι η χώρα μας μετέχει στην Ευρωζώνη και δεσμεύεται από τους κοινούς δημοσιονομικούς κανόνες της Ευρωπαϊκής Ένωσης.

Μέσα σε αυτό το πλαίσιο, η παρούσα Κυβέρνηση έχει καταβάλει κάθε δυνατή προσπάθεια στο μέτρο των δημοσιονομικών δυνατοτήτων της χώρας, προκειμένου να ενισχύσει το εισόδημα των συνταξιούχων.

Αναφέρω μόνο ενδεικτικά -γιατί υπάρχουν κι άλλα- ότι οι κύριες συντάξεις αυξήθηκαν για πρώτη φορά μετά από δώδεκα χρόνια, σωρευτικά πάνω από 13% τα τρία τελευταία χρόνια.

Αυξήθηκαν τα ποσοστά αναπλήρωσης σε συνταξιούχους με εισφορές άνω των τριάντα ετών.

Από το 2022 και εντεύθεν τμήμα των υπερβάσεων των δημοσιονομικών στόχων που έχουμε πετύχει έχει επιστρέψει στην κοινωνία, μεταξύ άλλων, και με τη μορφή εφάπαξ ενισχύσεων σε χαμηλοσυνταξιούχους και συνταξιούχους με προσωπική διαφορά.

Η εισφορά αλληλεγγύης συνταξιούχων, τα 880 εκατομμύρια τα οποία αναφέρατε για την προηγούμενη χρονιά, είναι το σύνολο του ΑΚΑΓΕ, το κομμάτι το οποίο πληρώνουν οι συνταξιούχοι είναι πολύ μικρότερο από το ήμισυ αυτού που αναφέρατε.

Επιπλέον, η εισφορά αλληλεγγύης συνταξιούχων συνδέθηκε με τον συντελεστή αύξησης των συντάξεων, αίροντας τη στρέβλωση για μια μεγάλη μερίδα συνταξιούχων που ανέβαινε κλιμάκιο λόγω της αύξησης των συντάξεών τους.

Επίσης, καταργήθηκε η μείωση κατά 30% στις συντάξεις, κύριες και επικουρικές, για τους συνταξιούχους που εργάζονται και αντικαταστάθηκε από έναν δικαιότερο και πιο αναλογικό πόρο.

Τέλος, θα αναφέρω ότι από την 1η Μαρτίου του 2025 επεκτάθηκε η απαλλαγή από τη συμμετοχή στη φαρμακευτική δαπάνη και για όσους συνταξιοδοτήθηκαν μετά τον «νόμο Κατρούγκαλου» και πληρούν τα εισοδηματικά και ηλικιακά κριτήρια του παλιού ΕΚΑΣ, όπως ακριβώς ισχύει για τους παλιούς δικαιούχους του ΕΚΑΣ, με αποτέλεσμα την πλήρη απαλλαγή από τη φαρμακευτική δαπάνη συνολικά για τριακόσιες δέκα χιλιάδες συνταξιούχους.

Όλα τα παραπάνω μέτρα, καθώς και άλλα, όπως οι σημαντικές φοροελαφρύνσεις, ιδίως για τα χαμηλά εισοδήματα, έχουν συμβάλει στην αναπλήρωση ορισμένων από τις απώλειες των συνταξιούχων από την κατάργηση της δέκατης τρίτης και δέκατης τέταρτης σύνταξης, χωρίς να διαταράξουν τη δημοσιονομική ισορροπία της χώρας.

Ακριβώς σε αυτό το πλαίσιο η Κυβέρνηση θα συνεχίσει σταθερά να εφαρμόζει μια ρεαλιστική οικονομική πολιτική, που εξισορροπεί τη δημοσιονομική σταθερότητα με τη στήριξη των πιο ευάλωτων συμπολιτών μας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη δέκατη με αριθμό 598/25-2-2025 δεύτερου κύκλου επίκαιρη ερώτηση του Βουλευτή Πρεβέζης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Κωνσταντίνου Μπάρκα προς την Υπουργό Εργασίας και Κοινωνικής Ασφάλισης, με θέμα: «Έλλειψη ενημέρωσης και εγκυκλίου για τη διαδικασία στα Κέντρα Πιστοποίησης Αναπηρίας (ΚΕΠΑ) - Οι ασθενείς σε αδιέξοδο».

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Υπουργέ, δεν χωρά αμφιβολία ότι τα ΚΕΠΑ είναι ένας χώρος στον οποίο απευθύνονται άνθρωποι οι οποίοι έχουν σοβαρό πρόβλημα υγείας, κατά πρώτον, και ότι, κατά δεύτερον, απευθύνονται εκεί για να διεκδικήσουν και να πάρουν με τον τρόπο τους και, με βάση την πιστοποίηση την οποία θα πάρουν, δηλαδή το ποσοστό αναπηρίας το οποίο οι επιτροπές των ΚΕΠΑ θα τους δώσουν, ό,τι δικαιούνται.

Είναι κοινωνικές ομάδες οι οποίες είναι ευάλωτες. Εκ των πραγμάτων, όταν κάποιος είναι άρρωστος, οποιαδήποτε ασθένεια και αν έχει, είναι κοινωνικά ευάλωτος, δηλαδή μπαίνει στην ευάλωτη κατηγορία των ανθρώπων.

Δεν θα μπω στο κομμάτι το ιατρικό, αφορά άλλο Υπουργείο. Κανείς από τους δυο μας δεν είναι υπεύθυνος. Οι γιατροί εκεί, κατά την άποψή μου, κάνουν εξαιρετική δουλειά.

Δεν θα μπω στο κομμάτι του χρόνου ειδοποίησης από την ημέρα που κατατίθεται το αίτημα για να περάσει από επιτροπή ΚΕΠΑ ο ασθενής ή οι ασθενείς έως ότου δημιουργηθεί η επιτροπή αυτή. Δεν θα μπω σε αυτό. Όμως, θα μπω στο κομμάτι το εργασιακό, το οποίο, νομίζω, σας αφορά.

Αφού, λοιπόν, οι άνθρωποι περάσουν από την επιτροπή και η επιτροπή βγάλει ένα ποσοστό, καλείται το αρμόδιο ΚΕΠΑ να ενημερώσει τον ασθενή ή τους συγγενείς αυτού για το ποσοστό και να τους ενημερώσει απλά ότι δικαιούται κάτι.

Το ζητούμενο όμως, κύριε Υπουργέ –νομίζω ότι πρέπει να το δείτε αυτό-, είναι ότι οι υπάλληλοι γνωρίζουν οι ίδιοι τι δικαιούται ο ασθενής, όμως ο ασθενής δεν μπορεί να έχει πρόσβαση στη γνώση αυτή. Και δεν μπορεί να έχει πρόσβαση στη γνώση αυτή, γιατί γίνεται κυρίως ηλεκτρονικά. Τους λένε δηλαδή ότι μπείτε με το ΑΜΚΑ σας και το ΑΦΜ σας στην υπηρεσία «gov», στην τάδε υπηρεσία, για να δείτε τι δικαιούστε.

Για ποιον λόγο λοιπόν, κύριε Υπουργέ, δεν δίνετε ολοκληρωμένη την εγκύκλιο από το Υπουργείο σας στους εργαζόμενους σε όλα τα ΚΕΠΑ της χώρας και ανάλογα με το ποσοστό αναπηρίας να δίνεται στον ασθενή, δηλαδή «από 50% έως 62% δικαιούστε αυτά, από 63% κ.λπ., δικαιούστε αυτά»; Πρέπει να δίνεται στον ασθενή, γιατί απευθύνεται κυρίως σε ανθρώπους μεγάλης ηλικίας ή σε ασθενείς, που δεν μπορούν να έχουν πρόσβαση στο «gov».

Προτίθεστε να αναλάβετε πρωτοβουλίες ως αρμόδιο Υπουργείο, ώστε να διασφαλιστεί η ορθή και έγκαιρη ενημέρωση από τους υπαλλήλους των πολιτών που απευθύνονται στα κέντρα πιστοποίησης αναπηρίας, έτσι ώστε να σταματήσει η παραπάνω ταλαιπωρία στην οποία επιβάλλονται;

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπάρκα.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αξιότιμε κύριε Μπάρκα, κατ’ αρχάς ευχαριστώ πολύ για την ερώτησή σας.

Αν και ομολογώ ότι για πολλά άλλα πράγματα που μου γίνονται ερωτήσεις -έχουν έρθει αντίστοιχα τηλεφωνήματα στο γραφείο μου, διαμαρτυρίες κ.λπ.,- μου κάνει εντύπωση, γιατί το αντίστοιχο ούτε από υπαλλήλους του ΕΦΚΑ έχει έρθει ούτε από ασφαλισμένους. Αλλά, εν πάση περιπτώσει, θα απαντήσω στην ερώτησή σας.

Θα ήθελα πρώτα να δώσω μία διευκρίνιση σχετικά με τις αρμοδιότητες του ΚΕΠΑ. Στην ερώτησή σας αναφέρετε ότι το ΚΕΠΑ είναι αρμόδιο για τη χορήγηση κοινωνικών παροχών. Αυτό δεν είναι ορθό.

Σύμφωνα με το ισχύον θεσμικό πλαίσιο, σκοπός του ΚΕΠΑ είναι η εξασφάλιση ενιαίας υγειονομικής κρίσης αναπηρίας για τα πρόσωπα που αιτούνται την αξιολόγησή τους από τις υγειονομικές του επιτροπές.

Οι υγειονομικές επιτροπές του ΚΕΠΑ οφείλουν να αποφαίνονται αιτιολογημένα, με πληρότητα και σαφήνεια, για όλα τα ζητήματα ιατρικής φύσης που αφορούν στο είδος της πάθησης στον βαθμό αναπηρίας που αυτή επιφέρει στον αιτούντα, καθώς και στην εκτιμώμενη διάρκειά της.

Οφείλουν να τεκμηριώνουν την υγειονομική τους κρίση, σύμφωνα με τις εκάστοτε ισχύουσες διατάξεις του ενιαίου πίνακα προσδιορισμού ποσοστού αναπηρίας σε συνδυασμό με τις γενικότερες ή ειδικότερες διατάξεις πιστοποίησης αναπηρίας, όπως είναι ο πίνακας των μη αναστρέψιμων παθήσεων, για τις οποίες η διάρκεια της αναπηρίας καθορίζεται επ’ αόριστο.

Πιο συγκεκριμένα, σύμφωνα με τον κανονισμό λειτουργίας των ΚΕΠΑ, μεταξύ των αρμοδιοτήτων των υγειονομικών επιτροπών είναι η κρίση περί πληρότητας των απαιτούμενων ιατρικών προϋποθέσεων για την υπαγωγή της πιστοποιημένης αναπηρίας σε συνταξιοδοτικές, επιδοματικές, κοινωνικές και οικονομικές παροχές και κοινωνικές υπηρεσίες που προβλέπονται από τη νομοθεσία για άτομα με αναπηρία. Το ΚΕΠΑ δεν χορηγεί το ίδιο συνταξιοδοτικές, επιδοματικές ή άλλες παροχές, αλλά είναι αρμόδιο για την εξασφάλιση ενιαίας υγειονομικής κρίσης για τα πρόσωπα που αιτούνται την αξιολόγησή τους και την πιστοποίηση της αναπηρίας. Η γνωμάτευση των ΚΕΠΑ με τη σειρά της κατατίθεται από τον ενδιαφερόμενο στις αρμόδιες υπηρεσίες για να του χορηγήσουν την κάθε φορά αιτούμενη παροχή, σύμφωνα με τις ειδικότερες διατάξεις που τη διέπουν.

Όσον αφορά στο ζήτημα της γενικής εγκυκλίου οφείλω να σας ενημερώσω ότι ως προς τη διαδικασία της πιστοποίησης έχει εκδοθεί σειρά εγκυκλίων, οδηγιών και βοηθητικών εγγράφων, μετά τις αλλαγές του ν.4961/2022 για την υποβοήθηση του έργου των ΚΕΠΑ καθώς και των ενδιαφερομένων πολιτών. Πιο συγκεκριμένα έχει εκδοθεί ο κανονισμός λειτουργίας του ΚΕΠΑ στο ΦΕΚ Β 4830/13-9-2022 και τροποποιήθηκε τον Σεπτέμβριο του 2023 με την υπ’ αριθμό 85469 υπουργική απόφαση.

Έχει εκπονηθεί αναλυτικό εγχειρίδιο χρήσης για την πλατφόρμα ενιαίας αίτησης ΚΕΠΑ μέσω της οποίας υποβάλλονται πλέον υποχρεωτικά οι αιτήσεις για την πιστοποίηση της αναπηρίας. Το εγχειρίδιο διαθέτει και αναλυτικό κατάλογο με συχνές ερωτήσεις και απαντήσεις, ακριβώς για τη διευκόλυνση των αιτούντων. Μάλιστα για το θέμα της υποβολής αιτήσεων έχει εκδοθεί ειδική κοινή εγκύκλιος από το Υπουργείο Εργασίας και Κοινωνικών Υποθέσεων και του Υπουργείου Ψηφιακής Διακυβέρνησης. Τα παραπάνω έγγραφα, καθώς και το θεσμικό πλαίσιο που διέπει τα ΚΕΠΑ, είναι όλα αναρτημένα στην Εθνική Πύλη Αναπηρίας.

Όσον αφορά στην ενημέρωση των υπαλλήλων, στην οποία αναφερθήκατε προηγουμένως, πέρα από τα ανωτέρω έχει εκδοθεί σειρά οδηγιών από τον e-ΕΦΚΑ προς τις γραμματείες των ΚΕΠΑ και έχουν διεξαχθεί και εκπαιδευτικές δράσεις. Όσον αφορά στην ενημέρωση σχετικά με τις προϋποθέσεις για κάθε παροχή, πέρα από τα φυσικά σημεία εξυπηρέτησης, σχετικές πληροφορίες για κάθε ενδιαφερόμενο υπάρχουν διαθέσιμες τόσο στην ιστοσελίδα του ΕΦΚΑ για τις ασφαλιστικές παροχές όσο και στην ιστοσελίδα του ΟΠΕΚΑ για τις προνοιακές παροχές.

Τέλος, όποτε ανακύπτει κάποιο ζήτημα με την εφαρμογή του θεσμικού πλαισίου από τους εργαζόμενους του ΚΕΠΑ υπάρχει πάντα η δυνατότητα υποβολής συγκεκριμένου ερωτήματος προς τις αρμόδιες υπηρεσίες του Υπουργείου Εργασίας και Κοινωνικής Ασφάλισης ή του Υπουργείου Κοινωνικής Συνοχής και Οικογένειας, ώστε να δοθεί η απάντηση.

Εν κατακλείδι, έχουν γίνει όλες οι απαραίτητες ενέργειες για την ενημέρωση τόσο των πολιτών όσο και των εργαζομένων στα ΚΕΠΑ. Επομένως, κατά την άποψή μου, η έκδοση μιας γενικής εγκυκλίου, που απλά θα επαναλαμβάνει γνωστές πληροφορίες, μάλλον δεν είναι σκόπιμη.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Μπάρκα, έχετε τον λόγο για την δευτερολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς θέλω να σας πω ότι λυπάμαι για το γεγονός ότι διαβάζετε από μέσα μία απάντηση χωρίς να καταλαβαίνετε τι σας λέω. Και επειδή βρίσκομαι εδώ όχι για να αντιδικήσω μαζί σας, θέλω να σας πω αυτό που βίωσα εγώ.

Εμένα ο πατέρας μου πέρασε από ΚΕΠΑ. Έχει μία ασθένεια η οποία δεν τον βοηθά να ενημερωθεί για το ποσοστό αναπηρίας το τι δικαιούται ούτε η μητέρα μου μπορεί να βοηθήσει, γιατί σύμφωνα με την ΕΛΣΑΤ το 57% των Ελλήνων είναι ηλεκτρονικά αναλφάβητοι. Αν δεν ήμουνα εγώ και τα αδέρφια μου, δηλαδή όχι μόνο εγώ ως Βουλευτής; Αρχικά δεν πήρα κανέναν τηλέφωνο, γιατί λέτε «σας παίρνουν τηλέφωνο». Δεν πήρα κανέναν τηλέφωνο ούτε είπα σε κανέναν ότι είμαι Βουλευτής και ο πατέρας μου περνάει ΚΕΠΑ. Διότι δεν είναι αυτή η λύση. Πέρασε ΚΕΠΑ λοιπόν, πήρε ένα ποσοστό αναπηρίας. Τι δικαιούται; Πήγαμε στους υπαλλήλους. Δεν σας λέω σε ποιο ΚΕΠΑ. «Τι δικαιούται; Δεν ξέρουμε, πρέπει να μπείτε στην Ηλεκτρονική Πύλη Αναπηρίας». Ποιος να μπει; Πείτε ότι δεν είχε τη δυνατότητα, δεν ήμουνα εγώ εκεί.

Εγώ σας είπα, γιατί το συζήτησα με τους υπαλλήλους δηλαδή, ποια είναι η διευκόλυνση. Το είδα και κατά τη διάρκεια που περίμενα εκεί στον προθάλαμο. Πάει ένας άνθρωπος. «Κύριε Μπάρκα, βγήκε το ποσοστό αναπηρίας σας. Πήρατε το ποσοστό αυτό. Σύμφωνα με τους ειδικούς», δεν λέω μετά από παρέμβαση, «σας εξέτασε η επιτροπή και πήρατε αυτό το ποσοστό. Σύμφωνα με το ποσοστό σας, δικαιούστε αυτά» δηλαδή χαμηλό τιμολόγιο, απαλλαγή από τα φάρμακα, μείωση στα δημοτικά τέλη, ό,τι δικαιούται. «Πάρτε το. Αυτά δικαιούστε και εφόσον δικαιούστε αυτά πηγαίνετε στον δήμο, στον ΕΦΚΑ, στο τάδε, στο δείνα, στον λογιστή σας, για να κάνει τις απαραίτητες ενέργειες». Αυτό σας είπα. Δεν ήρθα εδώ να αντιδικήσω. Και το λέω αυτό γιατί εγώ και εσείς γνωρίζουμε από υπολογιστές, εντάξει, και οι αρμόδιοι Υπουργοί γνωρίζουν από υπολογιστές. Εγώ προτείνω δηλαδή, και γι’ αυτό έκανα την ερώτηση μετά από δική μου αγωνία, επειδή το βίωσα δηλαδή, για να μπορούν οι άνθρωποι να νιώθουν ασφαλείς.

«Ξέρετε, μου είπαν από το ΚΕΠΑ ότι δικαιούμαι αυτό». Δεν μπορεί τώρα να τους λέτε «μπείτε στο site, στην Ηλεκτρονική Πύλη Εθνικής Αναπηρίας». Δεν μπορούν οι άνθρωποι. Να σας πούμε ψέματα; Εμένα ο μπαμπάς μου, που είναι και εγγράμματος, εκδότης εφημερίδας ήταν, δηλαδή δεν είναι ότι δεν ξέρει να χρησιμοποιεί υπολογιστές, όμως η συγκεκριμένη πάθηση τον εμποδίζει να κάνει χρήση του ηλεκτρονικού υπολογιστή, για να μπορέσει να διεκδικήσει αυτά που, ξαναλέω, η αρμόδια επιτροπή του έβγαλε.

Εγώ το λέω με προσωπικό ενδιαφέρον, κύριε Υπουργέ. Δηλαδή θα λύσετε τα χέρια και θα σας μνημονεύουν -το λέω σχηματικά- θα φανεί στον κόσμο και κυρίως της επαρχίας αυτό το πράγμα. Θα είναι κάτι ουσιαστικό. Θα ξέρουν δηλαδή ότι «οκ μου έβγαλαν την αναπηρία αυτή, το ποσοστό αναπηρίας αυτό, δικαιούμαι να κάνω αυτά. Ξεκινάω και πάω στον δήμο, στον ΕΦΚΑ, στον λογιστή μου».

Μπορεί να μη σας ήρθε κανένα παράπονο από τους εργαζόμενους, από το σωματείο τους, ή από Βουλευτή. Τώρα δεν θέλω να μπω στη διαδικασία να πω ότι ενδεχομένως να παίρνουν Βουλευτές τηλέφωνο και λένε «έχω έναν δικό μου». Τα αφήνω στην άκρη αυτά. Συγκεκριμένα πράγματα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπάρκα.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε Μπάρκα, κατ’ αρχάς ένα πράγμα το οποίο το είπατε και στην πρωτολογία σας και στη δευτερολογία σας και δεν είναι ορθό είναι ότι κάποιος δικαιούται αυτόματα όλα τα πράγματα με ένα συγκεκριμένο ποσοστό αναπηρίας. Είναι συνδυασμός διαφόρων παραγόντων.

**ΚΩΝΣΤΑΝΤΙΝΟΣ ΜΠΑΡΚΑΣ:** Σωστό, ό,τι δικαιούται.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Όλες αυτές τις πληροφορίες που επικαλεστήκατε υπάρχουν στο site του ΚΕΠΑ, όλες ανεξαιρέτως.

**ΚΩΝΣΤΑΝΤΙΝΟΣ ΜΠΑΡΚΑΣ:** Σας είπα, δεν μπορούν να μπουν στο site.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Αφήστε λίγο να ολοκληρώσω.

Επαναλαμβάνω, όλες αυτές οι πληροφορίες υπάρχουν στο site του ΚΕΠΑ και μάλιστα είναι και με τον πιο λιανό τρόπο, ας το πω έτσι, με Q&A. Και μάλιστα μπήκα στο site ειδικά για την ερώτηση σας, για να δω τι ακριβώς πληροφορία υπάρχει. Είναι αρκετά αναλυτικό. Ακόμα, όμως, και να βγάλουμε αυτή την εγκύκλιο την οποία λέτε δεν πρόκειται να τη στείλουμε σε κάθε ασφαλισμένο. Θα είναι μια τεράστια εγκύκλιος, τεράστια, κυριολεκτικά αδιάβαστη, που θα είναι και αυτή φορτωμένη στο site του ΚΕΠΑ. Πάλι εκεί πρέπει να μπει κάποιος για να ενημερωθεί.

Η στήριξη των ατόμων με αναπηρία σε κάθε τομέα κρατικής λειτουργίας αποτελεί βασική προτεραιότητα της Κυβέρνησης. Στο πλαίσιο αυτό τα τελευταία χρόνια έχουμε προχωρήσει σε μία σειρά από δράσεις με βασικούς άξονες την απλοποίηση, την ψηφιοποίηση, την επιτάχυνση και τον εκσυγχρονισμό της διαδικασίας πιστοποίησης αναπηρίας με στόχο τη μείωση της ταλαιπωρίας για τους ασθενείς.

Και μάλιστα μιας και είναι και παρών ο κ. Γεωργιάδης, θέλω να πω ότι πολλά πράγματα έγιναν επί υπουργίας του και ελπίζω, ευελπιστώ στη βοήθειά του ειδικά στον ηλεκτρονικό φάκελο τώρα που είναι και στο Υπουργείο Υγείας.

Το 2021 προχωρήσαμε στην έκδοση του πρώτου κανονισμού λειτουργίας του ΚΕΠΑ, στην αναμόρφωση της ειδικής επιστημονικής επιτροπής του Υπουργείου και στην τροποποίηση του Ενιαίου Πίνακα Προσδιορισμού Ποσοστού Αναπηρίας. Βασική τομή αποτέλεσε η ίδρυση των ψηφιακών ΚΕΠΑ και της Εθνικής Πύλης Αναπηρίας με το ν.4961/2022, όπου η διαδικασία γίνεται σε μεγάλο βαθμό ηλεκτρονικά από την υποβολή της αίτησης και την κατάθεση των εισηγητικών φακέλων μέχρι την έκδοση της ενιαίας γνωμάτευσης αναπηρίας για όλες τις παροχές από ένα κεντρικό πληροφοριακό σύστημα. Δηλαδή αυτό που αναφέρατε προηγουμένως ότι δεν μπορεί να γίνει, ούτως ή άλλως κατ’ αυτόν εδώ τον τρόπο και η κατάθεση γίνεται, και η απόφαση εκδίδεται, και ούτω καθεξής.

Μέσα από το σύστημα αυτό η ενημέρωση των πολιτών είναι ακόμα πιο άμεση. Επιπλέον το Υπουργείο Εργασίας και Κοινωνικής Ασφάλισης κατόπιν εισήγησης της Ειδικής Επιστημονικής Επιτροπής των γιατρών του ν.3863/2010 προχώρησε δύο φορές, το 2022 και το 2024, στην έκδοση υπουργικής απόφασης με την οποία εμπλουτίστηκε ο πίνακας των μη αναστρέψιμων παθήσεων για τις οποίες η διάρκεια αναπηρίας καθορίζεται επ’ αόριστον. Οι αποφάσεις αυτές αύξησαν το πλήθος των παθήσεων που καθιστούν την πιστοποίηση αναπηρίας αορίστου διαρκείας, προσθέτοντας νέες παθήσεις χειρουργικές, ενδοκρινών αδένων, αναπνευστικού και κυκλοφορικού συστήματος. Η αύξηση αυτή των επ’ αόριστον πιστοποιήσεων μειώνει το πλήθος των επαναξιολoγήσεων των υποθέσεων των συγκεκριμένων πολιτών, ώστε να μην ταλαιπωρούνται οι ίδιοι και οδηγεί και σε αποσυμφόρηση του συστήματος, επιταχύνοντας τις λοιπές αξιολογήσεις.

Παράλληλα, εξετάζουμε την υλοποίηση λύσεων που θα επιτρέπουν την πιστοποίηση ορισμένων παθήσεων χωρίς φυσική παρουσία ή και αυτοματοποιημένα, πάντα σε συμφωνία με τα ιατρικά πρωτόκολλα, καθώς και την αξιοποίηση της τεχνολογίας για την επιτάχυνση των κατ’ οίκον εξετάσεων και αυτό που είπα προηγουμένως, ότι θα μας βοηθήσει πολύ ο ιατρικός φάκελος του ασθενούς.

Σε κανονιστικό επίπεδο, με τον ν.4997/2022, καθιερώσαμε μηνιαίο ποσοστό 50% για χορήγηση σύνταξης λόγω αναπηρίας από κινδύνους ανεξαρτήτως ταμείου, μία σημαντική ρύθμιση για την ενιαιοποίηση των κανόνων της συνταξιοδότησης αναπηρίας.

Στον τομέα του ανθρωπίνου δυναμικού υπερδιπλασιάσαμε τον αριθμό των ιατρών. Αυξήσαμε και τις αμοιβές τους, ακριβώς για να το κάνουμε πολύ περισσότερο ελκυστικό για τους ιατρούς να έρθουν στα ΚΕΠΑ. Όλα αυτά ελπίζουμε ότι και θα επιταχύνουν τις διαδικασίες και θα είναι και ποιοτικότερη η εξέταση των ασθενών.

Το τελευταίο το οποίο θέλω να πω και θα το πω επί τροχάδην, γιατί πέρασε και ο χρόνος, είναι το εξής. Ένας άλλος τομέας στον οποίο προωθούμε αλλαγές είναι αυτός των υποδομών. Ήδη μέσα στους επόμενους μήνες αναμένεται να έχουν ολοκληρωθεί οι δύο νέες κεντρικές δομές του ΚΕΠΑ στο Στάδιο Ειρήνης και Φιλίας και στα Ολυμπιακά Ακίνητα στο Γαλάτσι, ενώ ταυτόχρονα εξετάζουμε και πάλι όλες τις υποδομές προσβασιμότητας όλων των ΚΕΠΑ, ακριβώς για να μπορέσουμε να διευκολύνουμε τους ανάπηρους συμπολίτες μας.

Με τις συγκεκριμένες παρεμβάσεις του Υπουργείου Εργασίας και Κοινωνικής Ασφάλισης επιταχύνουμε σημαντικά τον χρόνο αξιολόγησης των νέων αιτήσεων πιστοποίησης αναπηρίας και διασφαλίζουμε πιο ποιοτικές και πιο αξιόπιστες υπηρεσίες για μία από τις πιο ευάλωτες κατηγορίες των συνανθρώπων μας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την έκτη με αριθμό 604/27-2-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Ουρανίας Θρασκιά προς τον Υπουργό Υγείαςμε θέμα: «Τέμπη: Σχετικά με τη στήριξη της ψυχικής υγείας όσων βίωσαν την ανείπωτη τραγωδία».

Θα απαντήσει ο Υφυπουργός Υγείας κ. Δημήτριος Βαρτζόπουλος.

Κυρία συνάδελφε, έχετε τον λόγο για την πρωτολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κύριε Υπουργέ, συζητάμε σήμερα την επίκαιρη ερώτησή μου εν μέσω των συγκλονιστικών κινητοποιήσεων και του πάνδημου αιτήματος να μην συγκαλυφθεί το έγκλημα των Τεμπών, να χυθεί επιτέλους άπλετο φως και να αποδοθούν οι ευθύνες για τη σιδηροδρομική τραγωδία ως ελάχιστο χρέος προς τα θύματα και τις οικογένειές τους που ζουν και αναπνέουν για να λάβουν δικαίωση. Του αγώνα για φως, δικαιοσύνη και οξυγόνο.

Όπως έχω αναφέρει σε αλλεπάλληλες παρεμβάσεις μου, η πολιτεία έχει υποχρέωση να φροντίσει το τραύμα και να παράσχει ουσιαστική στήριξη σε όσους βίωσαν την ανείπωτη τραγωδία, λειτουργώντας προστατευτικά για την ψυχική τους υγεία. Ωστόσο, παρά τις σχετικές εξαγγελίες και τις διαβεβαιώσεις του Υπουργείου Υγείας, αλλά και της Κυβέρνησης ότι όλα βαίνουν καλώς με την παροχή ψυχοκοινωνικών υπηρεσιών από το κράτος, τα όσα -καθημερινά πλέον- δηλώνουν δημοσίως οι επιζώντες, μέλη των οικογενειών των θυμάτων, καθώς και όσοι ήταν παρόντες βρίσκονται σε εντελώς αντίθετη κατεύθυνση. Καταγγέλλουν πως δεν έχουν λάβει ψυχολογική βοήθεια. Κάνουν λόγο για την αναποτελεσματική τηλεφωνική υποστήριξη, αλλά και τη χαοτική ενημέρωση σχετικά με τις εναλλακτικές που έχουν για τη στήριξη της ψυχικής τους υγείας.

Γνωρίζετε καλά, κύριε Υπουργέ, ότι το αποτύπωμα του εγκλήματος στις ζωές αυτών των ανθρώπων είναι πολύ βαρύ. Σχετίζεται με ψυχικές διαταραχές, πρωτίστως μετατραυματικό στρες, κατάθλιψη, αγχώδεις διαταραχές, συναισθηματικές διαταραχές, ειδικές φοβίες, διαταραχές του ύπνου, κρίσεις πανικού, καταχρήσεις, αυτοκαταστροφικές συμπεριφορές και ο κατάλογος είναι μακρύς, αυτοάνοσα νοσήματα, ενώ ένα αφρόντιστο τραύμα μπορεί να πλήξει πολύ σοβαρά την ψυχοσωματική μας υγεία και να δημιουργήσει απειλητικές συνθήκες για την ποιότητα ζωής και την καθημερινότητά μας.

Σας ερωτώ, λοιπόν, κύριε Υπουργέ, σε ποιες ενέργειες έχετε ήδη προβεί και με ποιον τρόπο θα διασφαλίσετε την ουσιαστική, απρόσκοπτη και δωρεάν εξατομικευμένη στήριξη της εύθραυστης ψυχικής υγείας τους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, θα μου επιτρέψετε να επικεντρωθώ στην ουσία της ερωτήσεώς σας, ξεκινώντας με τη συνεισφορά της Πανεπιστημιακής Ψυχιατρικής Κλινικής του Πανεπιστημίου της Λαρίσης εκείνο το βράδυ της εθνικής αυτής τραγωδίας. Κατά την οξεία φάση, τις βραδινές ώρες της 28ης Φεβρουαρίου και την πρώτη ημέρα μετά το συμβάν, η πανεπιστημιακή κλινική ανέλαβε την ψυχολογική υποστήριξη και φροντίδα των πολυτραυματιών στους χειρουργικούς θαλάμους και στη ΜΕΘ. Υποστήριξε συνολικά εξήντα πέντε άτομα τις πρώτες ώρες, οικογενειών, τραυματιών και επιβατών. Υπήρξε, επίσης, φροντίδα για το προσωπικό και του γενικού νοσοκομείου, αλλά και των διασωστών που ήρθαν σε επαφή με το συμβάν, έχοντας κατά τις πρώτες τριάντα έξι ώρες εν συνόλω τετρακόσιες τέτοιες υποστηρικτικές και θεραπευτικές επαφές.

Σε δεύτερη φάση, ημέρες δεύτερη έως και πέμπτη, η ψυχιατρική κλινική χωρίστηκε σε δύο θεραπευτικές ομάδες, μία σε κάθε ένα από τα δύο νοσοκομεία της Λαρίσης. Η πρώτη ομάδα ήταν στο γενικό νοσοκομείο όπου, ως γνωστόν, είχαν μεταφερθεί οι σοροί των θυμάτων και εκεί υπήρξε συνεχής -εικοσιτετράωρη δηλαδή- παρουσία ειδικών ψυχιάτρων και επαγγελματιών ψυχικής υγείας κυρίως για την υποστήριξη των προσερχομένων οικογενειών. Συνολικά κατεγράφησαν εξακόσιες τέτοιες επαφές.

Η δεύτερη ομάδα ήταν στο πανεπιστημιακό νοσοκομείο αυτό καθαυτό, όπου σε πρώτη φάση παρεσχέθη φροντίδα και ψυχολογική υποστήριξη σε δεκαέξι πολυτραυματίες ασθενείς, οι οποίοι χρειάστηκαν, πέραν της ψυχοθεραπευτικής, και φαρμακευτική υποστήριξη. Φυσικά, η υποστήριξη αυτή, κυρίως η ψυχοθεραπευτική, δόθηκε και στους συγγενείς, αλλά κυρίως και σε θεράποντες γιατρούς, τους ιδίους και νοσηλευτικό προσωπικό και λοιπό υγειονομικό προσωπικό, οι οποίοι πραγματικά χρειάστηκαν κάποια υποστήριξη εκείνη τη στιγμή λόγω της βιαιότητος των προσλαμβανομένων παραστάσεων.

Σε τρίτη φάση τώρα, με πρωτοβουλία της πανεπιστημιακής κλινικής και του διευθυντού της, ο οποίος κατά συγκυρίαν είναι και ο υπεύθυνος της Παγκοσμίου Ψυχιατρικής Ενώσεως για τις Φυσικές Καταστροφές, του καθηγητού κ. Χριστοδούλου, είχε οργανωθεί σε συνεννόηση -και συντονισμό με όλες τις πανεπιστημιακές κλινικές της χώρας και ορισμένες υπηρεσίες του ΕΣΥ, οι οποίες μπορούν να το στηρίξουν- ένα πρόγραμμα μετατραυματικής φροντίδας εκείνη την περίοδο, δηλαδή αμέσως. Έτσι, οργανώθηκε δίκτυο φροντίδας των ασθενών στους τόπους διαμονής τους.

Δημιουργήθηκε και διενεμήθη μια ονομαστική λίστα των νοσοκομείων αυτών στους συγγενείς και σε συνεννόηση και με το Υπουργείο αναρτήθηκε η λίστα στα μέσα ενημέρωσης και κοινωνικής δικτύωσης και για ενημέρωση του γενικού κοινού, έτσι ώστε να υπάρξει συντονισμένη και συγκεκριμένη παροχή υπηρεσιών και στους ενδιαφερομένους, αλλά και στους συγγενείς τους. Τα νοσοκομεία αυτά ήταν τα Πανεπιστημιακά Νοσοκομεία, οι Ψυχιατρικές Κλινικές των Πανεπιστημιακών Νοσοκομείων Θεσσαλονίκης, Αθηνών, Ιωαννίνων, Αλεξανδρουπόλεως, Ηρακλείου, Πάτρας, Λαρίσης, το Κέντρο Ψυχικής Υγείας Χαλκίδος και το Γενικό Νοσοκομείο των Τρικάλων, το οποίο έχει Ψυχιατρικό Τμήμα.

Για να μην σας κουράσω, τα υπόλοιπα στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Υπουργέ, δυστυχώς ως προς το αποτέλεσμα η πραγματικότητα δεν είναι όπως μας την περιγράφετε. Ας δούμε, λοιπόν, πώς έχουν τα πράγματα.

Κατ’ αρχάς, το πόρισμα του ΕΟΔΑΣΑΑΜ είναι σαφές: Ο κρατικός μηχανισμός δεν υποστήριξε επαρκώς τις ψυχολογικές ανάγκες των επιζώντων. Συγκεκριμένα, στη σελίδα 14 του πορίσματος, αναφέρεται: «Υπήρχε και εξακολουθεί να υπάρχει υψηλός κίνδυνος επιδείνωσης των αρχικών συνεπειών της διαταραχής μετατραυματικού στρες, ειδικά για όλους όσοι δεν είχαν τη δυνατότητα έγκαιρης πρόσβασης σε σχετική υποστήριξη». Σημειώνεται ότι εξακολουθούν να υπάρχουν άτομα με σοβαρό επίπεδο διαταραχής μετατραυματικού στρες, πάνω από το 25% των ατόμων που συμπλήρωσαν το σχετικό ερωτηματολόγιο και τουλάχιστον σαράντα σιδηροδρομικοί υπάλληλοι που ενεπλάκησαν στην τραγωδία δήλωσαν ότι ουδέποτε τους προτάθηκε ψυχολογική υποστήριξη.

Και φυσικά, η ουσία είναι πώς πραγματικά αισθάνονται σήμερα όσοι έχουν βιώσει το τραγικό δυστύχημα, το έγκλημα: Ντίνα Μαγδαλιανίδη, εικοσιοκτάχρονη επιζήσασα: «Πίστευα ότι θα μπορούσα μετά από δύο χρόνια έστω να κοιμάμαι και δεν μπορώ. Ψάχνω να βρω ψυχίατρο και οι αναμονές είναι τεράστιες στα νοσοκομεία. Κι εγώ δεν μπορώ να αλλάξω τα χάπια μου, απλά και μόνο για να κοιμάμαι. Κοιμάμαι μία φορά στις δύο μέρες». Σε ερώτηση «τι χρειάζεσαι άμεσα;», η Ντίνα απαντά: «Έστω μια ψυχιατρική υποστήριξη, όχι μόνο σε εμένα, ακόμη και οικογενειακά».

Γκαμπριέλα Φόργιαν, μητέρα εικοσιεξάχρονου θύματος: «Οπωσδήποτε χρειάζεσαι κάποιον να σου δώσει το χέρι του και να σε τραβήξει απ’ όλο αυτό. Στην κατάσταση που βρισκόμουν δεν μπορούσα να βγω από το σπίτι, δεν μπορούσα να οδηγήσω, πόσω μάλλον να πάω στο νοσοκομείο, που το κοντινότερο είναι περίπου πέντε χιλιόμετρα μακριά».

Μαρία Θεοδωρή, μητέρα τριαντατετράχρονου θύματος: «Μου είπαν αν νιώθω ότι θέλω κάτι να πω, να καλέσω στον πενταψήφιο. Δεν πήρα ποτέ γιατί μου φάνηκε πολύ ψυχρό. Τι νόημα έχει να παίρνω έναν αριθμό, να μου το σηκώνει ένας άγνωστος άνθρωπος κάθε φορά και να λέω από την αρχή τα ίδια;».

Θοδωρής Ελευθεριάδης, γιος θύματος: «Πήρα τηλέφωνο και βγήκε ένα αυτόματο μήνυμα που έλεγε ότι αν ήσουν μέσα στο τρένο, πάτα το 1, αν δεν ήσουν μέσα στο τρένο, πάτα το 2, αν έχεις χάσει και είναι αγνοούμενος ο συγγενής σου, πάτα το 3, αν ο συγγενής σου έχει πεθάνει, πάτα το 4. Έπρεπε να επιλέξω σε ένα ρομπότ τι συνέβη στη μητέρα μου. Η στήριξη των οικογενειών σε όλα τα επίπεδα είναι τέτοιου τύπου».

Δημήτρης Κωσταρέλος, είκοσι χρονών επιζών: «Μέχρι τώρα αυτά που έχω δώσει σε ψυχολόγους και φάρμακα εξαιτίας του δυστυχήματος των Τεμπών είναι πάνω από 5.000 ευρώ»

Αυτές είναι κάποιες μόνο μαρτυρίες για την κρατική ανεπάρκεια. Η λίστα είναι ατελείωτη και θέλω να σταθώ σε δύο σημεία.

Σημείο πρώτον: Η κρισιμότητα της απρόσκοπτης εξατομικευμένης φροντίδας. Προέκυψε και από τις μαρτυρίες που σας διάβασα, αλλά και από εκατοντάδες άλλες που υπάρχουν. Δεν ταιριάζει σε όλους η ίδια μορφή ψυχικής βοήθειας. Και φυσικά η διασφάλιση της δωρεάν παροχής της. Διότι εξαιτίας της κρατικής ανεπάρκειας, πολλοί συμπολίτες μας αναγκάστηκαν να απευθυνθούν σε ιδιώτες για την ψυχολογική τους υποστήριξη, ενώ άλλοι δεν έχουν καν την οικονομική δυνατότητα και δεν την έλαβαν ποτέ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Σημείο δεύτερον: Εξατομικευμένη φροντίδα από ποιους; Είναι εξαιρετικά σημαντικό όσοι αναλαμβάνουν τη φροντίδα αυτών των ανθρώπων να έχουν την αντίστοιχη εξειδίκευση, να είναι δηλαδή ειδικοί ψυχικής υγείας εξειδικευμένοι στο τραύμα, έτσι ώστε να μπορούν να ανταποκριθούν σε εξατομικευμένο επίπεδο, αλλά και ψυχίατροι, προκειμένου να μπορεί να δίνεται φαρμακευτική αγωγή αν κριθεί απαραίτητο.

Θα ήθελα να μου απαντήσετε σε αυτά, κύριε Υπουργέ. Και επιτέλους θα ήθελα να σταματήσει και ο κακοποιητικός λόγος από μέλη της παράταξής σας, που στερούνται ενσυναίσθησης και εξυπηρετούν μόνο το επικοινωνιακό σας αφήγημα. Τι άλλο χρειάζεται για να καταλάβετε ότι κάθε σας λέξη, κάθε σας πράξη επηρεάζει αρνητικά την ψυχική υγεία όσων βίωσαν την τραγωδία και βαθαίνει το τραύμα τους;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τέσσερις συνοδοί εκπαιδευτικοί από το 17ο Δημοτικό Σχολείο Ηρακλείου Κρήτης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Έχετε τον λόγο, κύριε Υφυπουργέ.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, όσον αφορά την ενημέρωση των επιβαινόντων και των πασχόντων και των οικογενειών τους από την πρώτη στιγμή θα πρέπει να σας πω το εξής: Ήδη από την Τετάρτη 1η Μαρτίου η γραμμή ψυχικής υποστήριξης 10306 και τα στελέχη της κάλεσαν όλους τους επιβαίνοντες –επαναλαμβάνω όλους τους επιβαίνοντες – τουλάχιστον αυτούς που είχαν δώσει στοιχεία επικοινωνίας κατά την έκδοση του εισιτηρίου.

Έτσι, λοιπόν, είχε γίνει κλήση για δύο φορές και έχουν αποσταλεί SMS για δύο φορές σε διακόσιους σαράντα πέντε επιβαίνοντες, εκ των οποίων εκατόν ενενήντα δύο απήντησαν την πρώτη φορά και διακόσιοι είκοσι δύο τη δεύτερη φορά, ενημερούμενοι για τη δυνατότητα να υπάρξει ουσιαστική και συγκροτημένη ψυχολογική υποστήριξη.

Έχει γίνει ακολούθως συγκεκριμένη επαφή με κλήσεις και SMS για δύο φορές σε πενήντα δύο οικογένειες θυμάτων και υπήρξε συνομιλία με σαράντα επτά εξ αυτών των οικογενειών. Έχει γίνει κλήση δύο φορές και εστάλη SMS τις δύο πρώτες ημέρες σε εξήντα έναν τραυματίες, εκ των οποίων απήντησαν μία φορά και ενημερώθηκαν οι σαράντα έξι εξ αυτών.

Μετά την ενημέρωση εντάχθηκαν σε εξ αποστάσεως ψυχοθεραπεία τριάντα τέσσερα άτομα, εκ των οποίων οκτώ συγγενείς θυμάτων και εξ αυτών βρίσκονται δύο ακόμη ύστερα από δύο χρόνια σε εξ αποστάσεως υποστήριξη. Είχαν παραπεμφθεί μέσω της γραμμής σε δια ζώσης υποστήριξη επτά συγγενείς.

Μετά σε δεύτερη φάση το Κέντρο Ψυχικής Υγείας Λαρίσης δέχτηκε έντεκα αιτήσεις, εκ των οποίων οι εννέα έγιναν τελικώς ωφελούμενοι και το Κέντρο Ψυχικής Υγείας Βόλου δέχτηκε τρεις αιτήσεις οι οποίες μετεξελίχθηκαν σε τρεις ωφελούμενους. Η Γ΄ Ψυχιατρική Κλινική του Αριστοτελείου Πανεπιστημίου Θεσσαλονίκης με έδρα το ΑΧΕΠΑ παρείχε υπηρεσίες ολοκληρωμένης φύσεως σε σαράντα έναν ωφελουμένους, επιβαίνοντες και θύματα. Σήμερα δεν συνεχίζει ουδείς εξ αυτών.

Υπήρξαν και παροχές υπηρεσιών σε δεύτερο χρόνο από νομικά πρόσωπα ιδιωτικού δικαίου. Αναφέρω χαρακτηριστικά από τη σύνθεση με τρεις ωφελούμενους η ΕΨΥΚΑ, όπου σε πρώτη φάση είχαν γίνει εξήντα τρεις τηλεφωνικές κλήσεις και επικοινωνία με τριάντα επιζήσαντες, η «Αποστολή» τέσσερις ωφελουμένους, η «Ασπίδα του Δαυίδ» δώδεκα ωφελουμένους και το «Χαμόγελο του Παιδιού» τρεις ωφελούμενους.

Σας λέγω εν γένει ότι -και νομίζω ως επαγγελματίας ψυχικής υγείας θα το γνωρίζετε- ότι η αντιμετώπιση της μετατραυματικής αγχώδους διαταραχής είναι στη στάνταρ εκπαίδευση κάθε ψυχιάτρου και κάθε επαγγελματία ψυχικής υγείας, ο οποίος ασκεί ψυχοθεραπευτική δραστηριότητα εκ του νόμου.

Επίσης, σας λέγω ότι αυτή τη στιγμή η χώρα διαθέτει εξήντα τέσσερα ψυχιατρικά τμήματα στα γενικά νοσοκομεία όπου υπάρχουν εκπαιδευμένοι ψυχίατροι και άλλοι επαγγελματίες ψυχικής υγείας, πενήντα ένα κέντρα ψυχικής υγείας, τριάντα εννέα κινητές μονάδες του δημοσίου και του ιδιωτικού τομέα μη κερδοσκοπικού ιδιωτικού τομέα και εκατόν είκοσι δύο κέντρα ημέρας του μη κερδοσκοπικού ιδιωτικού τομέα, στα οποία παρέχουν σε όσους το ζητήσουν εξειδικευμένη υποστήριξη ψυχικής υγείας -και ψυχοθεραπευτική και ψυχοφαρμακευτική- εάν χρειαστεί απολύτως δωρεάν.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την έβδομη με αριθμό 597/25-2-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αικατερίνης Νοτοπούλου προς τον Υπουργό Υγείαςμε θέμα: «Το Θεαγένειο Αντικαρκινικό Νοσοκομείο Θεσσαλονίκης (ΑΝΘ) εκπέμπει SOS».

Θα απαντήσει ο Υπουργός κ. Γεωργιάδης.

Έχετε τον λόγο, κυρία συνάδελφε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, είναι η δεύτερη επίκαιρη ερώτηση που σας καταθέτω για το Θεαγένειο μέσα σε σύντομο σχετικά χρονικό διάστημα. Θέλω να μεταφέρω ξανά την αγωνία των εργαζομένων στο Θεαγένειο Αντικαρκινικό Νοσοκομείο Θεσσαλονίκης, οι οποίοι εκφράζουν την απόγνωσή τους, την αγανάκτησή τους και κυρίως το πάνδημο αίτημα να στηριχθεί το μοναδικό ογκολογικό νοσοκομείο της βόρειας Ελλάδας.

Από τις πολιτικές σας επιλογές δεν γλιτώνει ούτε το Θεαγένειο. Το λέω αυτό διότι γνωρίζετε καλά πως είναι τρομακτική η υποστελέχωση. Το 30% των οργανικών θέσεων είναι κενές, αποδυναμώνεται με μετακινήσεις διαρκώς. Πρόσφατα μετακινήθηκε τεχνολόγος από το ακτινολογικό στο Ιπποκράτειο, αναισθησιολόγοι, διάφορες ειδικότητες χωρίς να κάνετε τις προσλήψεις που θα έπρεπε και στα δύο νοσοκομεία και σε όλα τα νοσοκομεία της πόλης.

Η κατάσταση έχει φθάσει να είναι τρομακτική. Μιλάμε για μία νοσηλεύτρια για τριάντα ασθενείς.

Σας ρωτώ, κύριε Υπουργέ: Είναι ή δεν είναι επικίνδυνο αυτό; Αν μας πείτε, όπως μας είχε πει ο κ. Μητσοτάκης, να βγει κάποιος ειδικός να εξηγήσει ότι δεν πεθαίνει εξαιτίας της υποστελέχωσης κόσμος –παραφράζω εκείνη την αξέχαστη φράση του για τον COVID-, τότε πραγματικά θα ξανασηκώσουμε τα χέρια ψηλά.

Επειδή, όμως, είμαστε εδώ και επιμένουμε, υπάρχει σοβαρό ζήτημα υποστελέχωσης. Δεν αναπληρώνονται οι άνθρωποι που φεύγουν, το προσωπικό μεγαλώνει, δεν έρχεται προσωπικό διότι οι συνθήκες είναι εξοντωτικές, συνεχίζεται με μετακινήσεις, τα εργαστήρια εξαιτίας αυτής της υποστελέχωσης γνωρίζετε πως το έργο το εκχωρούν σε ιδιώτες. Προφανώς αυτός είναι ο στόχος σας. Για τον χώρο ανάνηψης του γαστρεντερολογικού, που σας είχα ρωτήσει και είχατε πει ότι θα επιληφθείτε, δεν έγινε τίποτα. Τα λειτουργικά προβλήματα είναι πάρα πολλά.

Επειδή, λοιπόν, οι εργαζόμενοι με τρομερή αυτοθυσία έχουν ξεπεράσει τα όριά τους, σωματικά και ψυχικά, και λειτουργούν υπό καθεστώς εξουθένωσης, επειδή οι συμπολίτες μου, οι Θεσσαλονικείς, αγωνιούν και επειδή αξίζουν την καλύτερη φροντίδα όλοι οι βορειοελλαδίτες, όπως όλοι οι πολίτες, σας καλώ σήμερα να μας απαντήσετε εάν θα ικανοποιήσετε τα αιτήματα των εργαζομένων, με τις οποίες συντασσόμαστε. Είναι προσλήψεις μόνιμου προσωπικού όλων των ειδικοτήτων, ανάκληση των μετακινήσεων του προσωπικού του Θεαγενείου.

Εμείς λέμε επαναφορά δέκατου τρίτου και δέκατου τέταρτου μισθού, κίνητρα να δώσουμε, ένταξη στα βαρέα και ανθυγιεινά σε όσους εργάζονται σε πιεστικές συνθήκες, επέκταση ανθυγιεινού επιδόματος και φυσικά μονιμοποίηση επικουρικού προσωπικού.

Το να πούμε «μην παραδίδετε την υγεία σε ιδιώτες» γνωρίζουμε ότι θα σας βρει αντίθετους, ακριβώς γιατί είναι ίδια η πολιτική και ίδιες οι πολιτικές επιλογές και πρακτικές που ακολουθήσατε και στις δημόσιες υποδομές και μεταφορές και καταλήξαμε στο έγκλημα των Τεμπών: απαξίωση, υποβάθμιση, υποστελέχωση για να κερδίζουν οι ιδιώτες.

Επομένως, κύριε Υπουργέ, τι προτίθεστε να κάνετε για το Θεαγένειο;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Νοτοπούλου.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή κύρια συνάδελφε, έχετε υπάρξει Υπουργός στην κυβέρνηση του Αλέξη Τσίπρα και είστε και Βουλευτής Θεσσαλονίκης.

Θα ήθελα σε όσα είπατε να σας αντιστρέψω το ερώτημα. Από τις 7 Ιουλίου 2019 και με την εντολή του ελληνικού λαού, από τότε που η διακυβέρνηση της χώρας πέρασε από τη δική σας κυβέρνηση στη δική μας Κυβέρνηση, έχουμε για το Θεαγένειο Νοσοκομείο Θεσσαλονίκης συν τριάντα πέντε γιατρούς, συν τριάντα έξι νοσηλευτές και συν έναν λοιπό προσωπικό. Αυτό είναι μετρώντας τις συνταξιοδοτήσεις και αποχωρήσεις και τις προσλήψεις πάσης σχέσης εργασίας. Το 2019 το Θεαγένειο είχε προϋπολογισμό 63 εκατομμύρια ευρώ. Το 2024 έχει 119.156.122 ευρώ.

Θα ήθελα πάρα πολύ –ειλικρινά το λέω- κυρία συνάδελφε, να μου πείτε με απλά λόγια πώς ακριβώς με περισσότερους γιατρούς, με περισσότερους νοσηλευτές, με περισσότερο λοιπό προσωπικό και με τον διπλάσιο ακριβώς προϋπολογισμό σήμερα το Θεαγένειο υπολειτουργεί και είναι έτοιμο να καταρρεύσει, ενώ επί της κυβερνήσεως της οποίας ήσασταν, αν θυμάμαι καλά Υφυπουργός Μακεδονίας-Θράκης –φαντάζομαι, δεν κάνω λάθος, Υφυπουργός Εσωτερικών νομίζω ότι ήσασταν- δεν είχε κανένα πρόβλημα. Αν μου το εξηγήσετε αυτό με απλά λόγια, θα σας απαντήσω.

Όσον αφορά –να το πω και αυτό- για το ενδοσκοπικό εργαστήριο του γαστρεντερολογικού τμήματος, σας είχα πει ότι στον οργανισμό που ισχύει δεν προβλέπεται και στη νέα πρόταση οργανισμού που έχει υποβληθεί –αλλά δεν έχει περάσει στους νέους οργανισμούς- προβλέπεται η δημιουργία του, αλλά ακόμα ο οργανισμός, όπως ξέρετε, έχει μια διαδικασία, έκδοση προεδρικού διατάγματος και λοιπά. Προς το παρόν δουλεύει το ενδοσκοπικό εργαστήριο δουλεύει μέσα στο γαστρεντερολογικό - ογκολογικό τμήμα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γεωργιάδη.

Ορίστε, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Υπουργέ, νομίζω ότι δεν δικαιούστε να μου αντιστρέψετε το ερώτημα. Εσείς είστε Υπουργός, είστε εκεί για να δίνετε λύσεις, όχι για να διαλύετε το Εθνικό Σύστημα Υγείας.

Εμείς, λοιπόν, όμως -για να σας απαντήσω- μέσα σε πολύ σκληρές συνθήκες, μνημονιακές, με λιτότητα καταφέραμε και στηρίξαμε το Εθνικό Σύστημα Υγείας. Να σας πω, λοιπόν, ότι στην πόλη μου τη Θεσσαλονίκη ανοίξαμε Τοπικές Μονάδες Υγείας, διακόσιες τριάντα επτά σε όλη τη χώρα. Ξεκινήσατε και είστε ακόμα στις έντεκα, αν δεν κάνω λάθος. Βάλαμε δυόμισι εκατομμύρια ανασφάλιστους στο Εθνικό Σύστημα Υγείας, κάναμε περίπου επτά χιλιάδες προσλήψεις, τώρα αυτή τη στιγμή μου διαφεύγει ο ακριβής αριθμός. Γνωρίζετε, όμως, ότι κάναμε και δέκα χιλιάδες προσλήψεις πρόσθετου προσωπικού, συμβασιούχους και γνωρίζετε ότι δρομολογήσαμε άλλες δέκα χιλιάδες προσλήψεις για την επόμενη τετραετία, τις οποίες δεν τις κάνατε και αρνείστε να βάλετε μόνιμο προσωπικό. Μας φωνάζετε διαρκώς ότι δεν θέλουν οι γιατροί να έρθουν να δουλέψουν στο ΕΣΥ και εμείς σας αντιτείνουμε ότι πρέπει να δοθούν πολύ συγκεκριμένα κίνητρα, όπως αυξήσεις μισθών, όπως η πρόσληψη επαρκούς προσωπικού για να ζουν και να εργάζονται σε αξιοπρεπείς συνθήκες, όπως η στήριξη των νοσοκομείων με εξοπλισμό, με φάρμακα, με αναλώσιμα, με ό,τι χρειάζεται ένα νοσοκομείο για να λειτουργήσει.

Κοιτάξτε, επειδή καταντά πρόκληση όχι μόνο αυτή σας η τοποθέτηση, αλλά αυτή σας η στάση, θα επιμείνω στο ότι εσείς αυτό που φροντίσατε να κάνετε είναι να πάρετε και να μετακινήσετε προσωπικό, τη στιγμή που όποιοι συνταξιοδοτούνται δεν αναπληρώνονται και τη στιγμή που και Ταμείο Ανάκαμψης είχατε και πρωτοφανείς δημοσιονομικές δυνατότητες είχατε για να στηρίξετε το Εθνικό Σύστημα Υγείας.

Συνήθως μας παραπέμπετε, βέβαια, στην ίδρυση του νέου Ογκολογικού Νοσοκομείου, σωστά; Αυτή τη φορά δεν το κάνατε. Αναρωτιέμαι εάν έχετε κάποια πρόβλεψη για το τι θα κάνετε εκεί, αν θα κάνετε προσλήψεις, αν έστω και για εκεί τις έχετε προβλέψει.

Εάν πούμε, όμως, ότι θέλουμε να είμαστε μία σύγχρονη ευρωπαϊκή χώρα, τότε θα πρέπει να γίνουμε μία σύγχρονη ευρωπαϊκή χώρα.

Γνωρίζετε, κύριε Γεωργιάδη, πόσος είναι ο μέσος όρος νοσοκομειακών κλινών στην Ευρώπη και πόσος εδώ; Στην Ευρώπη, λοιπόν, είναι 5,3 οι νοσοκομειακές κλίνες ανά χίλιους κατοίκους και στην Ελλάδα είναι μόλις 3,5 κλίνες ανά χίλιους κατοίκους. Γνωρίζετε ότι αντίστοιχα είναι και τα ποσοστά μονάδων εντατικής θεραπείας, για πρωτοβάθμια φροντίδα υγείας γνωρίζετε ότι δεν υπάρχει.

Ξέρετε, όμως, ότι έχει αυξηθεί πάρα πολύ η ιδιωτική δαπάνη υγείας. Είμαστε στη χειρότερη θέση της Ευρωπαϊκής Ένωσης.

Άρα, πρακτικά, λοιπόν, εσείς τι λέτε στους ογκολογικούς ασθενείς που χρειάζονται άμεση θεραπεία; Ξαναλέω ότι βρίσκονται με το ελάχιστο προσωπικό το οποίο έχει ξεπεράσει τα όριά του.

Να σας πω τι άλλο κάνατε: Στείλατε το προσωπικό στη Μονάδα «Κούρκουλος» στην Πυλαία. Ωραία, δεν αναπληρώθηκαν ούτε αυτές οι θέσεις. Καλύπτετε τα κενά του Ιπποκράτειου, χωρίς να κάνετε μόνιμες προσλήψεις. Γι’ αυτό έχετε σκοπό να πείτε κάτι, ή μονίμως θα κάνετε μία άγονη, άσκοπη αντιπολίτευση στην κυβέρνηση του ΣΥΡΙΖΑ που στήριξε ξανά το Εθνικό Σύστημα Υγείας;

Στο τέλος της ημέρας, κύριε Γεωργιάδη, γι’ αυτό βγήκαν οι πολίτες στον δρόμο, επειδή τους στερείτε το οξυγόνο και έτσι τους στερείτε και από το Εθνικό Σύστημα Υγείας. Λυπάμαι αν σας κουράζω, αλλά να ξέρετε ότι δεν θα σταματήσει ο αγώνας μέχρι το Θεαγένειο να αποκτήσει τους γιατρούς που χρειάζεται.

**ΠΡΟΕΔΡΕΥΩΝ (Βασίλειος Βιλιάρδος):** Δεν κουράζεται ο Υπουργός.

Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή κυρία συνάδελφε, όποιος μας άκουσε κατάλαβε. Εγώ σας μίλησα για το Θεαγένειο, ούτε για το νέο Θεαγένειο που θα έρθει, ούτε για τις Τοπικές Μονάδες Υγείας που μου αναφέρατε. Με ρωτήσατε για το Θεαγένειο και σας απάντησα για το Θεαγένειο. Στο Θεαγένειο –επαναλαμβάνω, για να ακούσουν οι συμπολίτες μου, γιατί εσείς προφανώς δεν θέλετε να το ακούσετε- σήμερα, το 2025, έχουμε συν τριάντα πέντε γιατρούς, συν τριάντα έξι νοσηλευτές και συν έναν λοιπό προσωπικό και ξοδεύουμε από 60 εκατομμύρια 120 εκατομμύρια ευρώ. Άρα, αν μετράμε την πρόοδο του Θεαγενείου, είμαστε σήμερα πολύ καλύτερα από ό,τι επί κυβερνήσεως Τσίπρα. Άρα, εάν σήμερα το Θεαγένειο καταρρέει, τότε επί των ημερών σας έπρεπε να έχει πέσει να σας πλακώσει.

Όσον αφορά τη Μονάδα Ημερήσιας Νοσηλείας «Νίκος Κούρκουλος», κάνετε λάθος, διότι το προσωπικό το οποίο μετακινήθηκε είναι ακριβώς το προσωπικό που χρησιμοποιείτο εντός του Θεαγενείου για αυτή τη δουλειά. Οι ίδιοι οι άνθρωποι που έκαναν τις χημειοθεραπείες μέσα στο Θεαγένειο οι ίδιοι -με το ονοματεπώνυμό τους οι ίδιοι!- μετακινήθηκαν στη Μονάδα Ημερήσιας Νοσηλείας «Νίκος Κούρκουλος» και να ευχαριστήσω για αυτό ιδιαίτερα την κ. Μαριάννα Λάτση, τη μεγάλη χορηγό, που έχει αλλάξει πραγματικά τη ζωή των καρκινοπαθών και στον Άγιο Σάββα και στο Θεαγένειο και βεβαίως, την ευχαριστώ για τη δωρεά που ετοιμάζεται να κάνει για τη νέα Μονάδα Ημερήσιας Νοσηλείας «Νίκος Κούρκουλος» στο Πανεπιστημιακό Νοσοκομείο του Ρίου στην Πάτρα.

Να πω, επίσης, ότι μάλλον δεν τα ξέρετε καλά. Τα δυόμισι εκατομμύρια ανασφάλιστοι δεν εντάχθηκαν από την κυβέρνηση ΣΥΡΙΖΑ στο σύστημα, εντάχθηκαν από εμένα ως Υπουργό Υγείας στην προηγούμενή μου θητεία με τον νόμο του Μαρτίου του 2014, άρθρο 1 και με την υπουργική απόφαση που εξέδωσα εγώ τον Ιούνιο του 2014 και ο Μάκης Βορίδης τον Ιούλιο του 2014. Εσείς το μόνο που κάνατε ήταν στην αλλαγή του νόμου τον Νοέμβριο του 2016 ότι αφαιρέσατε την τριμελή επιτροπή στον έλεγχο δαπανών στα νοσοκομεία.

Όλη, όμως, η ένταξη των ανασφάλιστων συμπολιτών μας και τα δυόμισι εκατομμύρια που είπατε στο σύστημα έγινε από την κυβέρνηση Σαμαρά - Βενιζέλου με Υπουργό Υγείας Άδωνι Γεωργιάδη και όχι με κυβέρνηση ΣΥΡΙΖΑ, όπως διαρκώς λέτε. Εσείς μπορεί να είστε και ανενημέρωτη, δεν ξέρω αν το κάνετε επίτηδες. Πάντως ο ΣΥΡΙΖΑ το καπηλεύεται χωρίς καμία αμφιβολία, άλλωστε αυτά είναι ΦΕΚ, δεν τίθεται σε διαφωνία κάτι που είναι εκδοθέν στο Φύλλο της Εφημερίδας της Κυβέρνησης.

Κλείνοντας, λοιπόν, για να το ξεκαθαρίσουμε και να ακούσει ο κόσμος, αφήστε το τι θα γίνει με το Νέο Θεαγένειο όταν έρθει. Πράγματι, το έχουμε εγκρίνει από τη Διυπουργική Επιτροπή Στρατηγικών Επενδύσεων, κύριε Πρόεδρε. Θα είναι ένα τεράστιο έργο 330 εκατομμυρίων ευρώ, θα είναι έτοιμο –πιστεύω- σε περίπου έξι με επτά χρόνια από σήμερα, αλλά αυτό θα το δει ο Υπουργός εκείνης της εποχής.

Το Θεαγένειο, το ίδιο Θεαγένειο που είχε η κυβέρνηση Τσίπρα και η Κυβέρνηση Μητσοτάκη, σήμερα είναι εξαιρετικά καλύτερα από ό,τι επί κυβερνήσεως Τσίπρα. Τελεία και παύλα. Ούτε ιδιωτικοποιήσεις κάνουμε ούτε καταρρέει ούτε τίποτα. Του έχουμε δώσει –ακούστε για να κλείσω και να το καταλάβετε καλά- διπλάσιο ετήσιο προϋπολογισμό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη δέκατη τρίτη με αριθμό 600/25-2-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Αικατερίνης Νοτοπούλου προς τον Υπουργό Υγείας με θέμα: «Τραγικές οι ελλείψεις στο ΕΚΑΒ Θεσσαλονίκης».

Ορίστε, κυρία συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Θα περάσω στην επόμενη ερώτηση.

Πολύ απλά, κύριε Γεωργιάδη, γιατί οι πολίτες θυμούνται ότι όταν ήταν ανασφάλιστοι εξαιτίας πολιτικών επιλογών της Κυβέρνησής σας, τότε δεν έβρισκαν ούτε γιατρούς ούτε φάρμακα. Θυμούνται, οι δυόμισι εκατομμύρια συμπολίτες μας, πότε απέκτησαν πρόσβαση στο ΕΣΥ, θυμούνται πότε πήραν φάρμακα και θυμούνται ότι διαγράφηκαν τα χρέη τους 28 εκατομμυρίων ευρώ.

Πάμε παρακάτω. Επειδή δεν κατάλαβα αν θα κάνετε προσλήψεις -μάλλον κατάλαβα ότι δεν θα κάνετε στο Θεαγένειο- το ίδιο τραγικό πρόβλημα υπάρχει και στο ΕΚΑΒ της Θεσσαλονίκης. Στο ΕΚΑΒ, λοιπόν, το 40% των διασωστών εργάζονται ως επικουρικό προσωπικό. Σας ζητούμε τη μονιμοποίησή τους χρόνια. Θα ήθελα μία απάντηση γι’ αυτό. Ο μέσος όρος των εργαζομένων είναι περίπου τα πενήντα έξι έτη. Άρα, άνθρωποι που βρίσκονται στη δύση του επαγγελματικού τους βίου λειτουργούν κάτω από συνθήκες τρομακτικής εργασιακής εξουθένωσης για ένα πολύ κρίσιμο λειτούργημα, όπως αυτό του διασώστη.

Άρα, λοιπόν, έχουμε το γεγονός ότι έχουν συσσωρεύσει πάνω από οκτώ χιλιάδες διακόσιες εβδομήντα οφειλόμενες ημέρες ανάπαυσης –οφείλετε, δηλαδή, τόσα ρεπό στους ανθρώπους- και εννέα χιλιάδες επτακόσιες δεκαπέντε ημέρες κανονικής άδειας, κάτι που οφείλεται στους εργαζόμενους οι οποίοι και πάλι με αυτοθυσία φροντίζουν να είναι εκεί και να στηρίζουν τους συμπολίτες μας.

Επειδή, όμως, το ΕΚΑΒ Θεσσαλονίκης γνωρίζετε πάρα πολύ καλά πως καλύπτει και την υπόλοιπη Κεντρική Μακεδονία και λειτουργεί και με τρομερή υποστελέχωση και με σοβαρό πρόβλημα στον στόλο, από τα είκοσι πέντε ασθενοφόρα λειτουργούν τα είκοσι και από τα είκοσι πάρα πολλά παρουσιάζουν βλάβες, χρειάζονται συντήρηση και βγαίνουν εκτός. Τους θερινούς μήνες πρέπει να εξυπηρετήσουν και τη Χαλκιδική και έτσι φτάνουμε στα δώδεκα.

Και ερωτώ το εξής: Θέλετε να φτάσετε τη Θεσσαλονίκη στην κατάσταση που είχε φτάσει και να πεθαίνει η γυναίκα σε καρότσα αγροτικού; Τι θέλετε επιτέλους για να στηρίξετε, τουλάχιστον, το ΕΚΑΒ; Τόσα χρήματα από το Ταμείο Ανάκαμψης και δεν μπορούσατε να πάρετε στόλο για τα ασθενοφόρα πανελλαδικά και συγκεκριμένα στη Θεσσαλονίκη;

Άρα, λοιπόν, σας ρωτώ εάν έστω εκεί προβλέπετε να κάνετε προσλήψεις και εάν σκοπεύετε να μονιμοποιήσετε το προσωπικό το οποίο, όπως είπαμε, είναι δύο ταχυτήτων και ζει σε καθεστώς τρομερής ανασφάλειας.

Και, φυσικά, τι άλλο σκέφτεστε να κάνετε, κύριε Υπουργέ –αν σκέφτεστε να κάνετε κάτι- για το ΕΚΑΒ Θεσσαλονίκης, για να λειτουργήσει παρέχοντας τις υπηρεσίες με ασφάλεια;

Θα καταθέσω, όμως, στα Πρακτικά και την ανακοίνωση των εργαζομένων του ΕΚΑΒ και την ανακοίνωση των εργαζομένων του Θεαγενείου που διαψεύδουν απόλυτα το ψευδέστατο αφήγημά σας για δήθεν στήριξη του Θεαγενείου και ικανοποιητικό αριθμό προσωπικού.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Νοτοπούλου.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με φέρνετε σε πάρα πολύ δύσκολη θέση γιατί μου είστε εξαιρετικά συμπαθής. Το λέω ειλικρινά, με καμία διάθεση ειρωνείας.

Με ρωτάτε εάν από το Ταμείο Ανάκαμψης δεν σκεφτήκαμε να πάρουμε νέο στόλο ασθενοφόρων. Μα, δεν μπορεί να μην το ξέρετε αυτό. Στο Ταμείο Ανάκαμψης έχουμε εντάξει ένα πρόγραμμα που λέγεται «ΑΙΓΙΣ». Το «ΑΙΓΙΣ» είναι ένα μεγάλο πρόγραμμα περίπου 2 δισεκατομμυρίων ευρώ και έχει τρεις χρηματοδοτικές πηγές. Μία από τις τρεις είναι το Ταμείο Ανάκαμψης. Και ήδη εγώ ως Υπουργός Ανάπτυξης το είχα υπογράψει και τώρα ως Υπουργός Υγείας –και με τον τότε Υπουργό Πολιτικής Προστασίας κ. Χαρδαλιά, εκείνη την εποχή- είμαι στην ευχάριστη θέση να πω ότι φέτος θα παραλάβουμε διακόσια πενήντα καινούργια ασθενοφόρα. Για την ακρίβεια, είναι εκατόν ογδόντα κλασικού τύπου, είκοσι με εντατικές και πενήντα κινητές μονάδες υγείας. Αυτά θα τα παραλάβουμε μέσα στο 2025 και είναι από το μεγάλο πρόγραμμα του Ταμείου Ανάκαμψης «ΑΙΓΙΣ».

Αυτό δεν μπορεί να μην το ξέρετε. Έχει προηγηθεί δημόσιος διεθνής διαγωνισμός, τεύχη δημοπράτησης, κατακύρωση και το ορόσημο για την επίτευξη του στόχου είναι η παράδοσή του στο ΕΚΑΒ του Υπουργείου Υγείας έως τα τέλη του 2005. Άρα, φέτος παίρνουμε διακόσια πενήντα καινούργια ασθενοφόρα από το «ΑΙΓΙΣ».

Δεύτερον, για τη Θεσσαλονίκη παραλάβαμε φέτος δεκαεπτά νέα ασθενοφόρα από το ΠΕΠ Κεντρικής Μακεδονίας, δώδεκα ασθενοφόρα οχήματα και οκτώ μηχανές από το ΠΕΠ Κεντρικής Μακεδονίας και, επαναλαμβάνω, έχουμε να παραλάβουμε το μερίδιο που αναλογεί στο ΕΚΑΒ Θεσσαλονίκης από το μεγάλο πρόγραμμα «ΑΙΓΙΣ», τα διακόσια πενήντα νέα ασθενοφόρα. Αυτά τα πρώτα είναι επιπλέον. Είναι από τα ΠΕΠ. Δεν είναι από τα διακόσια πενήντα. Είναι επιπλέον.

Όσον αφορά τώρα στο ΕΚΑΒ Θεσσαλονίκης εν γένει, φυσικά υπάρχει έλλειμμα προσωπικού. Έχουμε εγκρίνει εξακόσιες θέσεις μόνιμες για το ΕΚΑΒ με το πρόγραμμα του 2024 και άλλες πεντακόσιες με το πρόγραμμα του 2025. Έχουμε κάνει επικουρικό προσωπικό. Έχουμε ζητήσει άλλα πενήντα άτομα επικουρικού προσωπικού φέτος στο ΕΚΑΒ Θεσσαλονίκης.

Δεν θέλω να υποκριθώ. Το έλλειμμα διασωστών, ειδικά οδηγών ασθενοφόρων, είναι ένα μεγάλο έλλειμμα για τη χώρα. Δεν βρίσκει σήμερα ούτε ο ιδιωτικός τομέας και έχουμε ψηφίσει και μια σειρά τροπολογιών εδώ για να επιταχύνουμε τις διαδικασίες του ΑΣΕΠ, για να μπορούν να κάνουν τη δουλειά αυτή ακόμα και οι εκπαιδευόμενοι. Τα ξέρετε. Άρα, μην αντιδικούμε σε πράγματα που είναι γνωστά.

Όμως, θα σας πω δύο πράγματα πριν κλείσω, μήπως τα μάθετε γιατί μπορεί να μην τα ξέρετε. Σε προηγούμενη επίκαιρη ερώτησή μου εδώ από συνάδελφο του ΠΑΣΟΚ, Βουλευτή από τη Χαλκιδική, είχα καταθέσει τη μείωση του μέσου χρόνου απόκρισης του ΕΚΑΒ. Το ΕΚΑΒ Χαλκιδικής είναι υποτμήμα του ΕΚΑΒ Βορείου Ελλάδος, δηλαδή το ΕΚΑΒ Θεσσαλονίκης. Το 2023, ο μέσος χρόνος απόκρισης ήταν μία ώρα και δεκαπέντε λεπτά στη Χαλκιδική και το ρίξαμε στα δεκαπέντε λεπτά. Από τη μία ώρα και δεκαπέντε λεπτά, στα δεκαπέντε λεπτά. Μάλιστα, μπορείτε να πάρετε τα Πρακτικά. Ο συνάδελφος –και τον ευχαριστώ- έδωσε και συγχαρητήρια για την πολύ μεγάλη βελτίωση του ΕΚΑΒ το 2024. Αναφέρομαι στην περιοχή που με ρωτάτε.

Επίσης, ίσως να μη γνωρίζετε ότι οι εργαζόμενοι του ΕΚΑΒ Θεσσαλονίκης –και τους ευχαριστώ γι’ αυτό- ήταν τόσο ευχαριστημένοι από την έως σήμερα συνεργασία μας, που σε ειδική εκδήλωση στο «Μακεδονία Παλλάς» πριν από μερικούς μήνες με κάλεσαν και μου έδωσαν τιμητικό βραβείο! Μιλάω για το ΕΚΑΒ Θεσσαλονίκης! Είναι αυτοί που με ρωτάτε! Με συγχωρείτε, αλλά δεν μπορεί να τα κάνουμε όλα χάλια και να έχουμε διακόσια πενήντα καινούργια ασθενοφόρα από το «ΑΙΓΙΣ»!

Σήμερα –θα το ξέρει αυτό ο κύριος Πρόεδρος, ως παράδειγμα το φέρνω- ήμουν στο ΕΚΑΒ εδώ στην Αθήνα, όπου παραλάβαμε από τον Περιφερειάρχη Αττικής κ. Χαρδαλιά πενήντα δύο καινούργια ασθενοφόρα για το ΕΚΑΒ Αττικής, το αντίστοιχο ΠΕΠ όπως της Θεσσαλονίκης. Σήμερα τα παραλάβαμε, μπορεί τα δελτία να το δείξουν το βράδυ. Μπορείτε να μπείτε να δείτε στο Facebook το live που έκανα όταν έμπαιναν μέσα τα ασθενοφόρα να τα δείτε με τα μάτια σας.

Μην τα παρουσιάζετε όλα μαύρα! Δεν είναι όλα μαύρα στη χώρα!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Υπουργέ, νομίζω ότι μπερδευτήκατε λίγο. Ο ρόλος σας είναι να μας απαντάτε στις ερωτήσεις μας και, κυρίως, να απαντάτε στις ανάγκες των πολιτών, στηρίζοντας τη δημόσια υγεία.

Σας παρακολούθησα με προσοχή να λέτε πόσο καλές είναι οι σχέσεις σας με τους εργαζόμενους. Δεν είναι αυτό το θέμα μας. Το θέμα μας είναι να ικανοποιηθούν τα απολύτως δίκαια αιτήματά τους. Τα αιτήματά τους, όπως τα κατέθεσα ήδη στα Πρακτικά, είναι η άμεση ενίσχυση του προσωπικού των διασωστών μέσω προσλήψεων μόνιμου προσωπικού, η μονιμοποίηση επικουρικών διασωστών, η άμεση διευθέτηση οφειλόμενων ρεπό, το πότε θα γίνει επιτέλους ο σύγχρονος καινούργιος οργανισμός του ΕΚΑΒ, η άμεση ανανέωση του στόλου και είναι και η υπενθύμιση της υποχρέωσής σας απέναντι στην πολιτεία και τους πολίτες.

Η επιστολή τους είναι στις 13 Φεβρουαρίου 2025. Σ’ αυτήν την επιστολή, λοιπόν, λένε όπως σας είπα και στην αρχή, ότι μέχρι τώρα η Θεσσαλονίκη έχει είκοσι από τα είκοσι πέντε ασθενοφόρα. Σας είχαμε ρωτήσει με τον συνάδελφο Χρήστο Γιαννούλη γι’ αυτά τα ασθενοφόρα. Δεν μας είχατε απαντήσει και, φυσικά, δεν φτιάχτηκαν. Σας υπενθυμίζουν οι εργαζόμενοι πως σύμφωνα με τα ευρωπαϊκά πρότυπα, αλλά και τις ανάγκες παροχής υπηρεσιών υγείας, θα έπρεπε να είναι ένα ασθενοφόρο για κάθε δεκαπέντε, είκοσι χιλιάδες πληθυσμού.

Η Θεσσαλονίκη, λοιπόν, κύριε Γεωργιάδη, θα έπρεπε να έχει πενήντα ασθενοφόρα. Θα περιμένουμε πραγματικά με αγωνία τα νέα οχήματα. Θα περιμένουμε με ακόμα μεγαλύτερη αγωνία το πλήρωμά τους, γιατί δεν άκουσα αν προτίθεστε να κάνετε προσλήψεις. Γνωρίζω πως αυτό που έχετε κάνει μέχρι στιγμής είναι να διευκολύνετε την απόσπαση ανεκπαίδευτου προσωπικού από τους ΟΤΑ, όπως είναι οι ένστολοι και προσφάτως και ειδικευόμενοι στα ΙΕΚ, σπουδαστές από τα ΙΕΚ-ΕΚΑΒ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εξηγήστε μας, κύριε Γεωργιάδη, με γενναιότητα, αλλά και με ειλικρίνεια, ποιος είναι ο πραγματικός λόγος που δεν κάνετε μόνιμες προσλήψεις ούτε στο ΕΚΑΒ. Κι εκεί δεν βρίσκετε;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Νοτοπούλου.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτα από όλα, κάνουμε, σας είπα. Εξακόσιες προσλήψεις μόνιμου προσωπικού προκηρύχθηκαν το 2024 και άλλες πεντακόσιες προσλήψεις μόνιμου προσωπικού γίνονται το 2025. Δεν έχουν προκηρυχθεί, θα προκηρυχθούν. Άρα, σε δύο χρόνια θα έχουμε κάνει χίλιες εκατό προκηρύξεις προσλήψεων μόνιμου προσωπικού στο ΕΚΑΒ.

Άρα, ειλικρινά μπερδεύομαι. Μου λέτε: «Γιατί δεν χρησιμοποιείτε χρήματα του Ταμείου Ανάκαμψης για να αγοράσετε νέα ασθενοφόρα;». Αγοράζουμε διακόσια πενήντα καινούργια. Μου λέτε: «Γιατί δεν κάνετε μόνιμες προσλήψεις στο ΕΚΑΒ;». Κάνουμε. Είναι χίλιες εκατό σε δύο χρόνια. Αν το ερώτημά σας είναι «Γιατί κάνετε μόνο χίλιες εκατό, ενώ χρειάζεστε δυόμισι χιλιάδες;» –λέω ένα τυχαίο νούμερο- η απάντηση είναι «Διότι στο Δημόσιο έχουμε τον κανόνα ένα προς ένα, δηλαδή μία αποχώρηση για μία πρόσληψη, η οποία αποτελεί μνημονιακή δέσμευση του μνημονίου Τσίπρα που κι εσείς έχετε ψηφίσει και η οποία, βεβαίως, ισχύει μέχρι τη λήξη συμφωνίας του ελληνικού χρέους που είναι άλλα επτά χρόνια από σήμερα».

Άρα, λοιπόν με ρωτάτε γιατί λόγω του μνημονίου που ψηφίσατε δεν προσλαμβάνω περισσότερους στο ΕΚΑΒ. Δεν μπορώ να βγάλω άκρη, με συγχωρείτε. Με κάθε σεβασμό και συμπάθεια, εδώ είναι αυτό που λέμε «η επιστήμη σηκώνει τα χέρια ψηλά».

Άρα, λέω ξανά ότι αγοράζουμε καινούργια ασθενοφόρα, παίρνουμε επικουρικό προσωπικό και προκηρύσσουμε μόνιμο προσωπικό όσο περισσότερο μπορούμε. Αν θέλατε περισσότερες μόνιμες προσλήψεις, τα παράπονά σας στον Τσίπρα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη συζήτηση της δέκατης έκτης, με αριθμό 615/4-3- 2025, επίκαιρης ερώτησης του δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, κ. Βασίλη Κόκκαλη προς τον Υπουργό Υγείας, με θέμα: «Αθέμιτες και παράνομες χρεώσεις των ασφαλισμένων από ιδιωτικές δομές υγείας, κατά κατάφορη παραβίαση των υποχρεώσεών τους προς τον ΕΟΠΥΥ και κερδοσκοπώντας εις βάρος των ασθενών».

Έχετε τον λόγο, κύριε Κόκκαλη, για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ πολύ, κύριε Πρόεδρε.

Το θέμα της σημερινής ερώτησης, κύριε Υπουργέ, είναι «αθέμιτες και παράνομες χρεώσεις από ιδιωτικές δομές».

Πριν από αυτό, όμως, οφείλω να πω, ότι πριν από μια εβδομάδα, δώσατε λύση στις νοσηλεύτριες, οι οποίες είναι σύζυγοι, για τη συνυπηρέτηση στελεχών των Ενόπλων Δυνάμεων. Το ξεκαθαρίζω, ήταν μια αδικία, η οποία είχε δημιουργηθεί με εγκύκλιο, όχι δικιά σας.

Οι παράνομες χρεώσεις των ιδιωτικών δομών. Οι υπηρεσίες στην πρωτοβάθμια φροντίδα υγείας, κύριε Υπουργέ, αφορούν σε εξετάσεις μικροβιολογικές, απεικονιστικές και άλλου είδους εξετάσεις. Όταν ο ασφαλισμένος, όπως πολύ καλά γνωρίζετε, επιλέξει μία δημόσια δομή, δεν επιβαρύνεται. Όταν, όμως, επιλέξει μια ιδιωτική δομή, δυστυχώς, τα πράγματα είναι διαφορετικά. Δεν λέω ότι είναι ο κανόνας, πάντως οι καταγγελίες είναι αρκετές. Έχω στη διάθεσή μου ένα τιμολόγιο μιας ασφαλισμένης. Η επίσκεψη στη ρεσεψιόν της ιδιωτικής δομής χρεώνεται με 21 ευρώ η επίσκεψη, με το «Γεια σας, ήρθα».

Το πρώτο σφάλμα, η πρώτη παρανομία, είναι ότι αφού χρεώνουν πλασματικά, έρχονται και κάνουν έκπτωση 90%. Τόση γενναιοδωρία; Για δέκα εξετάσεις βγαίνει το ποσό των 477 ευρώ, έκπτωση 357 ευρώ, πληρωτέο 120 ευρώ. Από τα 120 ευρώ, σύμφωνα με τη σχετική Υπουργική Απόφαση, έπρεπε να πληρωθεί το 15%. Η δικαιολογία ποια είναι; Ότι η σύμβαση της ιδιωτικής δομής με τον ΕΟΠΥΥ, δεν ισχύει για μετά τις δέκα η ώρα το βράδυ και για τα Σαββατοκύριακα. Δηλαδή, αθέμιτες και παράνομες ερωτήσεις.

Ερωτάσθε: Είναι σε γνώση του Υπουργείου αυτές οι αθέμιτες και παράνομες χρεώσεις των ιδιωτικών δομών; Κι αν ναι, τι προτίθεστε να κάνετε για την αντιμετώπιση αυτού του πολύ σοβαρού φαινομένου, δοθέντος ότι απασχολεί την υγεία των πολιτών;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη. Ενδιαφέρουσα ερώτηση, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, ευχαριστώ πολύ τον κύριο συνάδελφο, για τα καλά του λόγια, για την εγκύκλιο. Την αναμένω να εκδοθεί εντός των ημερών. Ευχαριστώ και για την ερώτηση. Η ερώτηση, κύριε Πρόεδρε, δεν είναι μόνο πολύ ενδιαφέρουσα, αλλά είναι και πάρα πολύ χρήσιμη.

Έρχομαι, λοιπόν, στην ουσία. Πρώτα απ' όλα, όλοι οι συμπολίτες μας έχουν τη δυνατότητα μέσω του φακέλου ασφάλισης υγείας, να υποβάλουν δήλωση εναντίωσης, για όποια καταχρηστική χρέωση τους κάνει οποιοιδήποτε διαγνωστικό κέντρο ή ιδιωτική μονάδα υγείας.

Διαχειριζόμαστε, τον χρόνο, στον ΕΟΠΥΥ, αρκετές χιλιάδες τέτοιων καταγγελιών. Είχαμε κάνει και αναλυτική ενημέρωση στην αρμόδια επιτροπή της Βουλής, σε σχετική πρόσκληση του Συνηγόρου του Πολίτη, τον οποίο είχα καλέσει και εγώ στην επιτροπή. Πάμε τώρα, όμως, στην ουσία. Θέλω να πω δυο πράγματα κι ευχαριστώ, πραγματικά, για την ερώτηση, για να ακουστούν.

Πρώτα απ’ όλα, καμία ιδιωτική μονάδα υγείας δεν μπορεί να ζητάει επιπλέον χρήματα, που δεν προβλέπονται στη σύμβαση που έχει με τον ΕΟΠΥΥ. Εάν κάποια μονάδα ζητάει περισσότερα χρήματα από όσα προβλέπει η σύμβαση της μονάδας, αυτός είναι λόγος να καταγγελθεί η σύμβαση με τον ΕΟΠΥΥ. Πρώτον, αυτό.

Δεύτερον, στα ιδιωτικά διαγνωστικά κέντρα, το μόνο το οποίο μπορούν να χρεώσουν οι μονάδες είναι το 1 ευρώ κατά την είσοδο, τα 3 ευρώ σε απεικονιστικές και τη συμμετοχή του ασθενούς, το 15%, επί του κρατικού τιμολογίου. Τίποτε άλλο.

Όταν ακούω να λένε κάποιοι στο γραφείο μου που κάνουν καταγγελίες, ότι μας ζήτησαν 50 ευρώ, 100 ευρώ, 150 ευρώ γιατί, λέει, έφτασαν το πλαφόν –δεν ξέρω αν το έχετε ακούσει- αυτός είναι λόγος καταγγελίας της σύμβασης.

Υπάρχει πλαφόν, το λεγόμενο πλαφόν 1, «clowback 1», που αφορά τη σχέση του ΕΟΠΥΥ με τη μονάδα, όχι τη σχέση του ασφαλισμένου με τη μονάδα. Η μονάδα που θέλει να έχει σύμβαση με τον ΕΟΠΥΥ, υποχρεούται να τηρεί τη σύμβαση και η σύμβαση λέει «σε όλους τους ασφαλισμένους του ΕΟΠΥΥ ισχύουν οι ίδιοι κανόνες και δεν υπάρχει κανένα πλαφόν». Τελεία!

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Πάμε στα ιδιωτικά νοσοκομεία τώρα. Πρόσφατα πέρασα από το διοικητικό συμβούλιο του ΕΟΠΥΥ και έχω υπογράψει κι εγώ μια διαδικασία έκδοσης. Φέρνει νέα σύμβαση. Στη νέα σύμβαση έχουμε -κατά τη συζήτηση που κάναμε στη Βουλή με τον Συνήγορο του Πολίτη και τους Βουλευτές- περιγράψει και συμφωνήσει ο ΕΟΠΥΥ και οι ιδιωτικές κλινικές απολύτως, κατά γράμμα, ποιες είναι οι υποχρεώσεις του ΕΟΠΥΥ. Οτιδήποτε δεν περιλαμβάνεται στη σύμβαση είναι λόγος καταγγελίας της σύμβασης. Οποιαδήποτε χρέωση account που δεν περιλαμβάνεται στη σύμβαση, που επιτρέπεται, δηλαδή, από τη σύμβαση επιπλέον, πρέπει να αναρτάται σε κεντρικό σημείο στην είσοδο, σε κεντρικό σημείο στο site τους και να έχει ενημερωθεί ο πολίτης πριν κάνει την εξέταση, τι ακριβώς μπορεί να του χρεώσουν. Εάν δεν έχουν κάνει αυτό και δεν έχει ενημερωθεί ακριβώς τι πάνε να του χρεώσουν -που επιτρέπεται από τη σύμβαση, τονίζω, γιατί αν δεν επιτρέπεται, δεν ισχύει- τότε ο πολίτης δικαιούται να μην τους πληρώσει. Δεν επιτρέπεται να χρεώνεις κανέναν, εάν δεν τον έχεις ενημερώσει από πριν για το τι είναι ακριβώς είναι αυτό που τον βάζεις να πληρώσει. Τελεία και παύλα.

Όλα αυτά τα καταγράφουμε ακριβώς στη νέα σύμβαση -θα τη δείτε σε λίγο σε ΦΕΚ- και νομίζω ότι ξεκαθαρίζεται πάρα πολύ καλά ότι βάζει επιτέλους ένα καθαρό πλαίσιο τι μας προσφέρουν, δηλαδή, τι αγοράζουμε -να το πω απλά- ως άνθρωποι από τις ιδιωτικές κλινικές, τι υποχρεούνται να μας δώσουν και τι δεν υποχρεούνται, ώστε να είναι όλοι συνεννοημένοι σωστά και να μην έχουμε διαρκώς τέτοιου τύπου αντιδικίες.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Πράγματι, κύριε Υπουργέ, εδώ οι περιπτώσεις είναι αρκετές και είναι εκκωφαντικές. Θέλω να αναφέρω μόνο μια περίπτωση. Σύμφωνα με το παράρτημα της σχετικής υπουργικής απόφασης, η τελευταία τροποποιητική ήταν 30-12-2024. Η γενική εξέταση αίματος, αιμοσφαιρίνη, αριθμός ερυθρών αιμοσφαιρίων, αριθμός λευκών είναι 3,74 ευρώ, το κρατικό τιμολόγιο. Έπρεπε να πληρώσει το 15%, 0,56 λεπτά περίπου. Στο τιμολόγιο πλήρωσε για τη γενική αίματος 29 ευρώ, 29,90. Άρα, μιλάμε ότι εδώ κάποιες ιδιωτικές δομές παραβιάζουν ευθέως τη σύμβαση που έχουν υπογράψει με τον ΕΟΠΥΥ.

Αυτό το οποίο οφείλετε να κάνετε ως Κυβέρνηση είναι πως θα ενταθεί ο έλεγχος αυτών των περιπτώσεων, ώστε να λαμβάνει γνώση το Υπουργείο από τον πολίτη, μέσω του Συνηγόρου του Πολίτη ή του Καταναλωτή, για να υπάρχουν οι σχετικές κυρώσεις. Γιατί, όπως είπατε, όποιος παραβιάζει τη σύμβαση, οφείλει να υποστεί και τις συνέπειες. Συνεπώς, είναι θέμα ελέγχου και πρέπει να αναμορφωθεί το σχετικό πλαίσιο του ελέγχου αυτών των αθέμιτων και παρανόμων χρεώσεων, όπου κάποιες –όχι όλα τα ιδιωτικά κέντρα- ιδιωτικές δομές υγείας πράττουν, δυστυχώς.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υπουργός έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, θα ήθελα πολύ να λάβω γνώση της καταγγελίας για τα 29 ευρώ για αιματολογικές εξετάσεις. Συμμετοχή είπατε. Είναι αδιανόητο! Μου δίνει, όμως, την ευκαιρία να πω, ότι πρώτον έχουμε ήδη αποστείλει 5,2 εκατομμύρια μηνύματα σε 5,2 εκατομμύρια δικαιούχους για τις προληπτικές εξετάσεις, για τις καρδιαγγειακές εξετάσεις και εγκεφαλικές παθήσεις. Μέσα είναι οι εξετάσεις αίματος. Όλοι πρακτικά οι συμπολίτες άνω των 35 ετών δικαιούνται δωρεάν εξετάσεις αίματος φέτος. Κάντε χρήση του δωρεάν. Πατάτε το κουμπί στο μήνυμα, εγγράφεστε στην πλατφόρμα, σου λέει πού να πας, σου κλείνει ραντεβού και πας και κάνεις δωρεάν την εξέταση.

Είναι κρίμα να σας δίνουμε δωρεάν εξετάσεις και να πηγαίνετε να τις πληρώνετε από την τσέπη σας. Εγώ το θεωρώ τρομερή σπατάλη.

Δεύτερον, επαναλαμβάνω, τα ιδιωτικά διαγνωστικά κέντρα δεν μπορούν να χρεώνουν επιπλέον για τις εξετάσεις, πλην του 1 ευρώ και των 3 ευρώ, που είναι το εισιτήριο εισόδου που βάλαμε, και του 15% επί του κρατικού τιμολογίου. Δεν μπορούν να ζητούν παραπάνω. Εάν ζητούν παραπάνω, έχουν παραβιάσει τη σύμβαση. Στην ηλεκτρονική πλατφόρμα που σας είπα, στον ηλεκτρονικό φάκελο μπορεί να κάνει καταγγελία ο συμπολίτης μας που έχει υποστεί αυτή την καταχρηστική χρέωση και με τις ηλεκτρονικές πλατφόρμες που κατασκευάζουμε τώρα αυτοί οι έλεγχοι θα είναι και αυτοματοποιημένοι.

Να αναφέρω τώρα, επειδή είναι η ημέρα τέτοια, ότι πριν από λίγο παρουσιάσαμε στο Υπουργείο Υγείας από σήμερα την καινούργια αναβαθμισμένη έκδοση του «MyHealth», όπου πλέον θα μπαίνουν μέσα και όλες οι διαγνωστικές εξετάσεις. Άρα, μπορούμε να παρακολουθούμε το τι έχετε κάνει μέσα από τον ηλεκτρονικό φάκελο και εκεί θα βάλουμε και τρόπο να μπορεί κάποιος να κάνει καταγγελία για υπερχρεώσεις, για τις καταχρηστικές χρεώσεις, δηλαδή. Γιατί όλα αυτά που λέτε, δυστυχώς, είναι πράγματα, που πράγματι συμβαίνουν και εμείς ως ΕΟΠΥΥ τα κυνηγάμε και δεν θέλουμε να συμβαίνουν. Γι’ αυτό και βάζουμε και πρόστιμα και καταγγέλλουμε τις συμβάσεις όσων τα κάνουν.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό. Πριν περάσουμε στην επόμενη ερώτηση, επιτρέψτε μου να αναγνώσω εν τάχει ερωτήσεις, οι οποίες δεν θα συζητηθούν.

Η πρώτη ομάδα αφορά τις ερωτήσεις που δεν θα συζητηθούν κατόπιν συνεννόησης και είναι οι εξής:

Η πρώτη με αριθμό 603/27-2-2025 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστασίου Νικολαΐδη προς τον Υπουργό Κλιματικής Κρίσης και Πολιτικής Προστασίας με θέμα: «Άμεση ανάκληση της απόφασης κατάργησης της Βάσης Ετοιμότητας - Επιφυλακής με έδρα την Καβάλα».

Η τρίτη με αριθμό 610/4-3-2025 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Για τις ζημίες στον Δήμο Αργοστολίου από τις πλημμύρες την 13η Φεβρουαρίου 2025 - Μέτρα αντιπλημμυρικής προστασίας και αποκατάστασης - ανακούφισης των πληγέντων στην Τοπική Κοινότητα Περατάτων της Δημοτικής Ενότητας Λειβαθούς του Δήμου Αργοστολίου».

Η ένατη με αριθμό 606/3-3-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Φραγκίσκου Παρασύρη προς τον Υπουργό Υποδομών και Μεταφορών με θέμα: «Οδική σύνδεση Αεροδρομίου Καστελλίου με Μεσαρά και νότιο τμήμα του Ηρακλείου».

Η δεύτερη με αριθμό 593/25-2-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Ο κίνδυνος απώλειας πόρων από το Ταμείο Ανάκαμψης και Ανθεκτικότητας προ των πυλών».

Επίσης, δεν θα συζητηθούν λόγω κωλύματος των Βουλευτών, οι εξής ερωτήσεις:

Η πρώτη με αριθμό 594/25-2-2025 επίκαιρη ερώτηση πρώτου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ, προς τον Υπουργό Υγείαςμε θέμα: «Κρίσιμη κατάσταση λόγω αποδυνάμωσης του Αναισθησιολογικού Τμήματος του Γενικού Νοσοκομείου Κομοτηνής».

Η τέταρτη με αριθμό 605/28-2-2025 επίκαιρη ερώτηση δεύτερου του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Αγροτικής Ανάπτυξης και Τροφίμωνμε θέμα: «Επιτακτική ανάγκη άμεσης καταβολής αποζημιώσεων στους κτηνοτρόφους του Έβρου, των οποίων το ζωικό κεφάλαιο θανατώθηκε λόγω της πρόσφατης ζωονόσου, με επίσης αναγκαία την αναστολή της υποχρέωσης καταβολής από μέρους τους ασφαλιστικών, φορολογικών και δανειακών υποχρεώσεων, μέχρι την πλήρη ως άνω αποπληρωμή και την ανασύσταση του ζωικού τους κεφαλαίου».

Η ενδέκατη με αριθμό 612/4-3-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υποδομών και Μεταφορών με θέμα: «Προβλήματα ασφαλείας στην κατασκευή της σήραγγας της γραμμής 4 του μετρό».

Τέλος, δεν θα συζητηθεί, λόγω αναρμοδιότητας, η τέταρτη με αριθμό 589/24-2-2025 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλου προς τον Υπουργό Δικαιοσύνης με θέμα: «Χωρίς την υποσχεθείσα σύζευξη με τις αρμόδιες αρχές και υπηρεσίες η πλατφόρμα δήλωσης περιουσιακής κατάστασης».

Θα συζητηθεί τώρα η δωδέκατη με αριθμό 616/4-3-2025 επίκαιρη ερώτηση δεύτερου κύκλου του Βουλευτή Χίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ.Σταύρου Μιχαηλίδη προς τον Υπουργό Ναυτιλίας και Νησιωτικής Πολιτικήςμε θέμα: «Φθίνουσα πορεία του ελληνικού νηολογίου».

Στην ερώτηση θα απαντήσει ο Υφυπουργός Ναυτιλίας και Νησιωτικής Πολιτικής κ. Στέφανος Γκίκας.

Κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, δεν νομίζω ότι χρειάζεται να κάνω εισαγωγή στην επίκαιρη ερώτησή μου για τη διαχρονική, την προαιώνια σχέση ναυτιλίας και Ελληνισμού.

Σήμερα η ναυτιλία αποτελεί έναν από τους σημαντικότερους και πιο εξωστρεφείς πυλώνες της ελληνικής οικονομίας, συνεισφέροντας κατά μέσο όρο 18 δισεκατομμύρια ευρώ τον χρόνο στο ακαθάριστο προϊόν της χώρας μας, περίπου 8%. Τη δεκαετία του 2012-2022, οι σχετικές εισπράξεις ξεπέρασαν τα 148,3 δισεκατομμύρια ευρώ.

Σε ευρωπαϊκό πλαίσιο, η ελληνική ναυτιλία κατέχει περίπου το 60% του κοινοτικού στόλου, συμβάλλοντας στην οικονομική ασφάλεια της Ευρωπαϊκής Ένωσης και στην επίτευξη των κλιματικών της στόχων, δεδομένου ότι η ναυτιλία είναι γνωστό ότι αποτελεί έναν από τους πιο καθαρούς τρόπους μεταφορών.

Ωστόσο, παρά την καταλυτική σημασία της ναυτιλίας στην οικονομική μας ανάπτυξη, το εθνικό νηολόγιο συνεχώς συρρικνώνεται, με την Κυβέρνηση να παραμένει αδρανής και ανίκανη να αντιστρέψει αυτήν την φθίνουσα πορεία.

Στις αρχές του 2000 το ποσοστό χωρητικότητας στην ελληνική σημαία ξεπερνούσε το 30% της χωρητικότητας του ελληνόκτητου στόλου. Σήμερα είναι μόνο στο 11,5%. Η δύναμη του ελληνόκτητου στόλου ανεβαίνει και το ελληνικό νηολόγιο φθίνει. Είναι σαφές ότι οι πολιτικές σας ωθούν το ελληνόκτητο πλοίο να εγκαταλείψει το εθνικό νηολόγιο, προφανώς εκ του γεγονότος ότι δεν μπορεί με ελληνική σημαία να ανταπεξέλθει στις απαιτήσεις της σύγχρονης, ανταγωνιστικής διεθνούς ναυτιλίας.

Σύμφωνα με τα τελευταία στοιχεία της ΕΛΣΤΑΤ, ο αριθμός των πλοίων που φέρουν την ελληνική σημαία ελαττώθηκε τόσο σε σύγκριση με το 2022, όσο και το 2023. Εγώ θα έλεγα πιο παραστατικά -σας θυμίζω, είναι δικά σας στοιχεία που μου παραχωρήσετε πριν λίγες ημέρες- ότι από το 2015 ο υπό ελληνική σημαία ελληνικός στόλος από επτακόσια εβδομήντα επτά πλοία και πάνω από τρεις χιλιάδες χώρους, σήμερα είναι στα πεντακόσια ογδόντα τέσσερα. Εάν δε, μιλήσουμε και για καθαρά ποντοπόρα πλοία, πολύ μεγαλύτερα, δεν είναι ούτε στα μισά.

Ερωτάστε, λοιπόν, κύριε Υπουργέ: Τι μέτρα σχεδιάζει να λάβει το Υπουργείο σας για την αντιστροφή των διαγραφών από το εθνικό νηολόγιο; Ποιες συγκεκριμένες ενέργειες σχεδιάζει και υλοποιεί το Υπουργείο σας για την ενίσχυση της ελκυστικότητας της ελληνικής σημαίας και την κατάργηση της βασανιστικής γραφειοκρατίας για την εξυπηρέτηση των Ελλήνων ναυτικών;

Δεύτερον, σε ποιο στάδιο βρίσκονται οι πρωτοβουλίες που έχετε ανακοινώσει ότι έχετε λάβει για εκταμίευση κονδυλίων από το ευρωπαϊκό χρηματοδοτικό εργαλείο EU Innovation Fund, προκειμένου να υποστηριχθεί η πράσινη μετάβαση στη ναυτιλία και να ενισχυθεί η ανταγωνιστικότητα του ελληνικού νηολογίου;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε συνάδελφε, γνωρίζετε, διότι προέρχεστε και από τον χώρο του Υπουργείου Ναυτιλίας και Νησιωτικής Πολιτικής ότι η προσέλκυση πλοίων και ναυτιλιακών επιχειρήσεων στο ελληνικό νηολόγιο είναι μια βασική μας πολιτική προτεραιότητα και επιλογή, θα έλεγα, διαχρονική.

Ο ελληνόκτητος εμπορικός στόλος, σύμφωνα με τα τελευταία στοιχεία και την ετήσια έκθεση της Ένωσης Ελλήνων Εφοπλιστών, όπως είπατε και εσείς, είναι ο μεγαλύτερος στον κόσμο με πάνω από πέντε χιλιάδες πεντακόσια πλοία. Παρουσιάζει, μάλιστα, σταθερή ανάπτυξη, έχοντας αυξηθεί κατά 53 - 54% την τελευταία δεκαετία.

Όσον αφορά στην ελληνική σημαία, αυτή κατατάσσεται στην ένατη θέση διεθνώς για πλοία μεταφορικής ικανότητας άνω των χιλίων τόνων. Η ελληνική σημαία παραμένει στη λευκή λίστα του Paris MoU και είναι αναγνωρισμένη διεθνώς ως σημαία ποιότητας, ενώ σύμφωνα με την έκθεση Shipping Industry Flag State Performance 2024-2025, που δημοσιεύτηκε από το Διεθνές Ναυτιλιακό Επιμελητήριο, η ελληνική σημαία πέτυχε υψηλές επιδόσεις σε όλες τις κατηγορίες.

Σύμφωνα με τα επίσημα στοιχεία της ΕΛΣΤΑΤ, πράγματι, τα πλοία άνω των 3.000GT στο ελληνικό νηολόγιο είναι πεντακόσια ογδόντα τέσσερα. Υπάρχει, πράγματι, μείωση σε σχέση με τα προηγούμενα χρόνια.

Αντίθετα, οι εγκατεστημένες στην Ελλάδα ναυτιλιακές επιχειρήσεις ανέρχονται αυτή τη στιγμή σε χίλιες εξακόσιες σαράντα επτά, παρουσιάζοντας σημαντική αύξηση, εάν σκεφτεί κανείς ότι το 2015 ήταν χίλιες τριακόσιες σαράντα τρεις και το 2019 ήταν χίλιες τετρακόσιες σαράντα μία. Επαναλαμβάνω, σήμερα είναι χίλιες εξακόσιες σαράντα επτά. Αξίζει να σημειώσω ότι τα περισσότερα ποντοπόρα πλοία που εγγράφονται στο ελληνικό νηολόγιο είναι νεότευκτα, υπερσύγχρονα και πραγματικά δίνουν νέα δυναμική στην ελληνική σημαία.

Πρέπει, όμως, να επισημάνουμε ότι η επιλογή της σημαίας είναι θέμα του πλοιοκτήτη και βεβαίως επηρεάζεται από παραμέτρους σχετικές με τη δραστηριότητα του πλοίου.

Από την πλευρά μας ως πολιτεία οφείλουμε να λαμβάνουμε συγκεκριμένα μέτρα και πρωτοβουλίες, για να προσελκύσουμε όλο και περισσότερα πλοία στο ελληνικό νηολόγιο. Σας διαβεβαιώ ότι αυτό κάνουμε. Στη δευτερολογία θα μου δοθεί η δυνατότητα να απαριθμήσω κάποιες συγκεκριμένες ενέργειες που έχουν να κάνουν με την αναβάθμιση της ναυτικής εκπαίδευσης και βεβαίως με την ψηφιοποίηση της ναυτιλίας μας.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μιχαηλίδη, έχετε τον λόγο για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Ελπίζω, κύριε Υπουργέ, να απαντήσετε όντως.

Γιατί ρωτάμε σήμερα; Διότι, όπως περιγράψατε -και είναι η πραγματικότητα, που την ξέρω και εγώ και όλη η Ελλάδα- ο ελληνόκτητος στόλος, τα πλοία που είναι σε ελληνικά χέρια, είναι ο μεγαλύτερος, με διαφορά, στον κόσμο. Το εθνικό νηολόγιο που δίνει ψωμί σε χιλιάδες κόσμου, πολλαπλασιάζει τις θέσεις εργασίας, φέρνει χρήματα στην Ελλάδα, καταρρέει. Και αυτό δεν είναι ευθύνη της πλοιοκτησίας. Ευθύνη της πλοιοκτησίας είναι να μεγαλώνει τα δραστηριότητά της και το κάνει με επιτυχία.

Η ναυτιλία, όπως γνωρίζετε, κύριε Υπουργέ και κύριε ναύαρχε και αγαπητέ συνάδελφε, είναι παράγων τριών συνιστωσών: του πλοιοκτήτη, του ναυτικού και της σημαίας, του κράτους. Ο πλοιοκτήτης κάνει καλά τη δουλειά του. Το είπαμε και φαίνεται. Ο ναυτικός μας είναι από τους καλύτερους, για να μην πω ο καλύτερος στον κόσμο. Είναι πανθομολογούμενο.

Γιατί όμως δεν πάει καλά η ελληνική σημαία;

Διότι δεν κάνει καλή δουλειά το κράτος. Αυτήν τη στιγμή -έχει γραφτεί πάρα πολλές φορές στα ναυτιλιακά περιοδικά, στις εφημερίδες παντού- ο πλοιοκτήτης δεν θέλει την ελληνική σημαία διότι τον ταλαιπωρεί, δεν είναι όπως ήταν παλιά τόσο γρήγορη στις αντιδράσεις, δεν μπορεί να εξυπηρετήσει τις ανάγκες της και, ξέρετε, κύριε Υπουργέ, δεν φεύγει πια το ελληνικό πλοίο για τις λεγόμενες «σημαίες ευκαιρίας», φεύγει για άλλες ευρωπαϊκές σημαίες και αυτό είναι πραγματικά τραγικό.

Ο δεύτερος παράγων είναι ότι και ο Έλληνας ναυτικός, που παλιά λέγαμε πως θα τους κάνουμε να έρθουν όλο και περισσότεροι, δεν τη θέλει. Παλιά λέγαμε πώς θα διευκολύνουμε τον Έλληνα ναυτικό, πώς θα κάνουμε ελκυστικό το πλοίο, για να έρθει στα ελληνικά καράβια. Τώρα δεν θέλει ο Έλληνας ναυτικός γιατί καταταλαιπωρείται.

Το Υπουργείο Ναυτιλίας ήταν το καλύτερο εργαλείο -τουλάχιστον στην Ευρώπη- για την εξυπηρέτηση του πλοίου. Σήμερα πραγματικά, για να είμαστε ειλικρινείς, αν πας στη ναυτιλιακή βιομηχανία και ρωτήσεις, δεν το χρειάζεται. Εάν συνεχίσει η Ελλάδα έτσι, αν συνεχίσει η Κυβέρνηση έτσι, σε λίγα χρόνια δεν θα χρειάζεται η ελληνική ναυτιλιακή βιομηχανία το Υπουργείο Ναυτιλίας, θα μπει λουκέτο. Το Λιμενικό Σώμα που ήταν και είναι ένα τέτοιο εργαλείο, θα ασχοληθεί μόνο με τα αστυνομικά του καθήκοντα. Ελάτε μαζί μου. Δεν πιστεύω ότι δεν το γνωρίζετε. Είστε ένας σοβαρός πολιτικός. Αν ρωτήσετε τους ναυτικούς, θα πουν «δεν θέλουμε, δεν μας εξυπηρετούν τα ναυτικά μητρώα, δεν μας εξυπηρετεί η ΑΝΥΕ, δεν μπορούμε να αποκτήσουμε πιστοποιητικό ικανότητας». Δεν βλέπετε ότι ακόμα και η ναυτική εκπαίδευση καταρρέει και ότι όλο και περισσότερο η πλοιοκτησία την παίρνει στα χέρια της, ιδρύοντας τη μια σχολή πίσω από την άλλη;

Όλα αυτά είναι καμπάνες που χτυπούν. Γι’ αυτό το λέμε. Η Ελλάδα χάνει χρήματα, ο Έλληνας ναυτικός ταλαιπωρείται και η ελληνική σημαία -εννοώ το νηολόγιο, η ελληνική σημαία που παραμένει χάρη στον Έλληνα ναυτικό και των άξιων Ελλήνων πλοιοκτητών, παρά τις αδυναμίες του κράτους σε υψηλότατο επίπεδο- αδυνατίζει. Αυτή είναι η αγωνία που εκφράζουμε για το Ναυτικό, για το ελληνικό πλοίο και την ελληνική σημαία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς, αγαπητέ συνάδελφε, δεν συμμερίζομαι το μέγεθος της αγωνίας σας.

Είπαμε και άλλες φορές ότι είμαστε σε μία μεταβατική περίοδο αυτή τη στιγμή για την παγκόσμια ναυτιλία και σε ό,τι μας αφορά εδώ στα ζητήματα της ναυτικής εκπαίδευσης. Γνωρίζετε ότι με αποφάσεις της πολιτικής μας ηγεσίας, του Υπουργού, έχουν διατεθεί από το πρόγραμμα ΕΣΠΑ 2021 - 2027 πάνω από 168 εκατομμύρια για την αναβάθμιση της ναυτικής εκπαίδευσης, προκειμένου να γίνει περισσότερο ελκυστική στη νεολαία μας και βεβαίως είναι απαραίτητο να έχουν τα ελληνικά πλοία, τα πλοία με ελληνική σημαία, και Έλληνες στα πληρώματα. Αυτό είναι ο ένας άξονας.

Ο άλλος άξονας, που είναι πάρα πολύ σημαντικός -και έχουμε κάνει θα έλεγα πολύ γοργά βήματα- είναι η ψηφιοποίηση και η πάταξη της γραφειοκρατικής διαδικασίας με το e-Νηολόγιο και με το e-Ναυτολόγιο, που πάμε τώρα να το φτιάξουμε. Γνωρίζετε ότι το e-Νηολόγιο ήδη έχει εξελιχθεί και διευκολύνει πάρα πολύ τη ναυτιλία μας.

Έχουμε επίσης δημιουργήσει και άλλα ψηφιακά εργαλεία, όπως το myNAFTILIAlive.gov.gr που δίνει τη δυνατότητα στους ναυτικούς να προγραμματίζουν ηλεκτρονικά ραντεβού για διεκπεραίωση των γραφειοκρατικών τους ζητημάτων και βεβαίως με το e-Θυρίδα Ναυτικού, που σχετίζεται με θέματα απογραφής των ναυτικών.

Θέλω να πω μια κουβέντα για το e-Ναυτολόγιο, διότι είναι μια απάντηση σε αυτά που ρωτάτε, διότι πραγματικά θα καταστήσει πολύ πιο ελκυστικό το ελληνικό νηολόγιο. Με αυτό το πρόγραμμα, το οποίο υλοποιείται σε συνεργασία βεβαίως με το Υπουργείο Ψηφιακής Διακυβέρνησης, θα αναβαθμιστεί το ναυτολόγιο και ουσιαστικά μία έγχαρτη διαδικασία θα γίνει ψηφιακή. Θα αποτυπώνεται, μεταξύ των άλλων, το σύνολο της θαλάσσιας υπηρεσίας του κάθε ναυτικού σε χρόνο άμεσο, κάτι το οποίο καταλαβαίνετε ότι είναι πολύ σημαντικό και θα διευκολύνει σημαντικά και τα θέματα σύνταξης μέσω του ΝΑΤ.

Να πω επίσης ότι το e-Ναυτολόγιο προβλέπεται να ολοκληρωθεί μέσα στο επόμενο δωδεκάμηνο και είναι ένα έργο το οποίο θα ξεπεράσει το 1 εκατομμύριο ευρώ. Άρα μία ουσιαστική διαδικασία υλοποιείται αυτήν τη στιγμή, προκειμένου να πατάξουμε τη γραφειοκρατία.

Επίσης, γίνονται και άλλες κινήσεις. Αναφέρατε τα θέματα της ΑΝΥΕ. Ένα θέμα επίσης είναι η επιθεώρηση πλοίων. Γίνονται κινήσεις προκειμένου να γίνουν πιο σύγχρονες οι διαδικασίες, πιο ψηφιοποιημένες και βελτιστοποιημένες, ακριβώς με στόχο να κρατήσουμε την ελληνική σημαία στα περισσότερα, αν είναι δυνατόν, πλοία ελληνικών συμφερόντων.

Νομίζω ότι ακριβώς επειδή είμαστε σε μία μεταβατική περίοδο τα πράγματα θα αρχίσουν πολύ σύντομα να αντιστρέφονται επί τα βελτίω, αγαπητέ μου συνάδελφε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την τρίτη, με αριθμό 609/4-3-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας Κομμουνιστικό Κόμμα Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Για τις ελλείψεις σε υπαλλήλους πληροφοριών πτήσεων και την ασφάλεια των πτήσεων στην Υπηρεσία Πολιτικής Αεροπορίας». Θα απαντήσει ο Υφυπουργός Υποδομών και Μεταφορών κ. Βασίλειος Οικονόμου.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, ενώ συμπληρώνονται δύο χρόνια από το προδιαγεγραμμένο έγκλημα των Τεμπών, έρχονται καθημερινά στο προσκήνιο τα Τέμπη που κατακλύζουν τη ζωή του λαού μας. Ειδικότερα, η κατάσταση στις αερομεταφορές, όπως συνολικά οι συγκοινωνίες, θέτει σε κίνδυνο την ασφάλεια εργαζομένων και επιβατών.

Αναφορικά με τον κλάδο των τηλεπικοινωνιακών υπαλλήλων της Υπηρεσίας Πολιτικής Αεροπορίας είναι σοβαρές οι ελλείψεις προσωπικού που διαπιστώνονται κυρίως σε δεκαπέντε περιφερειακά αεροδρόμια της χώρας: Αστυπάλαια, Ικαρία, Κάλυμνος, Κάρπαθος, Κάσος, Καστελόριζο, Καστοριά, Κοζάνη, Κύθηρα, Λέρο, Μήλο, Νάξο, Πάρο, Σητεία, Σύρο. Σε αυτά τα αεροδρόμια η εξυπηρέτηση των πτήσεων, η διαχείριση της αεροπορικής κίνησης και η στελέχωση των πύργων ελέγχου γίνεται αποκλειστικά από υπαλλήλους της AFIS, οι οποίοι και διαχειρίζονται την εναέρια κυκλοφορία και τις κινήσεις των αεροσκαφών στην περιοχή τους. Σε ορισμένα από αυτά τα δεκαπέντε αεροδρόμια, όπως το Καστελόριζο, δεν υπηρετεί κανένας υπάλληλος σε μόνιμη βάση και σε κάποια υπηρετεί μόνο ένας, ενώ χρειάζονται πολλοί περισσότεροι.

Τα κενά καλύπτονται με μετακινήσεις προσωπικού από το ένα αεροδρόμιο στο άλλο, με ό,τι μπορεί να σημαίνει αυτό για την ασφάλεια των πτήσεων, των επιβαινόντων και των υπαλλήλων που παρέχουν την υπηρεσία AFIS.

Ενδεικτικό για την υποστελέχωση, ενώ η κυκλοφορία αυξάνεται σταθερά λόγω της εκθετικής αύξησης κινήσεων αεροσκαφών σε όλους ανεξαιρέτως τους προορισμούς, είναι ότι αυτή τη στιγμή υπηρετούν μόλις εκατόν πέντε τηλεπικοινωνιακοί υπάλληλοι. Στο οργανόγραμμα, χωρίς απαραίτητα αυτό να αντιστοιχεί στις πραγματικές ανάγκες, προβλέπονται περίπου εκατόν ογδόντα θέσεις εργασίας, που σημαίνει ότι σχεδόν το 42% των θέσεων είναι κενές. Ως προς τις πραγματικές ανάγκες αρκεί να σημειωθεί ότι το 2010 ο αριθμός των υπαλλήλων έφθανε τους τριακόσιους είκοσι, για να συρρικνωθεί στη συνέχεια, με ευθύνη όλων των κυβερνήσεων.

Άμεση συνέπεια της κατάστασης αυτής είναι η εντατικοποίηση της εργασίας των τηλεπικοινωνιακών υπαλλήλων, σε βάρος της ασφάλειας των πτήσεων αλλά και της υγείας των εργαζομένων. Ήδη με έγγραφο της Διεύθυνσης Διαχείρισης Τηλεπικοινωνιών αναφέρεται η ανάγκη πρόσληψης σαράντα πέντε υπαλλήλων κλάδου ειδικότητας ΤΕ Πληροφοριών Πτήσεων της Υπηρεσίας Πληροφοριών Πτήσεων, εκ των οποίων οι είκοσι δύο από την υπηρεσία AFIS και είκοσι τρεις για τα υπόλοιπα αεροδρόμια και τη Διεύθυνση Τηλεπικοινωνιών.

Το πρόβλημα θα οξυνθεί και με τις αναμενόμενες νομοθετικές πρωτοβουλίες της Κυβέρνησης και της διοίκησης της ΥΠΑ, αλλαγή δηλαδή του προεδρικού διατάγματος 304/1996, για τις οποίες οι εργαζόμενοι εκφράζουν την πλήρη αντίθεσή τους, αφού δημιουργούν προβλήματα ασφάλειας με τη μείωση των ημερών εκπαίδευσης στην Οργανική Μονάδα AFIS με σκοπό να καλύψουν τα σοβαρά προβλήματα υποστελέχωσης.

Επιπλέον, με την επικείμενη νομοθετική πρωτοβουλία της Κυβέρνησης που απέστειλε πρόσφατα η διοίκηση της ΥΠΑ για ψήφιση και αφορά το μηνιαίο επίδομα του Eurocontrol των υπηρεσιών πληροφοριών πτήσεων μετατρέπεται το επίδομα της Υπηρεσίας AFIS σε «κίνητρο», με πρόσχημα την κάλυψη προβλημάτων στελέχωσης των αεροδρομίων AFIS, εκβιάζοντας εργαζόμενους με μέσο όρο ηλικίας 60+ σε μετακινήσεις, για να καλύψουν μέρος της χασούρας από το μειωμένο εισόδημα, σε συνάρτηση με τη μείωση των ημερών εκπαίδευσης.

Ταυτόχρονα, πολλά είναι και άλλα εργασιακά ζητήματα που αντιμετωπίζουν οι υπάλληλοι και έχουν να κάνουν με τη σύνδεση του πιστοποιητικού υγείας με τις πρόσθετες αμοιβές, την επιστροφή των παρακρατηθέντων και άλλα πολλά.

Για τους παραπάνω λόγους ο σύλλογος, με απόφαση της γενικής συνέλευσης, είχε κηρύξει εικοσιτετράωρη απεργία για αύριο λέγοντας ότι «δεν θα επιτρέψουμε να δημιουργηθούν «αεροπορικά Τέμπη» στην εναέρια κυκλοφορία». Σήμερα το πρωί, δυστυχώς και πάλι αυτή η ανεξάρτητη δικαιοσύνη, την οποία επικαλείστε συνέχεια, με απόφαση του Μονομελούς Πρωτοδικείου Αθήνας την έβγαλε παράνομη και καταχρηστική, έχοντας σύμμαχό της τον αντεργατικό νόμο 4808/2021, τον νόμο Χατζηδάκη. Αυτό είναι το κράτος δικαίου που υπηρετείτε, κύριε Υφυπουργέ, το 99,9% των απεργιών να βγαίνουν παράνομες και καταχρηστικές!

Σας ρωτάμε, κύριε Υφυπουργέ: Τι μέτρα θα πάρει η Κυβέρνηση έτσι ώστε να γίνουν όλες οι απαραίτητες προσλήψεις Υπαλλήλων Πληροφοριών Πτήσεων τόσο για τα αεροδρόμια AFIS, τα υπόλοιπα περιφερειακά, όσο και τις υπηρεσίες των Αθηνών και όλες οι ενέργειες για την εξασφάλιση της δουλειάς και των δικαιωμάτων των εργαζομένων; Τα χρονικά διαστήματα της εκπαίδευσης να είναι αυτά που απαιτούν οι σημερινές συνθήκες εναέριας κυκλοφορίας και να αποσυρθούν οι επικείμενες νομοθετικές πρωτοβουλίες της Κυβέρνησης που είναι σε βάρος της ασφάλειας των πτήσεων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Δεν έχει νόημα, κύριε Πρόεδρε, τώρα να ξανακάνουμε σχολιασμό των δικαστικών αποφάσεων. Αυτές βγαίνουν, μας αρέσουν δεν μας αρέσουν, αυτές είναι. Ο πειρασμός να τις σχολιάσει κανείς, όπως κάνει το Κομμουνιστικό Κόμμα, είναι δικιά του ευθύνη. Εμείς τις σεβόμαστε, είναι κάτι ανεξάρτητο από τη δικιά μας θέληση ή τις δικές μας αποφάσεις. Και μιλάω για την κήρυξη της απεργίας ως καταχρηστική και παράνομη.

Να πάμε τώρα στην ουσία της ερωτήσεως. Το θέμα των AFISO είναι ένα θέμα το οποίο απασχολεί την ΥΠΑ, την Υπηρεσία Πολιτικής Αεροπορίας, και εμάς. Πρέπει να σας πω ότι έχω δει την αντιπροσωπεία αυτών των εργαζομένων στο γραφείο μου. Βέβαια όλη η διαδικασία περνάει μέσα από την ΥΠΑ, αυτή κάνει τη βασική συζήτηση και επεξεργασία μαζί τους. Η πληροφόρηση που έχω είναι ότι βρίσκονται σε συνεννόηση και έχουν γίνει αρκετές συσκέψεις. Έχει δημιουργηθεί μια ομάδα εργασίας για να κάνει την αναθεώρηση του προεδρικού διατάγματος 304/1996. Αυτή η ομάδα εργασίας έχει καταλήξει σε κάποιες συγκεκριμένες προτάσεις.

Όσον αφορά το κομμάτι των κενών, θέλω να σας πω και να ενημερώσω και το Σώμα, αλλά και τον κόσμο που μας παρακολουθεί -γιατί είναι δημόσιες αυτές οι συνεδριάσεις- ότι έχουμε προκηρύξει το 2024 οκτώ θέσεις του κλάδου Πληροφοριών Πτήσεων, που είναι η AFISO.

Την περίπτωση του αερολιμενάρχη Καστελόριζου νομίζω ότι τη γνωρίζετε, αλλά θα την πω, γιατί δεν είπατε ακριβώς τι έχει γίνει. Είναι ο ένατος -εννιά ήταν οι θέσεις- διορισθείς ο οποίος υπέβαλε την παραίτησή του στην Υπηρεσία, κατόπιν αποδοχής διορισμού του σε άλλη υπηρεσία. Ως εκ τούτου η ΥΠΑ, κατόπιν αιτήματός της στον ΑΣΕΠ για αναπλήρωση της εν λόγω θέσης, έχει ήδη προβεί στις απαραίτητες ενέργειες για τον επιλαχόντα, για την υποβολή δικαιολογητικών διορισμού του. Άρα δηλαδή βλέπετε ότι υπάρχει άμεση αντίδραση και το κενό θα καλυφθεί αμέσως, το οποίο κενό δεν προήλθε από την ευθύνη της ΥΠΑ, αλλά από την επιλογή του ίδιου του υπαλλήλου.

Αλλά δεν είναι μόνο οι διορισμοί οι οποίοι έχουν βγει μέσα από αυτή την προκήρυξη. Έχουμε δέκα μετατάξεις από άλλες υπηρεσίες του Δημοσίου και εκκρεμούν άλλες δέκα προς ολοκλήρωση των σχετικών διαδικασιών. Άρα, είκοσι ακόμα θα ενισχυθούν από μετατάξεις σε αυτόν τον κλάδο και δεκατρείς εσωτερικές μετατάξεις από άλλους κλάδους της ΥΠΑ στον κλάδο Πληροφοριών Πτήσεων, δηλαδή τους AFISO, ενώ εκκρεμεί και μία προς ολοκλήρωση δημοσίευσης σε ένα ΦΕΚ. Επίσης εκκρεμούν προς εξέταση στο Υπηρεσιακό Συμβούλιο της ΥΠΑ ακόμη δέκα αιτήσεις εσωτερικών μετατάξεων στον εν λόγω κλάδο.

Άρα λοιπόν καταλαβαίνετε ότι και μέσω των μετατάξεων θα ενισχυθούν, με είκοσι μετατάξεις από άλλες υπηρεσίες συν είκοσι τέσσερις μετατάξεις από το εσωτερικό της ΥΠΑ. Είναι, λοιπόν, μια πολύ καλή ενίσχυση αυτού του κλάδου.

Τώρα, με την έννοια ότι πρέπει να γίνονται πάντα προσλήψεις, αυτό είναι μια προσέγγιση. Εγώ βλέπω ότι έχει ενδιαφέρον και η ενίσχυση η εσωτερική, να αξιοποιήσεις ένα στελεχιακό δυναμικό, το οποίο ενδιαφέρεται κιόλας να πάει σε αυτή την Υπηρεσία.

Μένω εδώ και στη δευτερομιλία μου θα προχωρήσω και στα υπόλοιπα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Τι θα μπορούσατε να πείτε άλλωστε, κύριε Υφυπουργέ, για σκανδαλώδεις αποφάσεις της δικαιοσύνης; Μα είναι φανερό ότι είναι νύχι - κρέας εκτελεστική και δικαστική εξουσία και δη για τις απεργιακές κινητοποιήσεις, για σοβαρά ζητήματα. Μα, είναι φρέσκο ακόμα το ζήτημα των Τεμπών, του εγκλήματος στα Τέμπη και λέτε ότι δεν μπορείτε να σχολιάσετε τέτοιου είδους αποφάσεις; Μπαίνετε στον κόπο να πείτε σε σχέση με τις ελλείψεις προσωπικού. Μα, εσείς ξέρετε τι μας είπατε τώρα; Η μετάταξη, της μετάταξης, ω μετάταξη! Η μετακίνηση, της μετακίνησης, ω μετακίνηση από το ένα αεροδρόμιο στο άλλο! Αυτό το καταλαβαίνετε ότι ενέχει κινδύνους; Ενέχει κινδύνους για τις πτήσεις, για τους επιβάτες και για τους υπαλλήλους.

Από το 2010, κύριε Υφυπουργέ, έως σήμερα έχουν γίνει είκοσι έξι προσλήψεις για τη στελέχωση των αεροδρομίων AFIS: Οι είκοσι αφορούν την Υπηρεσία αυτή και οι έξι τα υπόλοιπα αεροδρόμια και τη Διεύθυνση Τηλεπικοινωνιών.

Από το 2020 έως το 2024 έχουν συνταξιοδοτηθεί ξέρετε πόσοι; Πενήντα έξι υπάλληλοι. Από το 2025 έως το 2028 πρόκειται να συνταξιοδοτηθούν άλλοι σαράντα τέσσερις υπάλληλοι.

Για να σας δώσω μια εικόνα στελέχωσης των αεροδρομίων AFIS, στους αερολιμένες Κοζάνης, Καστοριάς, Λέρου, Καστελόριζου, Σύρου και Αστυπάλαιας το έργο παροχής πληροφοριών πτήσεων καλύπτεται με μετακινήσεις υπαλλήλων διότι δεν υπηρετεί κανένας μόνιμος. Δηλαδή είναι αυτά που είπατε εσείς στην πρωτολογία σας.

Στους αερολιμένες Μήλου, Ικαρίας, Πάρου, Κάσου το έργο καλύπτεται από μόλις έναν μόνιμο υπάλληλο σε καθένα από αυτά. Και μιλάμε τώρα ότι είναι υψηλής επισκεψιμότητας αεροδρόμια.

Στους αερολιμένες Κυθήρων, Καλύμνου, Νάξου, Καρπάθου έχουν τοποθετηθεί μόνιμα και υπηρετούν δύο υπάλληλοι και στον αερολιμένα Σητείας τρεις. Τα υποστελεχωμένα αεροδρόμια, πέραν των εμπορικών πτήσεων που συστηματικά εξυπηρετούν σε εικοσιτετράωρη ετοιμότητα, για εξυπηρέτηση νοσοκομειακών πτήσεων, έρευνας και διάσωσης, στρατιωτικών, VIP, πτήσεων σε κατάσταση κινδύνου οι εργαζόμενοι που μετακινούνται σε αυτά ή οι λιγοστοί που υπάρχουν δουλεύουν σε συνθήκες εντατικοποίησης, αυξάνοντας την ψυχολογική και σωματική πίεση για πολλούς μήνες χωρίς ρεπό, αργίες και άδειες, ακόμα και υπερωρίες για την εξυπηρέτηση έκτακτων περιστατικών, όπως οι αεροδιακομιδές ασθενών, ενώ επιφορτίζονται και με άλλα παράλληλα καθήκοντα.

Ο σύλλογος Τηλεπικοινωνιακών έχει καταγγείλει ότι αντί η υπηρεσία να προσλάβει προσωπικό, προσπαθεί να καλύψει το πρόβλημα μειώνοντας τον χρόνο εκπαίδευσης, που προβλέπεται να καλύπτει με ανεκπαίδευτους εργαζόμενους ή με λειψά εκπαιδευόμενους εργαζόμενους το κενό, κάτι που είναι σε βάρος της ασφάλειας, εξ ου και η επικείμενη αλλαγή που θέλετε να κάνετε του προεδρικού διατάγματος 304 του 1996.

Να σας φέρω ένα παράδειγμα; Το παράδειγμα της Καστοριάς. Οι δύο υπάλληλοι AFISO συνταξιοδοτήθηκαν 31-12-2023. Αντί να καλυφθούν οι κενές θέσεις, μετακινήθηκε εκεί ο αναπληρωτής προϊστάμενος της Διεύθυνσης Τηλεπικοινωνιών για πρώτη φορά στη μονάδα Καστοριάς, για να παράσχει υπηρεσίες AFISO με εκπαίδευση τεσσάρων ημερών, ο οποίος είχε πάνω από δώδεκα χρόνια να πιάσει μικρόφωνο, παραβιάζοντας το προεδρικό διάταγμα που προέβλεπε ότι για πρώτη φορά μετακίνηση σε οργανική μονάδα AFISO απαιτείται εκπαίδευση δέκα πέντε ημερών.

Η κίνηση αυτή στόχευε στη μείωση των ημερών της εκπαίδευσης και είναι προπομπός στην αλλαγή της νομοθεσίας, δηλαδή του προεδρικού διατάγματος που διασφαλίζει τις ημέρες εκπαίδευσης στην οργανική μονάδα AFISO, θέτοντας σε κίνδυνο την ασφάλεια πτήσεων και επιβαινόντων. Γι’ αυτό και ο σύλλογος των εργαζομένων έχει υποβάλει μηνυτήρια αναφορά, την οποία θα καταθέσω στα Πρακτικά, κατά παντός υπευθύνου για ποινική διερεύνηση, όσον αφορά την τήρηση όλων των κανόνων για την ασφαλή παροχή του έργου που συνεπάγεται την ασφάλεια της αεροπλοΐας.

Εντύπωση βέβαια προκαλεί το γεγονός ότι το ενώ είχαμε το έγκλημα στα Τέμπη, εντούτοις δεν διστάζετε να υποβαθμίσετε την ασφάλεια, τοποθετώντας τη σε δεύτερη μοίρα. Αυτή είναι η ουσία της αλλαγής που επιχειρείτε να κάνετε με το προεδρικό διάταγμα. Χτυπάμε λοιπόν καμπανάκι - συναγερμό ότι πρέπει να παρθούν μέτρα για να μην προκύψουν νέα Τέμπη, αυτή τη φορά τα Τέμπη του αέρα.

Στην ίδια ακριβώς τροχιά κινείται και η πρόταση της νομοθετικής ρύθμισης που απέστειλε πρόσφατα η διοίκηση της ΥΠΑ στην Κυβέρνηση και αφορά το μηνιαίο επίδομα του Eurocontrol των AFISO, εκβιάζοντας ουσιαστικά εργαζομένους με μέσο όρο ηλικίας 60+, βαφτίζοντας κίνητρο την επιδότηση της υπηρεσίας AFISO με εισόδημα που αφαιρεί από τις αποδοχές των υπολοίπων υπαλλήλων.

Με άλλα λόγια δηλαδή θέλω να πω ότι εσείς και όλοι όσοι είναι στην Υπηρεσία Πολιτικής Αεροπορίας υποτάσσετε την αεροπορική ασφάλεια στη λογική του κόστους-οφέλους με τραγικά αποτελέσματα και η εξέλιξη αυτή είναι το αποτέλεσμα της απελευθέρωσης των μεταφορών της Ευρωπαϊκής Ένωσης, κάτι που έχουμε εκφράσει ως ΚΚΕ την αντίθεσή μας στο Eurocontrol.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω με αυτό.

Γι’ αυτό λοιπόν στηρίζουμε και τα αιτήματα του Συλλόγου Υπαλλήλων Πληροφοριών Πτήσεων και γι’ αυτό η δική σας η δικαιοσύνη, αυτή η δικαιοσύνη έβγαλε παράνομη και καταχρηστική την απεργία τους, διότι ζητάνε απόσυρση του συγκεκριμένου σχεδίου αντικατάστασης του προεδρικού διατάγματος, διότι ζητάνε άμεσες προσλήψεις για ουσιαστική σύνδεση του πιστοποιητικού υγείας με πρόσθετες αμοιβές, για απόσυρση της οποιασδήποτε νομοθετικής πρωτοβουλίας είναι στα σκαριά που επιδοτεί την υπηρεσία AFISO με εισόδημα που αφαιρείται από τις αποδοχές των υπαλλήλων, βαφτίζοντάς το ως κίνητρο, και φυσικά να εφαρμοστεί η νομοθεσία για την ακέραιη κατανομή του μηνιαίου επιδόματος του Eurocontrol.

Για όλα αυτά λοιπόν, το ΚΚΕ θα παρακολουθεί τις εξελίξεις. Ζητάμε σαφείς απαντήσεις τώρα στη δευτερολογία σας, διαφορετικά θα επανέλθουμε και εδώ στη Βουλή και φυσικά έξω στον δρόμο και στο συνδικαλιστικό κίνημα.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Προφανώς το ΚΚΕ έχει στο μυαλό του τη Σοβιετική Ένωση όπου δεν υπήρχε διάκριση εξουσιών, οπότε το κόμμα ήλεγχε και την εκτελεστική σαφέστατα και τη δικαστική και τη νομοθετική εξουσία. Ένα τεράστιο μπέρδεμα λοιπόν τα του ΚΚΕ. Εξ ιδίων κρίνει τα αλλότρια.

Δεν υπάρχει δική μας δικαστική εξουσία, υπάρχει ανεξάρτητη δικαιοσύνη. Δεν σας αρέσει; Δεν το κατανοείτε; Νομίζω ότι δεν το κατανοείτε σαν έννοια αυτό το πράγμα, γι’ αυτό τα κρίνετε όλα ως την παλαιά Σοβιετική Ένωση πώς λειτουργούσαν. Αυτό είναι το πρώτο.

Δεύτερον, δεν υπάρχουν εκπτώσεις στο κομμάτι της ασφάλειας για το αεροπορικό κομμάτι. Αυτό που λέτε δεν προκύπτει από πουθενά. Ξέρετε γιατί σας το λέω; Να πάρω τους ελεγκτές εναέριας κυκλοφορίας; Σας είπα προηγουμένως ένα πρόγραμμα που δεν σας ικανοποιεί, γιατί εσείς στο μυαλό σας έχετε μόνο το κομμάτι των προσλήψεων.

Αλλά όσον αφορά τους ελεγκτές, οι επτακόσιες δέκα έξι οργανικές θέσεις ήταν πεντακόσιες ενενήντα εννέα και τώρα με τους ενενήντα οκτώ που έχουμε πάρει έχουν μείνει μόνο δέκα οκτώ θέσεις κενές.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν μιλάμε για τους ελεγκτές. Η επίκαιρη ερώτηση δεν αφορά τους ελεγκτές.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Ένα λεπτό. Κοιτάξτε τώρα, κινδυνολογείτε για την ασφάλεια τώρα των πτήσεων. Κινδυνολογείτε. Καταγράφονται όλα. Δεν καταγράφονται; Εγώ λοιπόν σας λέω ότι κινδυνολογείτε, γιατί αυτά δεν στηρίζονται πάνω σε στοιχεία. Θα έχει αξία αυτό που λέτε αν δεν ερχόταν αυτή η Κυβέρνηση να πει οι πεντακόσιες ενενήντα εννέα να πάνε εξακόσιες ενενήντα οκτώ. Εντάξει, είναι δέκα οκτώ υπολειπόμενες στης οργανικής δύναμης που είναι για τους ελεγκτές.

Πάμε για τους AFISO τώρα. Σας είπα για μια σημαντική προσπάθεια να καλυφθούν τα κενά: οκτώ - εννέα προσλήψεις -ο ένας έφυγε- είκοσι από άλλες υπηρεσίες και είκοσι τέσσερις εσωτερικά.

Δεν ξέρω τώρα ο καθένας πώς το έχει στο μυαλό του, αλλά όταν εδώ αξιοποιείς σε έναν κλάδο ο οποίος έχει ενδιαφέρον για πολλούς εργαζόμενους και στελέχη να πάνε, αυτό δεν είναι θετικό; Για τον κλάδο είναι πενήντα τέσσερις θέσεις. Είχαν πολλά χρόνια να δουν τόσες θέσεις. Σωστά είπατε ότι υπάρχουν κάποιες συνταξιοδοτήσεις, αλλά αυτή η Κυβέρνηση έρχεται να καλύψει με τον έναν ή τον άλλο τρόπο αυτά τα κενά.

Άρα, φυσικά θα υπήρχε λόγος να χτυπήσετε καμπανάκι και μεγάλη καμπάνα, αν η Κυβέρνηση αρμένιζε και δεν έδινε καμία σημασία στο πώς θα καλυφθούν κενά, πώς θα υπάρχει εκπαίδευση, το κομμάτι του τεχνικού εξοπλισμού για την ΥΠΑ, 210 εκατομμύρια επενδύσεις.

Ακούω και κάποιους εν όψει των συνδικαλιστικών διαδικασιών που υπάρχουν πάντα, οι οποίοι λένε «Γιατί δεν καλύπτετε με τα ραντάρ αμέσως στα κενά;». Σοβαρά; Δεν πρέπει να υπάρχουν οι καλύτερες συμφωνίες του ελληνικού κράτους έτσι ώστε να καλυφθούν με τις καλύτερες για τον ελληνικό λαό και το εισόδημά του και το υστέρημά, γιατί από το υστέρημα του ελληνικού λαού θα πληρωθούν αυτά τα ραντάρ και όλοι αυτοί οι εξοπλισμοί, να είναι οι καλύτερες δυνατές συμφωνίες;

Κάποιοι βιάζονται να κλείσουν συμφωνίες με το πρόσχημα της ασφάλειας, αλλά θα είχε νόημα η ασφάλεια όταν ήταν συνεπείς και όχι υποκριτές. Γιατί ο υποκριτικός λόγος είναι χειρότερος από τον αγωνιούντα λόγο.

Κι εγώ έρχομαι και λέω λοιπόν το εξής. Υπάρχει κάλυψη των κενών, ένα το κρατούμενο, δεύτερον η αναθεώρηση του προεδρικού διατάγματος. Τα τυπικά προσόντα διορισμού και μετάταξης τα καθορίζουμε, τις ειδικότητες και τις εξειδικεύσεις που μπορεί να αποκτήσει ένας υπάλληλος AFISO τα βάζουμε, η επιχειρησιακή επάρκεια του προσωπικού το οποίο καλύπτει λεπτομερώς και συνολικά τα θέματα εκπαίδευσης.

Θέλουν στο προεδρικό διάταγμα να βγάλουμε όλο το εκπαιδευτικό πρόγραμμα. Δεν μπαίνουν στα προεδρικά διατάγματα τα εκπαιδευτικά προγράμματα. Έλεος. Αυτά τα βγάζουμε με εγκύκλιο. Μπορεί να μην έχετε κάνει κυβέρνηση ποτέ, αλλά έχετε μια εικόνα πώς λειτουργεί…

**ΕΜΜΑΝΟΥΗΛ ΣΥΝΤΥΧΑΚΗΣ:** Προσδιορίζει τον χρόνο εκπαίδευσης.

**ΒΑΣΙΛΕΙΟΣ ΟΙΚΟΝΟΜΟΥ (Υφυπουργός Υποδομών και Μεταφορών):** Ένα λεπτό. Αυτοί θέλουν στο προεδρικό διάταγμα που θα αναθεωρηθεί να μπουν οι λεπτομέρειες ενός εκπαιδευτικού προγράμματος και της επιμόρφωσης που κάνουν. Αυτό δεν στέκει στην κοινή λογική.

Είπαμε ότι θα υπάρξει το γενικό περίγραμμα που πάντα έτσι γίνεται στα προεδρικά διατάγματα και οι αναλύσεις και οι λεπτομέρειες ενός εκπαιδευτικού προγράμματος το οποίο θα καλύπτει τις ανάγκες του θα μπούνε μέσα από μια διαδικασία η οποία θα ανακοινωθεί μέσα από εγκυκλίους κ.λπ. σαφέστατα.

Αυτά τα οποία λέμε, λοιπόν, εδώ και λέει η ΥΠΑ, δηλαδή η αρμόδια υπηρεσία στην οποία ανήκουν, εγώ τα βρίσκω λογικά. Να κάτσουν να συζητήσουν. Έχουν κάτσει και έχουν συζητήσει.

Εγώ βλέπω τη διοίκηση της ΥΠΑ ότι έχει διάθεση να τους ακούσει, τους ακούει, κάθονται, συζητούν. Δεν υπάρχει εδώ μια διάθεση αντιπαράθεσης. Αν κάποιοι θέλουν να το οξύνουν ή να πουν ότι πάνε να σκοτωθούν, δεν υπάρχει κανένας λόγος να σκοτωθούν καθόλου. Ίσα-ίσα, υπάρχει λόγος να τα βρούμε και οι εργαζόμενοι να έχουν την καλύτερη απόδοση και να νιώθουν ότι είναι καλά και η υπηρεσία να απολαύσει αυτούς τους καρπούς αυτής της συμφωνίας.

Δεν υπάρχει εδώ τέτοια διάθεση. Σας το λέω. Ίσα-ίσα, αυτή τη στιγμή, είναι η διάθεση να καλυφθούν τα κενά των θέσεων. Δεύτερον, να αλλάξει το προεδρικό διάταγμα, έτσι ώστε να γίνει πιο σύγχρονο και πιο επικαιροποιημένο, να μπορούν να το αξιοποιήσουν και οι εργαζόμενοι. Και σας το λέω: Εγώ τους δέχτηκα στο γραφείο μου. Κάναμε μεγάλη συζήτηση.

Όμως, ο Υφυπουργός δεν θα κάνει τώρα τις αλλαγές. Οι αλλαγές θα γίνουν σε επίπεδο διοικήσεως, σε επίπεδο ΥΠΑ, σε επίπεδο οργανισμού όπου ανήκουν δηλαδή. Και βλέπω ότι υπάρχει διάθεση τουλάχιστον από την υπηρεσία αυτή να μπορέσουν να βρουν ένα σημείο επαφής καλό υπέρ ωφελείας και της Υπηρεσίας Πολιτικής Αεροπορίας και των ίδιων των εργαζομένων.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την επόμενη επίκαιρη ερώτηση, την πέμπτη με αριθμό 617/4-3-2025 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας Πλεύση Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη, με θέμα: «Οι οργανωμένες επιθέσεις ένστολων αστυνομικών σε πολίτες στις 28-2-2025, ανήμερα της 2ης επετείου από το έγκλημα των Τεμπών, την ώρα της μεγαλειώδους συγκέντρωσης των πολιτών σε όλη την Ελλάδα, με αίτημα την απόδοση δικαιοσύνης και το τέλος της ατιμωρησίας για το έγκλημα στα Τέμπη, που στέρησε τη ζωή σε πενήντα επτά ανθρώπους, τραυμάτισε σοβαρά δεκάδες άλλους και πλήγωσε βαθιά την ελληνική κοινωνία».

Θα απαντήσει ο Υφυπουργός Προστασίας του Πολίτη, ο κ. Ανδρέας Νικολακόπουλος.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, πάλι εσάς έστειλε ο κ. Χρυσοχοΐδης. Δεν εμφανίζεται για να απαντήσει κάθε φορά που είναι υπόλογος, ως Υπουργός και υπόλογη η Κυβέρνηση, της οποίας εσείς είστε Υφυπουργός, για περιστατικά αστυνομικής βίας, αστυνομικής αυθαιρεσίας, παράνομης και αξιόποινης συμπεριφοράς αστυνομικών, η οποία με κανέναν τρόπο μέχρι σήμερα δεν έχει στηλιτευθεί από την Κυβέρνηση, αλλά αντίθετα, ο ίδιος ο Πρωθυπουργός προσπαθεί επίμονα να καλλωπίσει και να εξωραΐσει την έκνομη δράση της Αστυνομίας απέναντι σε άοπλους, ειρηνικά διαμαρτυρόμενους πολίτες, οι οποίοι στις 28 Φεβρουαρίου του 2025 πραγματοποίησαν τη μαζικότερη, συλλογικότερη κοινωνική κινητοποίηση που έχει καταγραφεί στη Μεταπολίτευση.

Αυτό είναι δεδομένο, καταγεγραμμένο, πιστοποιημένο. Ήταν πάνω από ένα εκατομμύριο κόσμος εδώ, στο Σύνταγμα και σε όλους τους γύρω δρόμους. Έκλεισε όλη η Αθήνα, μέχρι την Ομόνοια, μέχρι το Μοναστηράκι, μέχρι το Μεταξουργείο, μέχρι τη Συγγρού, μέχρι το Χίλτον. Πάνω από ένα εκατομμύριο κόσμος! Και γελοιοποιήθηκε, βέβαια, η Κυβέρνηση και η Αστυνομία, που προσπάθησαν να πουν ότι επρόκειτο για ογδόντα χιλιάδες ανθρώπους!

Εκατομμύρια άνθρωποι συγκεντρώθηκαν σε όλη τη χώρα και διατύπωσαν μια ομόθυμη, παλλαϊκή, αποφασιστική πρόταση μομφής κατά της Κυβέρνησής σας, την οποία ο κ. Μητσοτάκης προσπαθεί να αποκρούσει τώρα με διάφορους τρόπους. Μάλλον θα κάνει και κάποιον ανασχηματισμό και καταλαβαίνω ότι αυτός είναι ο λόγος που ήταν πολύ φειδωλοί οι Υπουργοί σήμερα στις απαντήσεις τους. Ίσα-ίσα, ακόμη και ο λαλίστατος Γεωργιάδης μίλαγε με το χρονόμετρο και με το σταγονόμετρο, διότι όλοι τώρα εκδηλώνουν την ανησυχία για το μόνο πράγμα που σας νοιάζει και είναι η καρέκλα, η «αγία καρέκλα», την οποία έχετε πάνω και από την ανθρώπινη ζωή, πάνω και από την ανθρώπινη ελευθερία, πάνω από το δικαίωμα των πολιτών στην ασφάλεια και στην ελεύθερη διαμαρτυρία.

Αυτό το συλλογικό, μαζικό συλλαλητήριο προσπάθησε η Κυβέρνησή σας με όλους τους τρόπους να το αποτρέψει. Ακούσαμε φοβερές δηλώσεις από τον κ. Γεωργιάδη, ότι όποιος πάει στο συλλαλητήριο στηρίζει Κωνσταντοπούλου, από διάφορα φερέφωνα των media, ότι θα συμβεί κάτι πάρα πολύ κακό σε αυτό το συλλαλητήριο. Απειλές έμμεσες και άμεσες, προειδοποιήσεις και προσπάθεια εκ των υστέρων, αλλά και σε όλη τη διάρκεια απομείωσης της σημασίας της δημοκρατικής αντίδρασης και αντίστασης του ελληνικού λαού, της ελληνικής κοινωνίας στην ατιμωρησία για το έγκλημα των Τεμπών, στην ασυλία που επιφυλάσσετε στους εαυτούς σας για το έγκλημα των Τεμπών και στην άρνησή σας να δεχθείτε τον έλεγχο και τη δικαστική διερεύνηση για εσάς, για τον κ. Μητσοτάκη, για τον κ. Καραμανλή, για τον κάθε εμπλεκόμενο, για τον κ. Γεωργιάδη, για όλους τους εμπλεκόμενους στο έγκλημα των Τεμπών και στη συγκάλυψή του, όπως και για τον κ. Χρυσοχοΐδη βεβαίως, που υπήρξε και ο ίδιος Υπουργός Μεταφορών σε κρίσιμο χρόνο.

Αυτό το οποίο βιώσαμε όσοι βρεθήκαμε στο συλλαλητήριο και το βίωσαν αμέτρητοι άνθρωποι όλων των ηλικιών -νέοι, νέες, παιδιά, οικογένειες, μεγαλύτεροι άνθρωποι- ήταν μια λαοθάλασσα που διαδήλωσε ειρηνικότατα εναντίον της Κυβέρνησης -ειρηνικότατα, αλλά όχι βουβά- και αποφασιστικά. Ζήτησε την παραίτησή σας, ζήτησε τον έλεγχό σας και τη λογοδοσία σας.

Και αυτή η λαοθάλασσα αντιμετωπίστηκε τόσο πριν από τη διαδήλωση όσο και κατά τη διάρκεια και σε όλον τον χρόνο μέχρι το βράδυ, με βία, με καταστολή, με οργανωμένες επιθέσεις από ένστολους, αυτόνομα και σε συνεργασία με τους γνωστούς αγνώστους, με χρήση χημικών, με χρήση κρότου-λάμψης και με χρήση επίσης των μηχανημάτων. Μιλώ για τις περιβόητες «Αύρες» που, οργανωμένα και συντεταγμένα, άρχισαν να καταβρέχουν πολίτες για να τους απομακρύνουν από τη διαδήλωση.

Μπροστά στα μάτια μου είδα κουκουλοφόρους οργανωμένους, με την ανοχή των αστυνομικών δυνάμεων, να παρεισφρέουν στη διαδήλωση. Είναι η επόμενη επίκαιρη ερώτηση και θα έρθω και σε αυτό.

Οι πολίτες, όμως, οι οποίοι οργανώθηκαν και δεν αφέθηκαν στα χέρια σας και στα νύχια σας ανυπεράσπιστοι, κινηματογράφησαν -και υπάρχουν στο διαδίκτυο και αποτελούν ντοκουμέντα μιας απολύτως αντιδημοκρατικής συμπεριφοράς της Αστυνομίας- περιστατικά τα οποία αποτυπώνουν επιθέσεις σε πολίτες και διαρκείς παραβιάσεις και παραβάσεις καθήκοντος, αλλά και παραβάσεις του Ποινικού Κώδικα.

Αποτυπώνεται σε βίντεο ομάδα αστυνομικών της ΥΑΤ, της Υπηρεσίας Αποκατάστασης Τάξης με τα πράσινα, με τα χακί, με κράνη, με γκλομπ, με χημικά, με περικνημίδες, με επιγονατίδες, με γάντια, με ειδικές μπότες, με χειροπέδες, με όπλα, να περικυκλώνουν αυτοκίνητο και να προκαλούν τον οδηγό να βγει έξω. Αυτή είναι η Ελληνική Αστυνομία;

Αποτυπώνονται άνδρες της ΥΑΤ με τα χακί, σε στιγμή που δεν φαντάστηκαν ότι ένα κινητό πολίτη τούς κινηματογραφεί, να προκαλούν φθορές έξω από τη Μητρόπολη δίπλα στο κατάστημα «Cherchez la femme» και να τα σπάνε, ενώ φορούσαν τις στολές τους.

Αποτυπώθηκε αστυνομικός από τις δυνάμεις αποκατάστασης τάξης να λέει ότι «είμαστε δολοφόνοι μαζί με τον Μητσοτάκη, ρε».

Αποτυπώθηκαν αστυνομικοί με λύσσα να κοπανάνε άοπλα κορίτσια και κοπέλες μπροστά στα σκαλιά του Συντάγματος, με κίνδυνο ζωής.

Αποτυπώθηκαν αστυνομικοί να δίνουν εντολή «ψεκάστε τους, ρε, να φύγουν». Ψεκάστε τους διαδηλωτές, λες και είναι κατσαρίδες οι πολίτες!

Η μαρτυρία που έχω από τον Πάνο Ρούτσι, τον πατέρα του Ντένις Ρούτσι. Έχει αποτυπωθεί και στο διαδίκτυο η επίθεση που δέχθηκε ο πατέρας του παιδιού που σκοτώσατε στα Τέμπη, του εικοσιτριάχρονου Ντένις Ρούτσι. Δεν πρόλαβε να γίνει είκοσι τριών. Στις 8 Απριλίου ήταν τα γενέθλιά του. Αποτυπώθηκε επίθεση στον πατέρα του θύματος. Μου κατήγγειλαν επιθέσεις πολλαπλές συγγενείς θυμάτων, συγγενείς ανθρώπων που αφαιρέθηκε η ζωή τους στα Τέμπη.

Και βέβαια, αποτυπώθηκαν αστυνομικοί σε αγαστότατη συνεργασία με κουκουλοφόρους πριν από επεισόδια, τους «γνωστούς αγνώστους», στα υπόστεγα. Υπάρχουν όλα αυτά τα ντοκουμέντα.

Και φυσικά, γνωρίζετε πάρα πολύ καλά ότι για πολλοστή φορά υπήρξαν επιθέσεις δολοφονικές σε ανθρώπους που το επάγγελμά τους είναι φωτορεπόρτερ και η λειτουργία τους είναι να αποτυπώνουν τι γίνεται στις διαδηλώσεις.

Είμαι δικηγόρος, όπως ξέρετε, του Μάριου Λώλου, που το 2012 προσπάθησε με γκλοπ να τον σκοτώσει αστυνομικός. Και έχει καταδικαστεί το Ελληνικό Δημόσιο αμετάκλητα και έχει ομολογήσει και την ευθύνη του, αλλά ο αστυνομικός δεν βρέθηκε ποτέ. Και όμως, ο Μάριος Λώλος στις 26 Γενάρη στο πρώτο μεγάλο συλλαλητήριο ξαναέγινε στόχος δολοφονικής επίθεσης με κρότου λάμψης, που τον τραυμάτισε. Και κατατέθηκε σχετική επίκαιρη ερώτηση από τον Βουλευτή μας, τον κ. Καζαμία.

Στις 28 Φλεβάρη τραυματίστηκε σοβαρά ο φωτορεπόρτερ Ορέστης Παναγιώτου. Και είναι και αυτό καταγεγραμμένο.

Και επίσης, τραυματίστηκε σοβαρά ο φωτορεπόρτερ Μανώλης Τσάφος, τον οποίο επισκέφθηκα, διότι ενώ κινδύνευσε η ζωή του, τον χτύπησαν πάνω στο κεφάλι, αιμορραγούσε ολόκληρος, βάφτηκαν κόκκινα τα ρούχα του και τα ρούχα όποιου πήγε να τον συνδράμει, όταν μπήκε στο ασθενοφόρο του ΕΚΑΒ για να διακομισθεί επιτέλους, οι δυνάμεις των αστυνομικών εμπόδιζαν το ασθενοφόρο να φύγει. Του είχαν αφαιρέσει το κινητό και μπόρεσε και φώναξε το τηλέφωνο της συζύγου του από το παράθυρο του ασθενοφόρου και έτσι ειδοποιήθηκε η οικογένειά του.

Τον άνθρωπο αυτόν τον φόρτωσαν οι δημοκρατικές δυνάμεις των αστυνομικών με ψευδείς κατηγορίες για αδικήματα και πέρασε ανάκριση. Και φυσικά, αφέθηκε ελεύθερος. Διότι είναι γνωστές οι πρακτικές αυτές. Εγώ τις ζω σε όλη μου την πορεία.

Μεθαύριο υπερασπίζομαι και πάλι την οικογένεια του Αλέξανδρου Γρηγορόπουλου, του δεκαπεντάχρονου που δολοφονήθηκε από τον αστυνομικό Κορκονέα με διπλή βολή ευθεία στην καρδιά. Και πάλι, και εκεί ακόμη, οι μηχανισμοί του παρακράτους το πρώτο που φτιάξανε ήταν το σενάριο ότι έγιναν επεισόδια, σενάριο που ομολόγησε ο ίδιος ο δράστης, ο δολοφόνος, ότι ήταν ψευδές και ότι δεν έγινε ποτέ.

Με όλα αυτά τα δεδομένα, μου προξένησε κατάπληξη το γεγονός ότι ο κ. Χρυσοχοΐδης εμφανίστηκε εδώ στην πρόταση μομφής και είπε τα εξής: «Ολοκληρώθηκε η συγκέντρωση. Δεν τραυματίστηκε κανένας. Δεν έσπασε καμία βιτρίνα κανενός καταστήματος. Όλη η πόλη ασφαλής! Μια τζαμαρία κάπου στο Υπουργείο Οικονομικών! Τίποτα άλλο! Δεν εμποδίστηκε κανείς πολίτης να έρθει στη συγκέντρωση, δεν εμποδίστηκε κανείς πολίτης να φύγει από τη συγκέντρωση. Όλα τέλεια!». Όλα τέλεια, λέει ο Χρυσοχοΐδης!

Πού είναι να μου το πει εμένα το «όλα τέλεια», κύριε Νικολακόπουλε; Πού είναι να το πει στους πολίτες που τραυματίστηκαν, σε εκείνους που υπέστησαν διωγμό από τον χώρο συγκέντρωσης και προς τιμήν τους -κυρίως νέοι, αλλά και μεγαλύτεροι- ερχόντουσαν ξανά και ξανά και ξανά και αποφάσισαν να περιφρουρούν με κεριά και με την παρουσία τους τα κόκκινα γράμματα με τα ονόματα των θυμάτων των παιδιών, που είναι εδώ μπροστά στον Άγνωστο Στρατιώτη;

Είναι όλα τέλεια, όταν συλλαμβάνεται νεαρή κοπέλα, φοιτήτρια, και της περνάνε χειροπέδες για ανύπαρκτο αδίκημα, γιατί δεν τους άρεσε το πρόσωπό της;

Είναι όλα τέλεια να εκλιπαρούν ότι «σταματήστε να χτυπάτε τις κοπέλες»; Γιατί μας έκανε εντύπωση ο πρώην αστυνομικός, απόστρατος, Κυριαζίδης, με αυτά που είπε.

Έχετε δει με ποια μανία χτυπούσαν με γκλομπ οι αστυνομικοί σας τις κοπέλες; Τα έχετε δει αυτά τα βίντεο, που είναι δημόσια; Που θα μας πει ο κ. Χρυσοχοΐδης και ο κ. Μητσοτάκης, που συνεχάρη και αυτός τις αστυνομικές δυνάμεις, ότι υπήρχαν κάποια bots; Τι ήταν; Fake news ήταν αυτά τα βίντεο με τη βία; Fake news και τα αίματα των ανθρώπων που τραυματίστηκαν; Fake news και οι καταγραφές;

Οι ερωτήσεις είναι συγκεκριμένες.

Και εσάς σας προήγαγαν γρήγορα από την Εξεταστική Επιτροπή για το έγκλημα των Τεμπών. Δεν προλάβετε. Μόνο την εξαίρεσή μου προλάβατε να ψηφίσετε, οπότε έχετε αρκετή πια εμπειρία στο πόστο σας.

Πρώτον, με ποιο δικαίωμα επιτρέψατε, και εσείς και ο κ. Χρυσοχοΐδης και πρωτίστως ο κ. Μητσοτάκης, και δώσατε εντολή στις αστυνομικές δυνάμεις να ενεργήσουν παραβιάζοντας τα θεμελιώδη ανθρώπινα δικαιώματα όλων των πολιτών στην ασφάλεια, στη διαφύλαξη της ζωής και της σωματικής ακεραιότητας, στην ελευθερία κίνησης και στην ελευθερία συγκέντρωσης και διαμαρτυρίας; Είναι θεμελιώδες ανθρώπινο δικαίωμα, ξέρετε.

Και δεύτερον, ποιες είναι οι δυνάμεις που ενεπλάκησαν στα γεγονότα βίας και ποιοι οι επικεφαλής τους; Ελπίζω να έχετε έρθει με αριθμούς διμοιριών και με ονοματεπώνυμα, γιατί αυτό σας ρωτάω και δεν περιμένω τίποτα λιγότερο.

Για ποιον λόγο και με ποια αιτιολογία αστυνομικοί σε καιρό δημοκρατίας κυκλοφορούν εν ώρα υπηρεσίας χωρίς διακριτικά; Διότι πάρα πολλοί από αυτούς τους αστυνομικούς κατά παράβαση της νομοθεσίας που είναι για την προστασία των πολιτών κυκλοφορούσαν χωρίς διακριτικά.

Περιμένω τις απαντήσεις σας. Θα επανέλθω στη δευτερολογία. Και να είστε βέβαιος, κύριε Υφυπουργέ, και να είναι ακόμη πιο βέβαιος ο κ. Χρυσοχοΐδης, ο διαχρονικός Υπουργός Προστασίας του Πολίτη, που μόνο την προστασία του πολίτη δεν εγγυάται, ότι δεν υπάρχει περίπτωση να κάνουμε βήμα πίσω από την προστασία των πολιτών απέναντι στην αστυνομική βία.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, κατ’ αρχάς, πριν ξεκινήσω, θέλω να κάνω δύο παρατηρήσεις, διότι ξεκινάμε από διαφορετικά δεδομένα ή μάλλον αντιλαμβανόμαστε διαφορετικά την πραγματικότητα.

Απ’ αυτό το οποίο είδε όλη η Ελλάδα στη διαδήλωση αυτή της 28ης Φεβρουαρίου, απ’ όλη αυτή τη μαζική διαδήλωση, εσείς είδατε μόνο επιθέσεις αστυνομικών σε βάρος πολιτών που διαδήλωναν ειρηνικά. Αυτό λέτε εσείς, μόνο παραβιάσεις δικαιωμάτων πολιτών που διαδήλωναν ειρηνικά από την Ελληνική Αστυνομία.

Αυτό είδατε μόνο. Αυτό αντιληφθήκατε εσείς. Όλα τα άλλα, που είδε όλη η Ελλάδα, εσείς δεν τα είδατε.

Ένα δεύτερο που θέλω να παρατηρήσω είναι και απάντηση στην ερώτησή σας, στο πρώτο σκέλος, που λέτε «με ποιο δικαίωμα επιτρέψατε και δώσατε εντολή στις αστυνομικές δυνάμεις να ενεργήσουν, παραβιάζοντας» και ό,τι είπατε. Να ξεκαθαρίσουμε κάτι. Η φυσική ηγεσία της Ελληνικής Αστυνομίας είναι αυτή που διοικεί τις επιχειρήσεις. Η πολιτική ηγεσία στο Υπουργείο δεν διοικεί επιχειρησιακά οποιαδήποτε επιχείρηση περιφρούρησης μιας διαδήλωσης και οποιαδήποτε άλλη επιχείρηση της Ελληνικής Αστυνομίας. Δεν είναι αυτός ο ρόλος του Υπουργού Προστασίας του Πολίτη. Να το ξεκαθαρίσουμε αυτό.

Επειδή, λοιπόν, υπάρχει μια διαφορετική αντίληψη της πραγματικότητας, θα μου επιτρέψετε λοιπόν να πω κάποια πράγματα για τη διαδήλωση της 28ης, που πράγματι ήταν μια πρωτοφανής, μια μαζική διαδήλωση, με τη συμμετοχή πολύ μεγάλου αριθμού πολιτών, που προσήλθαν απλά να διαδηλώσουν, φορέων, συλλογικοτήτων, με απεργίες που έγιναν εκείνη την ημέρα.

Αφήνω τον σχολιασμό που κάνατε εσείς σε σχέση με τους λόγους που διαδήλωσαν οι πολίτες. Αυτά τα έχουμε πει κατ’ επανάληψη. Όμως δείχνει για ακόμα μια φορά σε μια ερώτηση που κάνουμε για άλλο θέμα εσείς επιχειρείτε να ερμηνεύσετε τα αιτήματα των πολιτών με τον τρόπο που θέλετε εσείς. Είναι άλλη μια ξεκάθαρη προσπάθεια εργαλειοποίησης, εκμετάλλευσης πολιτικής, μιας μαζικής διαδήλωσης των πολιτών. Το αφήνουμε, λοιπόν, αυτό.

Να σας πω, λοιπόν, ότι εκείνη την ημέρα η πλειοψηφία των συμμετεχόντων που προσήλθαν στην περιοχή του Συντάγματος, απλοί πολίτες που συγκεντρώθηκαν για να διαδηλώσουν ειρηνικά, δεν εντάσσονταν σε ομάδες, συλλογικότητες, σωματεία ούτε είχαν οργανωμένη σύνδεση στην πλειοψηφία τους. Υπήρχαν και ομάδες που συμμετείχαν. Υπήρχαν και σωματεία. Στις 13.00΄ όμως μικρή μερίδα, ελάχιστη, σε σχέση με τους πολίτες που διαδήλωσαν και στο Σύνταγμα και σε όλη την Ελλάδα, περίπου πεντακόσια με εξακόσια άτομα, με ανομοιογενή σύνθεση, κατά βάση από άτομα του αντιεξουσιαστικού χώρου, ομάδες οργανωμένων οπαδών αθλητικών ομάδων, αλλά και ανένταχτα άτομα, τα οποία είχαν παρεισφρήσει στη διαδήλωση είτε μεμονωμένα είτε σε ομάδες δύο-τριών ατόμων, εκμεταλλευόμενοι και το μέγεθός της για να μη γίνουν αντιληπτά, ενώθηκαν σε ομάδες και συγκεντρώθηκαν μπροστά στην είσοδο της Βουλής και εξαπέλυσαν σφοδρή επίθεση -το είδε όλη η Ελλάδα- εναντίον των αστυνομικών δυνάμεων και άλλων προσώπων που βρίσκονταν στον προαύλιο χώρο. Η επίθεση πραγματοποιήθηκε με βόμβες μολότοφ, πέτρες, μάρμαρα, καπνογόνα, μεταλλικά και άλλα αντικείμενα -όπως καταλαβαίνετε, τα είδε όλη η Ελλάδα αυτά, μόνο εσείς δεν τα αναφέρατε καθόλου πριν- δημιουργώντας μεγάλο κίνδυνο για τη σωματική ακεραιότητα και τη ζωή των πολιτών που συμμετείχαν ειρηνικά στη διαδήλωση, αλλά και των αστυνομικών. Μην τους ξεχνάμε αυτούς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλη η Ελλάδα ήταν εκεί.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Οι αστυνομικοί αυτοί φρόντισαν να προστατέψουν τους πολίτες που διαδήλωναν ειρηνικά, απομακρύνοντάς τους σε ασφαλή κατεύθυνση, προχωρώντας επίσης και σε χρήση των αναγκαίων μέτρων για τον περιορισμό και την αποκλιμάκωση των επιθέσεων.

Οι σφοδρές επιθέσεις σε βάρος των αστυνομικών συνεχίστηκαν για μεγάλο χρονικό διάστημα. Στη συνέχεια επεκτάθηκαν σε σημεία διάσπαρτα περιμετρικά της πλατείας Συντάγματος, στη λεωφόρο Βασιλίσσης Αμαλίας, στη λεωφόρο Συγγρού, στην Καλλιρρόης και σε άλλες οδούς. Στη συνέχεια άρχισαν πάλι να επανέρχονται οι ομάδες αυτές στην πλατεία Συντάγματος από όπου συνέχισαν τις επιθέσεις -τα είδαμε και αυτά όλα- εκτοξεύοντας πλήθος αντικειμένων. Οι ενέργειες αυτές και πάλι δημιούργησαν σοβαρό κίνδυνο τραυματισμού διαδηλωτών που βρίσκονταν στον χώρο, που συνέχιζαν και εκείνη την ώρα να διαδηλώνουν ειρηνικά, και ως εκ τούτου για τον περιορισμό της έντασης και την αποτροπή περαιτέρω επιθέσεων έγινε και χρήση ειδικών οχημάτων καταιονισμού ύδατος, που συνιστά βέβαια το ηπιότερο μέσο καταστολής που θα μπορούσαν να χρησιμοποιήσουν οι αστυνομικές δυνάμεις.

Στην προσπάθεια αυτή της ομαλής διεξαγωγής της διαδήλωσης και προστασίας των πολιτών συμμετείχαν όλες -και σας απαντώ σε αυτό- οι αρμόδιες υπηρεσίες της Γενικής Αστυνομικής Διεύθυνσης Αττικής, οι Διευθύνσεις Αστυνομίας Αθηνών, Δίωξης, Εξιχνίασης Εγκλημάτων, Άμεσης Δράσης, Τροχαίας και Αστυνομικών Επιχειρήσεων Αττικής, οι οποίες έλαβαν όλα τα αναγκαία αστυνομικά μέτρα προς τον σκοπό της ομαλής διεξαγωγής της συνάθροισης αυτής, της τήρησης της τάξης, της πρόληψης και της αποτροπής των έκνομων ενεργειών.

Σκοπός της Αστυνομίας ήταν η ομαλή προσέλευση των πολιτών, η ασφαλής διεξαγωγή της διαδήλωσης και η χωρίς προβλήματα λήξη της, η αποχώρηση με ασφάλεια των πολιτών, να μην κινδυνέψει κανένας πολίτης που ήθελε να διαδηλώσει ειρηνικά. Δεν τραυματίστηκε κανένας πολίτης, δεν έχει καταγραφεί πουθενά τέτοιο πράγμα. Όμως σας λέω, αν εσείς έχετε οποιοδήποτε στοιχείο τραυματισμού -είστε έμπειρη δικηγόρος, έχετε αναλάβει, όπως είπατε, και άλλες υποθέσεις- θα τα καταγγείλετε όλα στην ελληνική δικαιοσύνη και ό,τι καταθέσετε εδώ εμείς πρώτοι θα τα πάρουμε και θα τα ερευνήσουμε, σας διαβεβαιώνω.

Αλλά θέλω να σας θέσω όμως και κάποια ερωτήματα. Τι άλλο θα μπορούσε δηλαδή να κάνει η αστυνομία όταν δέχεται τέτοιες επιθέσεις; Πώς αλλιώς καλύτερα θα μπορούσε να προστατέψει τους πολίτες που πήγαν και συμμετείχαν σε μια ειρηνική διαδήλωση χωρίς να υπάρχει κανένας τραυματισμός; Επαναλαμβάνω, αν έχετε, θα το δώσετε και θα ερευνηθεί. Εμείς σας λέμε ότι δεν υπήρξε, και αυτό είπε και ο Υπουργός εδώ, δεν υπήρξε κανένας τραυματισμός. Και λέμε επίσης ότι δεν υπήρχαν, με εξαίρεση μία περίπτωση, βλάβες στις περιουσίες των πολιτών. Τι άλλο θα κάνατε εσείς, για να γίνει πιο ασφαλής αυτή η διαδήλωση;

Κάποιοι άλλοι είπαν, για παράδειγμα, θέλω να ακούσω την άποψή σας πάνω σε αυτό, ότι θα έπρεπε να υπάρχει για παράδειγμα στο σημείο που κάποιοι έσπαγαν μάρμαρα προληπτική παρουσία της Ελληνικής Αστυνομίας. Θα συμφωνούσατε εσείς με αυτό; Ή επίσης θα συμφωνούσατε εκείνη την ώρα να επέμβει η Αστυνομία μέσα στο πλήθος και να κάνει χρήση μέσων; Όλα αυτά καλό είναι να μας τα πείτε, γιατί πέρα από τη θεωρία καλό είναι να λέμε τι πρέπει να γίνει.

Σε κάθε περίπτωση δεν θα σχολιάσω τα υπόλοιπα, τα προσωπικά που αναφέρατε. Νομίζω τώρα το διορθώσατε, ότι αποχώρησα, σε σχέση με τις προσωπικές αναφορές. Την προηγούμενη φορά σας είπα ότι ήταν αναληθείς, αλλά σε κάθε περίπτωση τώρα το διορθώσατε σε σχέση με τη συμμετοχή μου στην εξεταστική επιτροπή. Αλλά, εν πάση περιπτώσει, όπως είπατε λοιπόν, τις προαγωγές να τις παραλείπετε, αυτά τα πράγματα, γιατί δεν ισχύουν. Σήμερα νομίζω ότι το διορθώσατε ότι είχα αποχωρήσει. Στη δευτερολογία μου θα απαντήσω περισσότερα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Νικολακόπουλε, κύριε Υφυπουργέ, δεν κατάλαβα ακριβώς ούτε και το ύφος ούτε και τον τόνο. Δεν καταλαβαίνω τι λέτε ότι διόρθωσα ούτε τι με ψέγετε ότι δεν το είχα πει σωστά ούτε συνολικότερα αυτόν τον τρόπο απεύθυνσης.

Αν δεν καταλάβατε καλά, να το ξαναπώ, αν και νομίζω ότι το ξέρετε. Ξέρετε ότι ήσασταν μέλος της εξεταστικής επιτροπής για το έγκλημα των Τεμπών. Ξέρετε ότι ήσασταν στην αρχή μέλος, ψηφίσατε την εξαίρεσή μου και ήσασταν σε αυτούς που προήχθησαν σε Υφυπουργούς με αποτέλεσμα ο κ. Μαρκόπουλος Δημήτριος να πει ότι είναι γουρλίδικη η επιτροπή. Είναι έτσι; Έτσι είναι. Μην μου κάνετε νοήματα. Δεν είμαστε σε κάποιου είδους αρένα. Είναι έτσι;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα σας απαντήσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι έτσι.

Από εκεί και πέρα η προσπάθεια της προπαγάνδας και η προσπάθεια αλλοίωσης της πραγματικότητας φαίνεται ότι δεν έχει τέλος. Μία Κυβέρνηση, η οποία στην αρχή εργάστηκε υπό την προηγούμενη σύνθεσή της, με το που έγινε το έγκλημα των Τεμπών, για να κατευθύνει τις εντυπώσεις στην εκδοχή του ανθρώπινου λάθους ως αποκλειστικό παράγοντα. Ήταν η προπαγάνδα του κ. Μητσοτάκη που όλοι μαζί στήριξαν όλοι οι συνεργοί του. Και η προπαγάνδα αυτή ξέρετε ότι επιστράτευσε και μονταρισμένα ηχητικά, που διοχετεύθηκαν από την πρώτη στιγμή στα μέσα ενημέρωσης και ακόμη δεν έχουμε απάντηση ποιος τα διοχέτευσε. Ούτε έχει διαψεύσει ο κ. Μαρκόπουλος ότι εκείνος το έκανε ως πρώην δημοσιογράφος του «Πρώτου Θέματος» και γι’ αυτό στη συνέχεια χρίστηκε πρόεδρος της εξεταστικής επιτροπής. Το έχω θέσει πολλές φορές ως ερώτημα, αλλά δεν έχει διαψευσθεί από κανέναν.

Και στη συνέχεια, βέβαια, κλιμάκωση της προπαγάνδας. «Δεν υπάρχει παράνομο φορτίο. Δεν υπάρχει εκρηκτικό φορτίο. Δεν υπάρχει τίποτε παράνομο και ύποπτο» διαβεβαιώνει ο ίδιος ο Πρωθυπουργός σε στημένη συνέντευξη στον Σταύρο Θεοδωράκη, ο οποίος πριν από λίγες μέρες με προειδοποίησε σε δική του πια συνέντευξη ότι δεν θα τη βγάλω καθαρή. Δεύτερο, λοιπόν, κομμάτι της προπαγάνδας, ότι δεν υπάρχει παράνομο φορτίο.

Τρίτο κομμάτι, το μπάζωμα του τόπου του εγκλήματος με συνδρομή αστυνομικού αδελφού Βουλευτή σας.

Τέταρτο κομμάτι της προπαγάνδας, η παρασιώπηση όλων των στοιχείων για το έγκλημα των Τεμπών.

Πέμπτο κομμάτι, η απαγόρευση να λέγεται η λέξη «Τέμπη» εδώ μέσα στη Βουλή όλους τους πρώτους μήνες από τότε που ξεκίνησε η νέα περίοδος και είμαστε και εμείς στη Βουλή και μιλάμε για τα Τέμπη συνεχώς.

Επόμενο κομμάτι, η απαγόρευση να μιλήσετε για έγκλημα στα Τέμπη και η επιμονή να μιλάτε μόνο για δυστύχημα και τραγωδία, ενώ γίνονται ανακρίσεις σε βαθμό κακουργήματος και μάλιστα πολλών κακουργημάτων. Και εσείς ως ένοχοι δεν λέτε «έγκλημα», λέτε «δυστύχημα» και «τραγωδία». Μόνο οι ένοχοι μετέρχονται τέτοια τερτίπια και τέτοιες μεθοδεύσεις που είναι εμφανείς σε ένα παιδί.

Άλλη μεθόδευση, θάψιμο των ποινικών δικογραφιών που αφορούν τα Τέμπη εδώ μέσα στη Βουλή από τον κ. Τασούλα και μη ανακοίνωσή τους. Και άλλη μεθόδευση, εξαφάνιση της ποινικής δικογραφίας που ερχόταν από τον ανακριτή. Επί έξι μέρες αγνοείτο.

Θέλετε και άλλα να σας πω; Δεν καταλάβατε ότι τα συλλαλητήρια αφορούσαν τη δικαιοσύνη, την άρση της ασυλίας, το τέλος της ατιμωρησίας, το τέλος των προνομίων σας ως κυβερνητών και Βουλευτών; Δεν το καταλάβατε ότι αυτό ήταν το αίτημα; Δεν καταλάβατε ότι ο κόσμος ζητά ανεξάρτητη δικαστική λειτουργία που δεν διορίζεται από την Κυβέρνηση, λογοδοσία των πολιτικών και τέλος τα προνόμια;

Και μας λέτε ότι εμείς κάναμε για άλλο πράγμα ερώτηση και επιχειρούμε να εργαλειοποιήσουμε τι, κύριε Νικολακόπουλε; Τι να εργαλειοποιήσουμε; Όλον αυτόν τον κόσμο; Θεωρείτε ότι επιδέχεται ολόκληρος ο λαός εργαλειοποίησης; Μπορεί να είστε τόσο μικρονοϊκοί; Μπορεί πραγματικά να νομίζετε ότι ο κόσμος είναι χαζός και μπορεί οποιοσδήποτε να τον εργαλειοποιεί; Νομίζω ότι αυτή την κοινωνική κατακραυγή και την παλλαϊκή αντίδραση την προκαλέσατε ακριβώς με αυτήν σας την αντίληψη ότι ο κόσμος είναι χαζός και πως ό,τι παραμύθι και αν τον ταΐσετε, ό,τι ψέμα κι αν του πείτε, θα τον πείσετε. Ε, ο λαός δεν είναι χαζός. Έχει εξαπατηθεί πολλές φορές και έχει κάνει λάθη πολλές φορές, γιατί κάποιοι τον εξαπάτησαν.

Επειδή, όμως, ανήκω σε εκείνες και εκείνους που αμετανόητα και αμετάκλητα πιστεύω στη δύναμη των πολιτών, θα σας πω ότι στο τέλος, όποιες μεθοδεύσεις και αν γίνουν, ο λαός θα νικήσει. Να είστε σίγουρος γι’ αυτό. Και τώρα που έχετε στρογγυλοκαθίσει σε καρέκλες κυβερνητικές και βουλευτικές, που δεν αντιστοιχούν στην κοινωνική βούληση -έχει αποσύρει η κοινωνία την εμπιστοσύνη της- και τώρα που έχετε εκεί στρογγυλοκαθίσει, να θυμάστε ότι αυτές είναι καρέκλες στις οποίες σας βάζει ο κόσμος και ο κόσμος σάς τις αφαιρεί.

Μας είπατε ότι δεν καταλάβατε, λοιπόν, ότι έγινε γι’ αυτόν τον λόγο το συλλαλητήριο και μάλλον υιοθετείτε τη λαθροχειρία του κ. Μητσοτάκη που μας είπε ότι όλος αυτός ο κόσμος συγκεντρώθηκε στη μεγάλη του πλειοψηφία για να ζητήσει από τον κ. Μητσοτάκη να πάει την Ελλάδα πιο ψηλά. Δεν ξέρω ειλικρινά τι πιο προσβλητικό μπορούσε να πει ένας Πρωθυπουργός απέναντι σε μια παλλόμενη κοινωνία που του ζητάει να παραιτηθεί, που του ζητάει να υποβληθεί στη δικαστική διαδικασία και που καταγγέλλει ότι δεν υπάρχει δικαιοσύνη.

Έρχομαι, όμως, και σε αυτά που είπατε. Δεν με ακούσατε στην πρωτολογία; Μίλησα τόσα λεπτά. Δεν ακούσατε τα περιστατικά ένα προς ένα και μου λέτε αν έχω κάτι να καταγγείλω; Να τα ξαναπώ. Αστυνομικοί που τα σπάσανε μπροστά στη Μητρόπολη και στο κατάστημα «Cherchez La Femme» στη Μητροπόλεως. Αστυνομικοί που περικύκλωσαν πολίτη γύρω-γύρω και του έλεγαν «κατέβα κάτω, ρε, να λογαριαστούμε». «Κι εγώ μόνος μου είμαι», έλεγε ένας ένοπλος με άλλους έξι-επτά γύρω γύρω με γκλομπ, με όπλα, με ασπίδες, με χημικά, με κράνη, με περικνημίδες, με επιγονατίδες, με μπότες, με γάντια.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:**... (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παλικαράς, ναι, το είπες, Τζώρτζια, έτσι όπως αρμόζει.

Αστυνομικοί που επιτέθηκαν στον πατέρα του Ντένις Ρούτσι, Πάνο Ρούτσι. Τι άλλο θέλετε να σας πω; Σας ζητάω τα ονόματά τους και κοιτάτε το ταβάνι και μας λέτε αν έχουμε κάτι, να καταγγείλουμε.

Αστυνομικοί που τραυμάτισαν με δολοφονικό τρόπο τον φωτορεπόρτερ Μανώλη Τσάφο. Σας αφηγήθηκα σημείο προς σημείο το χρονικό του τραυματισμού. Τον τραυμάτισαν ενώ είχε κρεμασμένη εδώ τη φωτογραφική του μηχανή. Τον χτύπησαν στο κεφάλι και αιμορραγούσε. Του προκάλεσαν πάρα πολλές σωματικές βλάβες και νοσηλεύθηκε στον «Ευαγγελισμό» και η προσπάθεια αντιστροφής της πραγματικότητας που επιχειρήσατε, θέλατε να τον εμφανίσετε τον φωτορεπόρτερ σαν να είναι κάποιος κακοποιός.

Ο -επίσης φωτορεπόρτερ- Ορέστης Παναγιώτου. Δεν τα έχετε δει αυτά; Δεν τα έχετε δει; Τέμπη: Επεισόδια στην Αθήνα. Τραυματίστηκε ο φωτορεπόρτερ του ΑΠΕ. Δεν το έχετε δει ούτε αυτό;

Δεν έχετε δει τα βίντεο με τις κοπέλες που τις βαράνε με γκλομπ; Κυκλοφορούν στο διαδίκτυο. Τι ακριβώς κάνει η Αστυνομία; Ψάχνει να βρει τα παιδιά με τα τρικάκια;

Ελεύθεροι όλοι και αθώοι για το έγκλημα των Τεμπών; Ελεύθεροι όλοι και αθώοι για το έγκλημα των υποκλοπών; Ελεύθεροι όλοι και αθώοι για τις παρακολουθήσεις; Ελεύθεροι όλοι και αθώοι για το λαθρεμπόριο; Και μας λέτε ότι κάποιες μαφίες παρεισέφρησαν; Οι δικές σας μαφίες παρεισέφρησαν, σε συνεργασία με αστυνομικές δυνάμεις. Σας ανέφερα ότι αποτυπώνονται να είναι σε αγαστή συνεννόηση ένστολοι αστυνομικοί με κουκουλοφόρους. Ούτε αυτά τα έχετε δει;

Θέλετε να πάω να τα καταγγείλω στον εισαγγελέα, όπως έλεγε ο κ. Βενιζέλος; Που πήγα και τα κατήγγειλα τα αίσχη της διαφθοράς και όταν ήρθε εδώ η δικογραφία, κλείσατε τη Βουλή, τα κόμματα σας, για να μην ελεγχθεί ως πρώην Υπουργός;

Σας τα λέω εδώ. Θα κάνετε κάτι; Διότι από τις 31 Οκτωβρίου και από τη μεγάλη συγκέντρωση των εποχικών πυροσβεστών, που επέπεσαν χωρίς διακριτικά οργανωμένες ομάδες αστυνομικών επάνω σε άοπλους εποχικούς πυροσβέστες και που ρίξανε και σ’ εμένα κρότου λάμψης, ο κ. Χρυσοχοΐδης νίπτει τας χείρας του και δηλώνει ότι θα τα χειριστεί άλλος. Και την ίδια ώρα πληροφορούμαι ότι τα χειρίζεστε εσείς.

Είναι πανομοιότυπες συμπεριφορές, οργανωμένη δράση εγκληματικής ομάδας, η οποία είναι υπό τη δική σας διοίκηση, κύριε Νικολακόπουλε. Δεν θυμάμαι αν είστε δικηγόρος. Αν είστε, καταλαβαίνετε τι σας λέω.

Έρχεστε και λέτε ότι η πολιτική ηγεσία δεν διοικεί, διοικεί η φυσική ηγεσία; Ποιος τη διορίζει τη φυσική ηγεσία, εγώ; Ή ο πολίτης που τρώει το νερό πάνω στο κεφάλι του και το χημικό; Ή η κοπελίτσα που την είχανε απομονωμένη, ένα νεαρό κορίτσι, με χειροπέδες, και φώναζαν άλλα παιδιά «αφήστε το κορίτσι»; Τι ντροπή!

Ο κ. Χρυσοχοΐδης έχει να πει «δεν είμαι εγώ, είναι άλλος»; Ποιος κάνει τις προαγωγές; Ποιος προήγαγε τον αστυνομικό του μπαζώματος, αδελφό Βουλευτή, Αγάπιο Χαρακόπουλο σε ταξίαρχο; Ποιος κρατούσε εδώ στη Βουλή αστυνομικό καταγγελθέντα για βιασμούς των παιδιών του και της συζύγου του; Ποιος; Ποιος; Εσείς. Εσείς.

Όταν, λοιπόν, λέτε «αν έχουμε στοιχεία», σας λέω να πάρετε τα Πρακτικά από τη σημερινή μου ομιλία, από την ομιλία που έκανα στις 6 Μαρτίου εδώ στη Βουλή στη διάρκεια της πρότασης μομφής, από όλες τις παρεμβάσεις που έχουμε κάνει.

Να πείτε αν έχετε διάφορα σαΐνια που σας λένε για bots, να πείτε στα σαΐνια αυτά να σας φέρουν όλες τις δημόσιες καταγγελίες πολιτών με βίντεο και φωτογραφίες για αστυνομική βία και να μας πείτε συγκεκριμένα, γιατί αν καλά κατάλαβα, η θέση σας είναι ότι δεν έχετε στοιχεία για αδικήματα αστυνομικών. Αυτή είναι η θέση του Υπουργείου, ότι δεν έχετε στοιχεία.

Ήταν όλα, κατά τη δική σας πληροφόρηση σήμερα, αφού σας έχω καταθέσει και νέα επίκαιρη ερώτηση για τη βία που ασκήθηκε ακόμη και απέναντι στις γυναικείες οργανώσεις και τις φεμινιστικές οργανώσεις που έκαναν πορεία στις 8 του Μάρτη για τα δικαιώματα των γυναικών. Ακόμα και εκεί στείλατε ενόπλους.

Στις 25 Νοεμβρίου επιτέθηκαν αστυνομικοί σας στην Τζώρτζια την Κεφαλά, τη Βουλευτίνα μας δίπλα μου, και χρειάστηκε εγώ να αντιδράσω εκείνη την ώρα και να απωθήσω αστυνομικό, ο οποίος απωθούσε την Τζώρτζια Κεφαλά. Και το έχουμε καταγγείλει και αυτό δημόσια. Και αυτό δεν το ξέρετε; Και αυτό δεν το είδατε; Όλοι αυτοί οι αστυνομικοί που δρουν με αυτό τον τρόπο αποθαρρύνοντας το δημοκρατικό δικαίωμα των πολιτών λειτουργούν όλοι ως θερμοκέφαλοι;

Μα, αν έχετε τόσους θερμοκέφαλους και έτοιμους να επιτίθενται σε πολίτες, πρέπει κάτι να κάνετε, αλλά βεβαίως είναι πολύ ξεκάθαρο ότι όπως δεν ήταν ένας θερμοκέφαλος ο Κορκονέας που δολοφόνησε παιδί, όπως δεν ήταν ένας θερμοκέφαλος ο δράστης της δολοφονικής απόπειρας κατά του Μάριου Λώλου, όπως δεν ήταν θερμοκέφαλοι οι αστυνομικοί που ενεπλάκησαν στη δολοφονία του Ζακ Κωστόπουλου και «την έβγαλαν καθαρή» από τις δικές σας διαδικασίες, έτσι και όλοι αυτοί εκτελούν δικές σας εντολές.

Και θα διαμηνύσετε στον κ. Χρυσοχοΐδη ότι περιμένω συγκεκριμένες απαντήσεις και από τον ίδιο. Και επειδή συμβαίνει να είναι ο Υπουργός που έκανε προεκλογική εκστρατεία το 2012 πατώντας πάνω στον ρατσισμό και στο στρατόπεδο συγκέντρωσης της Αμυγδαλέζας, θέλω να τον ρωτήσετε γι’ αυτό εδώ, για τους αστυνομικούς δηλαδή -θα το καταθέσω και στα Πρακτικά, ελάτε σας παρακαλώ να σας το δώσω- οι οποίοι άρχισαν να σπρώχνουν έναν νεαρό άνθρωπο που έπαιζε κιθάρα ειρηνικά. Τον ονόμασαν «ο Ντίλαν της διαδήλωσης». Έπαιζε, λοιπόν, κιθάρα ειρηνικά μπροστά στα ΜΑΤ και τα ΜΑΤ -η ΥΑΤ- άρχισαν να τον σπρώχνουν και να του λένε «Πακιστανός είσαι, ρε»; Ούτε αυτό το είδατε; Απειλούσε με την κιθάρα του που έπαιζε τραγούδια ή θεωρείτε πια ότι βρίσκεστε σε τέτοιο σημείο κατάπτωσης ώστε απειλείσθε ακόμη και από ένα τραγούδι;

Περιμένω τις απαντήσεις σας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κυρία Πρόεδρε, επί έξι λεπτά μιλούσατε προσπαθώντας να αναλύσετε γιατί οι πολίτες διαδήλωσαν και νομίζω ότι αυτό αποτελεί την καλύτερη απόδειξη της προσπάθειας που κάνετε συστηματικά όλο αυτό το χρονικό διάστημα να εκμεταλλευτείτε, να αποκομίσετε πολιτικά οφέλη από τα αιτήματα των πολιτών, που προφανώς ήταν συντετριμμένοι, συγκλονισμένοι από ένα τραγικό σιδηροδρομικό δυστύχημα που στέρησε τη ζωή ανθρώπινων ζωών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Συνεχίζετε την προσπάθεια να εκμεταλλευτείτε πολιτικά τον πόνο των ανθρώπων και τη συμπαράσταση όλης της ελληνικής κοινωνίας σ’ αυτό. Αυτό κάνετε.

Πριν μπω, λοιπόν, στην απάντηση επί των θεμάτων της ερώτησης, θα κάνω και ένα τελευταίο σχόλιο γι’ αυτό το θέμα, μιας και εσείς αναφερθήκατε στην εξαίρεσή σας στην εξεταστική επιτροπή, γιατί σχεδόν ταυτόχρονα φύγαμε από αυτή την εξεταστική.

Να σας πω, λοιπόν, ότι ξέρετε πάρα πολύ καλά ότι εξαιρεθήκατε γιατί, όπως και εσείς είπατε, είχατε αναλάβει υπόθεση συγγενών θυμάτων. Ξέρετε, λοιπόν, πολύ καλά ότι η εξεταστική επιτροπή κάνει ανακριτικά, προανακριτικά καθήκοντα. Εφαρμόζονται αναλογικά οι διατάξεις του Ποινικού Κώδικα και της Ποινικής Δικονομίας και υπάρχει ξεκάθαρο ασυμβίβαστο. Και, μάλιστα, οι δικαστές οι οποίοι παραβιάζουν αυτό τον κανόνα τελούν πειθαρχική παράβαση. Το κλείνουμε το θέμα αυτό.

Μπαίνω, λοιπόν, στο θέμα. Άκουσα προσεκτικά πολύ ώρα και την πρωτολογία και τη δευτερολογία. Δεν άκουσα ούτε μια καταδίκη, μα καμία, για αυτούς τους κουκουλοφόρους που όλη η Ελλάδα είδε να επιχειρούν...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικοί σας είναι.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Α, είναι μια εξήγηση που δίνετε -θα τα δούμε στην επόμενη ερώτηση- ότι αυτοί είναι αστυνομικοί. Δικοί μας λέτε ότι είναι.

Άρα, γι’ αυτό, λοιπόν, δεν καταδικάζετε αυτούς που όλη η Ελλάδα είδε ότι προσπάθησαν να επιτεθούν σε αστυνομικούς, έθεσαν σε κίνδυνο, προσπάθησαν να διαταράξουν την ειρηνική διαδήλωση και έθεσαν σε κίνδυνο ζωές και σωματική ακεραιότητα πολιτών.

Όσον αφορά τους τραυματισμούς που αναφερθήκαμε πριν και τα στοιχεία που σας είπα, η Ελληνική Αστυνομία πάντοτε κάνει έρευνα και αυτή είναι η αδιαπραγμάτευτη θέση του Υπουργείου Προστασίας του Πολίτη για κάθε καταγγελλόμενο. Μόνο που ξέρετε κάτι; Εγώ σας είπα πριν ότι θα ερευνηθούν τα πάντα.

Όμως, τις προηγούμενες φορές, κυρία Κωνσταντοπούλου, καταθέτατε χαρτιά. Εγώ σας είπα πως ό,τι στοιχεία έχετε να κάνετε μήνυση, να πάνε στη δικαιοσύνη, αλλά σας είπα και κάτι ακόμα: Ό,τι στοιχεία καταθέσετε εδώ, εμείς θα τα πάρουμε και θα τα ερευνήσουμε. Άλλες φορές καταθέτατε έγγραφα εδώ πέρα. Σήμερα δεν είδαμε ούτε ένα έγγραφο για τραυματισμούς ούτε κάποιο άλλο στοιχείο. Θα τα δώσετε και θα ερευνηθούν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλλιώς δεν θα τα ερευνήσετε;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα τα δώσετε όλα και θα ερευνηθούν και από τη δικαιοσύνη και πειθαρχικά από την Ελληνική Αστυνομία.

Θα πρέπει να σας πω, λοιπόν, ότι για την πολιτική ηγεσία για το Υπουργείο Προστασίας του Πολίτη, η προστασία των συνταγματικά κατοχυρωμένων ατομικών και κοινωνικών δικαιωμάτων πολιτών, καθώς και η διευκόλυνση της άσκησής τους αποτελεί βασική και αδιαπραγμάτευτη προτεραιότητα. Έχουμε ως αποστολή τη διασφάλιση της κοινωνικής ειρήνης, την παροχή έννομης προστασίας στους πολίτες, την τήρηση της τάξης στους δημόσιους χώρους και συγκεντρώσεις και γι’ αυτό λαμβάνεται κάθε μέτρο, κάθε προληπτική, κάθε κατασταλτική δράση.

Στη συγκεκριμένη διαδήλωση, λοιπόν, οι αστυνομικές δυνάμεις αντέδρασαν άμεσα, έγκαιρα, στοχευμένα, με επαγγελματισμό για την αποτροπή των επιθέσεων, την αποτροπή γενίκευσης των επεισοδίων. Έκαναν ό,τι είναι δυνατόν, έκαναν τις ενδεδειγμένες αστυνομικές ενέργειες, έκαναν χρήση των τακτικών αναγκαίων μέσων, με αποτέλεσμα να περιστείλουν τις έκνομες ενέργειες, να αποκατασταθεί η τάξη, να προστατευτούν οι συμμετέχοντες και σε κάθε περίπτωση αυτό οφείλει να κάνει πάντοτε η Ελληνική Αστυνομία, να κάνει ό,τι προβλέπεται στον νόμο, να κάνει τις σωστές υπηρεσιακές και δικονομικές ενέργειες.

Θα πρέπει να σας πω ότι έγιναν εκατόν εξήντα προσαγωγές, εβδομήντα επτά συλλήψεις ατόμων και ήδη από τις πρώτες πρωινές ώρες για να προστατεύσει τη διαδήλωση η Ελληνική Αστυνομία συνέλαβε δεκατέσσερα άτομα και έκανε αρκετές προσαγωγές από το πρωί στους οποίους βρήκε είκοσι επτά μολότοφ, αυτοσχέδιους εκρηκτικούς μηχανισμούς, εμπρηστικούς μηχανισμούς, βαριοπούλες, γάντια, κουκούλες.

Και ξέρετε και κάτι ακόμα; Δεν άκουσα να το αναφέρετε πουθενά. Τραυματίστηκαν είκοσι εννέα αστυνομικοί. Σε αυτούς τους αστυνομικούς που τραυματίστηκαν δεν άκουσα καμία συμπαράσταση, δεν άκουσα κάποιο ενδιαφέρον. Και αυτοί είναι παιδιά της διπλανής πόρτας και αυτοί πηγαίνουν για το μεροκάματο. Και αυτή η Κυβέρνηση -όχι όσο κυβερνήσατε εσείς ούτε οι άλλες κυβερνήσεις- αναγνώρισε το επικίνδυνο του επαγγέλματός τους.

Κάποιοι, λοιπόν, και τραυμάτισαν αυτούς τους αστυνομικούς -θα δούμε στην επόμενη, εσείς λέτε ότι αστυνομικοί τραυμάτισαν αστυνομικούς, θα το δούμε λοιπόν- και προκάλεσαν φθορές και σε κτίρια και οχήματα.

Όμως, σας έκανα και εγώ μια ερώτηση, κυρία Κωνσταντοπούλου. Σας ρώτησα τι θα κάνατε εσείς και σας έκανα συγκεκριμένες ερωτήσεις. Δεν μου απαντήσατε τι θα κάνατε εσείς για να προστατεύσετε τη διαδήλωση αυτή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ρωτάτε εδώ. Απαντάτε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ξέρετε κάτι, όμως; Έστω και μικρό χρονικό διάστημα, μικρό -κατά την άποψή μου, πολιτικά το λέω, ευτυχώς- κυβερνήσατε και εσείς και ήσασταν Πρόεδρος της Βουλής. Και ήσασταν Πρόεδρος της Βουλής όταν στις 15 Ιουλίου του 2015 γινόντουσαν επεισόδια έξω από τη Βουλή. Εσείς δεν κάνατε αυτό που έκανε ο κ. Κακλαμάνης, να ανοίξετε τις πόρτες για να μπουν πολίτες να προστατευθούν από τους κουκουλοφόρους.

Και ξέρετε τι έλεγε τότε; Εγώ θα το δώσω στα Πρακτικά να το δείτε και να το διαβάσετε. Είναι εδώ ο κ. Πανούσης. Ξέρετε ήταν Υπουργός Δημόσιας Τάξης τότε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι και συγκρούστηκα μαζί του.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Πότεπαραιτηθήκατε, κυρία Κωνσταντοπούλου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είχα συγκρουστεί μαζί του.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Στις 15 Ιουλίου έγιναν αυτά. Εσείς πότε φύγατε;Παραιτηθήκατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν τα ξέρετε καλά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε τι έλεγε τότε ο κ. Πανούσης. Είναι η ανακοίνωση του Υπουργείου Προστασίας του Πολίτη: «Το Υπουργείο προσπαθεί να ελέγξει κάθε τυχόν εκτροπή των αστυνομικών δυνάμεων, αλλά περιμένει και από τους πολίτες να καταγγείλουν αυτούς που προκαλούν επικίνδυνα επεισόδια με βόμβες μολότοφ εμπλουτισμένες με πέτρες και σίδερα και όχι να ανέχονται ή να συγκαλύπτουν αυτούς που εγκληματούν, να τους χαρακτηρίζουν κοινωνικούς αγωνιστές, να αμφισβητούν τη δικαιοσύνη και να πιέζουν να μη συλλαμβάνονται όσοι ασκούν βία». Αυτά λέει η ανακοίνωση.

Δεν άκουσα τις αντιδράσεις σας. Εσείς, αν δεν κάνω λάθος, παραιτηθήκατε τον Οκτώβριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λάθος κάνετε!

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Τι κάνατε, λοιπόν, εσείς;

Άρα, λοιπόν, κυρία Κωνσταντοπούλου, επειδή ξέρουμε τι κάνατε, καταθέτω για τα Πρακτικά το δημοσίευμα.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε τόσο άσχετος; Μπορεί να είστε τόσο άσχετος;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Η διαφορά, λοιπόν, είναι εμφανής. Στη δεύτερη ερώτηση θα δούμε και τη συνέχεια σε σχέση με τη διαδήλωση αυτή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Και προχωρούμε στην τελευταία για σήμερα επίκαιρη ερώτηση και συγκεκριμένα στην πέμπτη με αριθμό 618/4-3-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη, με θέμα: «Περιπτώσεις παρακρατικής δράσης και οργανωμένης προβοκάτσιας σε βάρος των διαδηλωτών, σε συνεργασία με την Ελληνική Αστυνομία, ανήμερα της 2ης επετείου από το έγκλημα των Τεμπών, στις 28-2-2025, στη διάρκεια της μεγαλειώδους διαμαρτυρίας των πολιτών για δικαιοσύνη, για την τιμωρία των ενόχων, κυβερνητικών και πολιτικών προσώπων, και για τον τερματισμό της κυβερνητικής συγκάλυψης».

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Νικολόπουλε, πραγματικά εντυπωσιάζομαι παρακολουθώντας έναν Υφυπουργό της Κυβέρνησης Μητσοτάκη να λέει τόσο χονδροειδή ψέματα και να μην ντρέπεται. Ήσασταν πολύ μικρός; Ήσασταν σε άλλο κόμμα τότε; Γιατί έχει και πολλούς που ήταν σε άλλα κόμματα και είναι τώρα στην Κυβέρνηση Μητσοτάκη. Δεν έχω παρακολουθήσει την προσωπική σας πορεία, αλλά θα σας μιλήσω για κάποια δημόσια γεγονότα για να συνεννοούμαστε.

Όταν η Πλεύση Ελευθερίας λέει ότι υπερασπιζόμαστε το δικαίωμα όλων των πολιτών στην ελεύθερη διαδήλωση και ότι αντιτασσόμαστε με όλη μας την ύπαρξη στην αστυνομική βία, δεν το λέει θεωρητικά. Η Πλεύση Ελευθερίας ό,τι κάνει και λέει και εγώ προσωπικά ό,τι κάνω και λέω το υπηρετώ με το παράδειγμά μου, με τη στάση μου. Ως δικηγόρος έχω υπερασπιστεί πάρα πολλά θύματα αστυνομικής βίας και ξέρω πάρα πολύ καλά τους τρόπους με τους οποίους οι παρακρατικές δυνάμεις μέσα στο κράτος και το παρακράτος μέσα στο κράτος και επίορκοι αστυνομικοί με πολιτική κάλυψη προσπαθούν κάθε φορά να κηλιδώνουν διαμαρτυρίες, αλλά και να δικαιολογούν παραβιάσεις του Ποινικού Κώδικα και του Ποινικού Δικαίου.

Δεν μπορώ να αφήσω αναπάντητα όλα αυτά τα χονδροειδέστατα ψέματα που είπατε και για να μην τα ξαναπείτε και για να ενημερώσετε και όποιον μπορεί να σας τα είπε, να σας θυμίσω τα εξής: Όταν ανέλαβα Πρόεδρος της Βουλής, αφαιρέθηκαν τα κάγκελα γύρω-γύρω από τη Βουλή μετά από αίτημά μου στο Υπουργείο Προστασίας του Πολίτη, αφαιρέθηκαν τα κάγκελα, ο κλοιός που υπήρχε γύρω-γύρω από τη Βουλή σε όλο το προηγούμενο διάστημα. Και όσο ήμουν Πρόεδρος της Βουλής, οι διαμαρτυρίες και τα συλλαλητήρια έμπαιναν μέσα στη Βουλή, τα υποδεχόμουν προς μεγάλη αντίδραση διαφόρων που δεν ήθελαν τους πολίτες μέσα στη Βουλή. Μεγαλύτερη αντίδραση υπήρξε και όταν μπήκε το αντιρατσιστικό συλλαλητήριο και κάναμε ειδική συζήτηση που προέβαλε το Κανάλι της Βουλής μέσα στην Αίθουσα της Γερουσίας στις 21 Μαρτίου 2015. Επειδή ήμουν στους ανθρώπους που υπερασπίστηκαν θύματα αστυνομικής βίας σε όλο το προηγούμενο διάστημα και ήμουν και σε εκείνους που είχαν παρακολουθήσει το περίφημο βίντεο με τους κουκουλοφόρους-καδρονοφόρους που δήθεν έκαναν τα επεισόδια και που δήθεν ήταν αυτά τα οποία λέτε -όπως θέλετε να τους χαρακτηρίσετε, χούλιγκαν, αντεξουσιαστές, ό,τι κάθε φορά λέτε- πιστοποιήθηκε με βίντεο. Ήταν αστυνομικοί τους οποίους φυγάδευσαν άλλοι αστυνομικοί ένστολοι μέσα από τη Βουλή. Ήταν ένα βίντεο του «ALTER» το οποίο προβλήθηκε.

Έχοντας μεγάλη εμπειρία, λοιπόν, η πρώτη εντολή που έδωσα ως Πρόεδρος της Βουλής ήταν ότι καμία αστυνομική δύναμη άλλη εκτός από τη Φρουρά της Βουλής δεν θα μπαίνει μέσα στη Βουλή και δεν είχαμε ποτέ τέτοια κατάσταση να βρίσκονται οχυρωμένοι και ταμπουρωμένοι μέσα στη Βουλή οπλοφόροι άλλων υπηρεσιών που δεν έχουν αρμοδιότητα.

Και όταν με προκαλούσαν και ο Υπουργός που αναφέρατε, ο κ. Πανούσης, με τον οποίο συγκρούσθηκα, κύριε Νικολακόπουλε -και συγκεντρωθείτε λίγο σε αυτά που σας λέω και αφήστε τους συνεργάτες σας τώρα και αφήστε και εσείς τον Υπουργό να τα ακούσει αυτά- όταν, λοιπόν, με προκαλούσαν και μπήκε εδώ απ’ έξω μια κλούβα για να εμποδίσει τους διαδηλωτές υγειονομικούς να περάσουν μπροστά από τη Βουλή, ως Πρόεδρος της Βουλής συνόδευσα τους διαδηλωτές τους οποίους βρήκα στον δρόμο και είπα στον αστυνομικό να ανοίξει για να περάσουν οι άνθρωποι που διαμαρτύρονται ειρηνικά. Καταλάβατε; Όχι παραβιάζετε ανοιχτές θύρες, αλλά πραγματικά βρίσκεστε σε εντελώς άλλο φάσμα, όταν προσπαθείτε να με ταυτίσετε με πρόσωπα και καταστάσεις και με μία κυβέρνηση, την κυβέρνηση ΣΥΡΙΖΑ, με την οποία συγκρούστηκα, ακριβώς γιατί παραβίασε τις δεσμεύσεις της και με έναν Υπουργό, τον κ. Πανούση, με τον οποίο επίσης συγκρούστηκα διότι παραβίαζε τις δεσμεύσεις μας.

Θα σας αναφέρω, όμως, επειδή αυτό το ξέρουν και οι Βουλευτές σας και οι Υπουργοί σας, ότι όταν γίνονταν εδώ συλλαλητήρια πριν από το δημοψήφισμα, τα συλλαλητήρια με σύνθημα «Μένουμε Ευρώπη», οι διαδηλωτές στους οποίους συμμετείχαν και Βουλευτές σας, είχαν ανέβει από τις σκάλες και μέχρι το Προαύλιο της Βουλής και ουδείς τους πείραξε. Με εντολή μου ουδείς παρενέβη!

Και κανείς δεν έπαθε τίποτα, κύριε Νικολακόπουλε, γιατί η δημοκρατία δεν φοβάται τη διαμαρτυρία ούτε την ελευθερία. Ήταν, λοιπόν, εξόχως άστοχο όλο αυτό που προσπαθήσατε να κάνετε. Μην το ξανακάνετε! Εξόχως άστοχο! Μιλήσατε σε έναν άνθρωπο που υπερασπίζεται σε όλη του τη ζωή και υπερασπίστηκε και από τη θέση της Προέδρου της Βουλής τα δικαιώματα των ανθρώπων και την άφησε αυτή τη θέση. Δεν βιδώθηκε στη θέση, να μην ξεκολλάει, όπως κάποιοι από εσάς.

Ξεκινώντας, λοιπόν, από την σκηνή που σας περιέγραψα, το βίντεο αποτυπώνει κουκουλοφόρους και καδρονοφόρους, οι οποίοι προκαλούσαν ένταση και έδιναν το άλλοθι και τη δικαιολογία στις αστυνομικές δυνάμεις να πουν ότι δήθεν εξ αυτού του λόγου είχαν πνίξει στα χημικά την πλατεία, έριχναν τα χημικά μέσα στο μετρό του Συντάγματος, νοσηλεύονταν άνθρωποι τότε. Τα ξεχάσατε; Γιατί κάποιοι περιγράφουν την κατάσταση το 2011 με τους «αγανακτισμένους» σαν να ήταν κάποιοι εγκληματίες έξω. Πολίτες ήταν που διαμαρτύρονταν και οι οποίοι υφίσταντο βία και τους άνοιγαν τα κεφάλια και τους πήγαιναν στα νοσοκομεία και αποδείχθηκε ποιοι έκαναν τις προβοκάτσιες, παρακρατικοί σε συνεργασία με τους αστυνομικούς.

Με αυτά τα δεδομένα σάς ρωτώ πολύ συγκεκριμένα. Από την περίοδο της χούντας είναι γνωστές οι πρακτικές των δήθεν «αγανακτισμένων» πολιτών. Στην περίοδο της Μεταπολίτευσης έχει γίνει τρέχον νόμισμα η φράση και η ορολογία «γνωστοί άγνωστοι».

Γιατί λέγονται γνωστοί άγνωστοι, κύριε Νικολακόπουλε, κύριε Υφυπουργέ; Γιατί είναι γνωστότατοι στις αρχές, που παριστάνουν ότι είναι άγνωστοι.

Και ποτέ δεν συλλαμβάνουν κάποιον από αυτούς τους δήθεν κουκουλοφόρους, αλλά συλλαμβάνουν απλούς πολίτες και, μάλιστα, με πρακτικές που έχουν καταγραφεί στις μαρτυρίες.

Επειδή ζήτησε χαρτιά ο κύριος Υφυπουργός -δεν έχει χαρτιά λέει- μετρήστε λίγο πόσα θα σας καταθέσω και έχω άλλα χίλια να καταθέσω, εάν δεν έχετε αρκετή τεκμηρίωση.

Πρώτον, lifo.gr.: «Τέμπη-Επεισόδια στην Αθήνα: Τραυματίστηκε ο φωτορεπόρτερ Ορέστης Παναγιώτου».

Δεύτερον, megatv.com: Πατέρας θύματος των Τεμπών καταγγέλλει: «Οι γονείς έφαγαν ξύλο και δακρυγόνα στο συλλαλητήριο». Σε μία απίστευτη καταγγελία προχώρησε ο Πάνος Ρούτσι - λέει «Θάνος» το δημοσίευμα, είναι Πάνος- πατέρας θύματος για το χθεσινό συλλαλητήριο στην Αθήνα για τα Τέμπη.

Τρίτον, Dnews: Όργιο προκλητικότητας από τον πρόεδρο Ένωσης Αστυνομικών: «Δακρυγόνα φάγανε, δεν φάγανε σφαίρες».

Τέταρτον, Ένωση για τα Δικαιώματα του Ανθρώπου: Μαζική καταστολή και τραμπουκισμοί από την ΕΛ.ΑΣ. στο συλλαλητήριο.

Πέμπτον, ΕΦΣΥΝ: Ανατριχιαστικές μαρτυρίες καταστολής στο μεγάλο συλλαλητήριο. Τουλάχιστον δεκατέσσερις μαρτυρίες καταγεγραμμένες και με έναν άνθρωπο να καταγγέλλει ότι άκουσε στον ασύρματο να λένε οι αστυνομικοί «Θέλουμε άλλους δύο», ότι χρειάζονται άλλους δύο να έχουν συλληφθεί. Μου έχει απαντήσει εμένα σε δικαστήριο αστυνομικός «Δουλειά μας είναι να συλλάβουμε κάποιους, για να αποδείξουμε ότι έγιναν επεισόδια.

Και, βεβαίως, κάθε φορά το ποιοι τραυματίζονται και πώς τραυματίζονται από πλευράς αστυνομικών, από τη δική μου εμπειρία τη δικαστηριακή, θα πρέπει να απαντήσετε πώς συμβαίνει να εμφανίζονται κάθε φορά ότι τραυματίζονται αυτοί οι ίδιοι που καταγγέλλονται για αστυνομική βία. Αυτοί που ανοίγουν τα κεφάλια, αυτοί που συλλαμβάνουν χωρίς λόγο, αυτοί που κλωτσάνε και ρίχνουν γκλομπιές εμφανίζονται ότι έχουν τραυματιστεί, αλλά στη συντριπτική πλειοψηφία τους -αν όχι όλοι- δεν πάνε ποτέ σε ιατροδικαστή. Έχει τύχει ακόμη και να φέρουν ανυπόγραφες βεβαιώσεις του Γενικού Νοσοκομείου Αεροπορίας -πώς έχουν τώρα στα χέρια τους ανυπόγραφες ιατρικές βεβαιώσεις, και αυτό θα πρέπει να το απαντήσετε- και ουδείς δεν έχει φωτογραφηθεί έστω με πιστοποιημένο πραγματικό τραυματισμό. Και μην αντιμεταθέσετε τη συζήτηση σε περιπτώσεις γνωστές, μεμονωμένες και συγκεκριμένες με τραυματισμούς, που είναι και καταδικαστέες και καμία σχέση δεν έχουν με τη συγκεκριμένη περίπτωση.

Έκτον, «Ψεκάστε τους να φύγουν»: Δυνάμεις των ΜΑΤ επιτίθενται κατά ειρηνικών διαδηλωτών στο Σύνταγμα.

Έβδομον, EUROKINISSI: «Δέκα τουλάχιστον άνθρωποι που συνελήφθησαν σε προελέγχους των συγκεντρώσεων για τα Τέμπη στις 28 Φεβρουαρίου, αφέθηκαν ελεύθεροι χωρίς απολύτως κανέναν περιοριστικό όρο.

Όγδοον, alfavita.gr, Τέμπη: Σώθηκε στο δυστύχημα, τον συνέλαβαν στο συλλαλητήριο.

Ένατον, Τέμπη: Αστυνομικοί τραμπούκισαν δεκαπεντάχρονο στο Σύνταγμα

Και ακόμα να σας δώσω και άλλα τρία για την Τετάρτη 5 Μαρτίου:

Πρώτον, «Τουλάχιστον τρεις τραυματίες μετά την επίθεση των ΜΑΤ στη μεγάλη συγκέντρωση στο Σύνταγμα».

Δεύτερον, «Η ομάδα «ΔΡΑΣΗ» πέφτει με τις μηχανές της σε διαδηλωτές».

Τρίτον, «Τους έσπασαν στο ξύλο για να τους… προστατεύσουν- Ντράπηκε και η ντροπή»- ΕΦΣΥΝ.

Τέταρτον, «Νέο βίντεο αστυνομικής αυθαιρεσίας: Χτύπησαν και έριξαν ποδηλάτη που πέρναγε από το Σύνταγμα».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποίο βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλετε και άλλα ή θέλετε να τα δείτε πρώτα αυτά και να μας πείτε; Διότι ήρθατε να μας πείτε ότι δεν καταθέσαμε έγγραφα. Σας λείψανε τα έγγραφα και η τεκμηρίωση! Ιδού! Και αν σας προκαλούνται ερωτηματικά, πείτε μας γιατί σας είπα έχουμε άλλα χίλια και μαρτυρίες ατελείωτες πολιτών, διότι αυτό το οποίο είδε όλη η Ελλάδα δεν είναι αυτό που εσείς λέτε ότι είδε όλη η Ελλάδα. Όλη η Ελλάδα είδε γιατί ήταν εκεί, ήταν στο Σύνταγμα. Όλη η Ελλάδα είδε μια μαζικότατη διαμαρτυρία την οποία εσείς θέλατε να σταματήσετε, να περιορίσετε και να τορπιλίσετε. Το κάνατε και στις 26 Γενάρη, όταν η ΕΡΤ με εντολή σας δεν προέβαλε το συλλαλητήριο, προκλήθηκαν τα επεισόδια πάλι από εσάς με επίθεση πάλι στον φωτορεπόρτερ Μάριο Λώλο και προέβαλε η ΕΡΤ στις τρεις η ώρα πια τα επεισόδια! Άλλη επίκαιρη ερώτηση που έκανε ο κ. Καζαμίας.

Είναι, λοιπόν, πολύ συγκεκριμένα, κύριε Υφυπουργέ, τα ερωτήματα και, φυσικά, όλοι κρινόμαστε, γιατί το τι κάνουμε μένει στην ιστορία και μας ακολουθεί. Κι εγώ προσωπικά είμαι πάρα πολύ ήσυχη με τη συνείδησή μου ότι δεν υπάρχει περίπτωση να σας αφήσω να συνεχίσετε να επιτίθεστε στους πολίτες και στην κοινωνία και να παριστάνετε ξυλοκοπώντας τους, ρυπαίνοντάς τους με χημικά, καταβρέχοντάς τους, βρίζοντάς τους, λοιδορώντας τους, απαξιώνοντάς τους, συλλαμβάνοντάς τους χωρίς αιτία, τρομοκρατώντας τους, ότι έτσι τους προστατεύετε.

Όχι, έτσι δεν τους προστατεύετε. Έτσι προσπαθείτε να αναστείλετε ανεπιτυχώς την εναντίον σας διαμαρτυρία.

Σας ρωτώ, λοιπόν, πολύ συγκεκριμένα και, αν θέλετε, απαντήστε μου συγκεκριμένα, γιατί στην προηγούμενη επίκαιρη ερώτηση δεν μου απαντήσατε τίποτα.

Πρώτον, ποια είναι τα άτομα που απεικονίζονται σε φωτογραφίες και βίντεο να δρουν σε συνεργασία και αγαστή συνύπαρξη με ένστολους; Είναι πολύ συγκεκριμένες οι φωτογραφίες και τα βίντεο. Υπάρχουν ένστολοι που οφείλετε να γνωρίζετε και σε ποια διμοιρία ανήκουν και ποιοι είναι. Και αυτοί οι ένστολοι πρέπει να πουν ποια είναι τα άτομα με τα οποία συνεννοούνταν πριν από τα δήθεν επεισόδια, τις προβοκάτσιες δηλαδή που εσείς προκαλείτε. Και πώς δικαιολογείτε τη δράση τους για τη διάλυση της ιστορικής κοινωνικής διαμαρτυρίας της 28ης Φεβρουαρίου του 2025; Διότι έχει υπάρξει άλλη μία δολοφονική τότε δράση κουκουλοφόρων και ξέρετε πολύ καλά ποια εννοώ. Εννοώ την επίθεση στη Marfin από κουκουλοφόρους που σκότωσαν αθώους πολίτες. Και ακόμα δεν τους έχετε ούτε πιάσει. Διακηρύξεις επί διακηρύξεων ότι θα τους πιάσετε, ότι είναι αυτό, ότι είναι το άλλο και δεκαπέντε χρόνια τώρα ο κ. Χρυσοχοΐδης, που ήταν και τότε και τώρα Υπουργός, δεν τους έχει πιάσει! Από τις 6 Μαΐου του 2010! Τρανότερη απόδειξη ότι όλα αυτά γίνονται σε συνεργασία με το παρακράτος μέσα στο κράτος δεν υπάρχει!

Και δεύτερη ερώτηση: Ποιοι είναι οι ένστολοι που απεικονίζονται να δρουν σε συνεργασία με γνωστούς αγνώστους; Θα αναλάβετε την πολιτική ευθύνη για αυτήν την αντιδημοκρατική παρακρατική δράση;

Ελπίζω να μη μου απαντήσετε όπως πριν, ότι δηλαδή δεν έχετε στοιχεία και θέλετε να σας καταθέσω χαρτιά, γιατί θα το ξανακάνω, όπως καταλαβαίνετε. Και ήδη σας κατέθεσα πέντε έγγραφα. Ελπίζω πραγματικά να μου απαντήσετε συγκεκριμένα, να καταδικάσετε αυτές τις πρακτικές, να αναλάβετε προσωπικά ευθύνη, κύριε Νικολακόπουλε, διότι ο καθένας μας κρίνεται από το αν ταυτίζεται και αν ανέχεται τέτοιες πρακτικές και αν τις υποθάλπει ή αν διαχωρίζει τη θέση του.

Καταδικάζετε, λοιπόν, αυτές τις πρακτικές; Καταδικάζετε τους αστυνομικούς που δρούσαν μαζί με κουκουλοφόρους και τους συντόνιζαν πριν από την είσοδό τους στη διαδήλωση;

Περιμένω.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, ο λόγος σε σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κυρία Πρόεδρε, επί εξίμισι λεπτά σας άκουγα να υπερασπίζεστε τη δράση σας για την καταπολέμηση της αστυνομικής βίας, τη στήριξη…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποκαθιστώ την πραγματικότητα.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Να αποκαταστήσετε την πραγματικότητα, όπως εσείς την αντιλαμβάνεστε.

Σας άκουγα να υπερασπίζεστε, λοιπόν, τη στήριξη όλων αυτών των κουκουλοφόρων και όσων επιχειρούν να δημιουργήσουν επεισόδια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ διαδηλώνω;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Μάλιστα, μας είπατε ότι είχατε ανοίξει και τα κάγκελα της Βουλής, να μπαίνει ο κόσμος στη Βουλή και όλοι αντιλαμβάνονται ποια θα ήταν η κατάσταση, αν εσείς συνεχίζατε -γι’ αυτό και εγώ είπα πριν, ευτυχώς- να διαχειρίζεστε αυτή την κατάσταση.

Όμως, εγώ σας είπα κάτι συγκεκριμένο. Στις 15 Ιουλίου έγινε μία διαδήλωση. Κάποιοι ρίχνανε μολότοφ…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιου Ιουλίου; Ποιας χρονιάς;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Στις 15 Ιουλίου του 2015. Ήσασταν Πρόεδρος, έτσι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, του 2015. Θα απαντήσετε για το 2025 με το 2015!

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ήσασταν Πρόεδρος. Σας είπα κάτι και το κλείνω και μπαίνω να απαντήσω. Λοιπόν, ήσασταν Πρόεδρος. Εκεί έγιναν συγκεκριμένα επεισόδια, κάποιοι συνελήφθησαν, κάποιοι ρίχνανε τη μολότοφ. Ο Υπουργός σας τότε σας είπε, ο Υπουργός τον οποίο στηρίζατε τότε και εσείς…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κύριε…

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Στηρίζατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είχα συγκρουστεί με την κυβέρνηση…

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας λέει σταματήστε να συγκαλύπτετε αυτούς που εγκληματούν και να τους χαρακτηρίζετε κοινωνικούς αγωνιστές, σταματήστε να αμφισβητείτε τη δικαιοσύνη. Εσείς αντιδράσατε; Εγώ σας το είπα πριν και έκανα λάθος, ότι τον Οκτώβριο παραιτηθήκατε. Έκανα λάθος. Σίγουρα τα αντανακλαστικά σας δεν είναι γρήγορα, γιατί αν κάτι γίνεται 15 Ιουλίου και σας λέει ο Υπουργός σας αυτό, αυτό που κάνετε σήμερα σας έλεγε τότε ο υπουργός σας να μην το κάνετε. Κι εσείς, λοιπόν, σίγουρα δεν δείξατε καλά αντανακλαστικά, αλλά έκανα ένα λάθος. Δεν παραιτηθήκατε τον Οκτώβριο. Ξέρετε τι έγινε; Έγιναν εκλογές τον Σεπτέμβριο του 2015 και εσείς φύγατε αναγκαστικά τον Οκτώβριο, Για να αποκαταστήσουμε την πραγματικότητα.

Μπαίνω, λοιπόν, τώρα στο αντικείμενο της ερώτησης. Θα σας πω, λοιπόν, ότι και πάλι έχουμε μια διαφορετική αντίληψη της πραγματικότητας. Διότι, εσείς θεωρείτε ότι αυτά τα επεισόδια που έγιναν στις 28-2-2025 ήταν αστυνομικοί παρακρατικοί εναντίον αστυνομικών. Αυτό λέτε. Λέτε, δηλαδή, ότι αστυνομικοί επιτέθηκαν σε αστυνομικούς, για να διαλύσουν τη διαδήλωση αυτή. Αυτό λέτε εσείς, αυτό αντιλαμβάνεστε.

Κατ’ αρχάς, θα πω το εξής: Είναι πάρα πολύ ωραία να ερχόμαστε εδώ και να λέμε για την προστασία των διαδηλώσεων, των διαδηλωτών που θέλουν να διαδηλώσουν ειρηνικά, αλλά είναι άλλο πράγμα να κάνουμε πράξεις. Άλλο οι θεωρίες, άλλο η επαναστατική γυμναστική.

Θέλω να θυμίσω κάτι, ότι ποτέ δεν φέρατε εσείς μια πρόταση νόμου, ποτέ δεν ψηφίσατε έναν νόμο όσο κυβερνήσετε για την προστασία αυτών των διαδηλώσεων. Ξέρετε ποια το έκανε; Μόνο μια κυβέρνηση το έκανε αυτό. Η Κυβέρνηση της Νέας Δημοκρατίας που για πρώτη φορά μετά από πενήντα χρόνια ψήφισε νόμο που ρυθμίζει το δικαίωμα του συνέρχεσθαι, τον ν.4703/20 και προεδρικό διάταγμα 73/20, για να βοηθήσει την ακώλυτη άσκηση του δικαιώματος των πολιτών για την προστασία αυτού του έννομου αγαθού. Κι έχει και συγκεκριμένες προβλέψεις του πως μπορούν να αποτραπούν έκνομες συνέργειες.

Χρέος της πολιτείας και χρέος αυτής της Κυβέρνησης, λοιπόν, είναι να διαφυλάττει το δικαίωμα του κάθε πολίτη να διαδηλώσει, να διαφυλάξει το δικαίωμά του να προσέλθει, να συμμετάσχει, να αποχωρήσει και να υπάρχει μια ασφαλής διεξαγωγή. Δεν τραυματίστηκαν πολίτες, επιμένω σ’ αυτό.

Έρχομαι τώρα στις κατηγορίες που αναφέρετε στην ερώτησή σας. Γνωρίζουμε, λοιπόν, και δηλώσεις και αναρτήσεις που κυκλοφορούν σε μέσα κοινωνικής δικτύωσης στο διαδίκτυο, παντού, και σε ένα μέρος του Τύπου, τις οποίες αναπαράγετε και εσείς εδώ στη Βουλή. Αυτό κάνετε με δήθεν αποδεικτικό υλικό, όπου επιχειρείται μια ταύτιση των αστυνομικών δυνάμεων με αυτούς που προκαλούν τα επεισόδια.

Αυτές, λοιπόν, σας λέω πολύ ξεκάθαρα ότι είναι ανυπόστατες, συκοφαντικές και ενδεχομένως, -θα διερευνηθούν- και ποινικά κολάσιμες. Μόνο τέτοιες μπορούν να χαρακτηριστούν. Αυτές οι τοποθετήσεις κατηγορηματικά διαστρεβλώνουν την πραγματικότητα. Δημιουργούν προκαταλήψεις, κλονίζουν την εμπιστοσύνη των πολιτών στο θεσμό της Eλληνικής Aστυνομίας που σκοπό έχει να προστατεύσει τους πολίτες και να διασφαλίσει την ασφάλεια, που είναι το πολυτιμότερο αγαθό. Αυτοί, λοιπόν, είναι οι αστυνομικοί που προσπάθησαν να εμποδίσουν αυτούς που ήθελαν να ρίξουν αντικείμενα, βόμβες μολότοφ και εκρηκτικούς μηχανισμούς καθ’ όλη τη διάρκεια, με κίνδυνο -επαναλαμβάνω- για τους πολίτες. Αυτό που έπρεπε να κάνει η Ελληνική Αστυνομία, λοιπόν, το έκανε. Έγινε η διαδήλωση, ολοκληρώθηκαν οι ομιλίες και κάποιοι επιχείρησαν να διαδηλώσουν.

Πραγματικά, τώρα, τι λέτε; Ότι οι είκοσι εννέα αστυνομικοί που τραυματίστηκαν -για τους οποίους δεν είχατε μία κουβέντα να πείτε, κυρία Κωνσταντοπούλου, μία κουβέντα συμπαράστασης- τους τραυμάτισαν αστυνομικοί;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω δει κανέναν…

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Τους τραυμάτισαν αστυνομικοί; Αυτό λέτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω δει κανέναν να τραυματίστηκε. Ούτε ένα βίντεο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Αυτή εδώ η εικόνα, που είδαν εκατομμύρια πολίτες, αστυνομικό κάτω, στην είσοδο της Βουλής, να τον χτυπάνε κουκουλοφόροι, ισχυρίζεστε ότι τον χτυπούν αστυνομικοί; Τον χτυπούν άτομα, τα οποία είναι ταυτισμένα; Αυτό λέτε, εδώ; Να ξέρουμε τι λέτε.

Παρακαλώ, για τα Πρακτικά.

(Στο σημείο αυτό ο Υφυπουργός Προστασίας του Πολίτη, κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτούς τους εβδομήντα επτά που συνέλαβαν -και αυτοί ταυτοποιήθηκαν- δεν μπορεί να μας τους κάνετε αστυνομικούς. Αυτοί που προσήχθησαν, ταυτοποιήθηκαν. Ξέρετε, παλαιότερα συμμετείχαν σε επεισόδια που έχουν γίνει στα γήπεδα, οργανωμένοι σε ομάδες. Αυτοί ήταν αστυνομικοί; Ήταν άτομα, τα οποία είχαν στο παρελθόν προκαλέσει επεισόδια. Ανήκουν στο λεγόμενο «αντιεξουσιαστικό χώρο». Ήταν αυτοί αστυνομικοί;

Νομίζω ότι θα πρέπει να τα δείτε πάλι και να σέβεστε λίγο περισσότερο και τον Έλληνα αστυνομικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**   
Να σέβομαι;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Αυτό που σας λέω, τον Έλληνα αστυνομικό, γιατί αυτό που κάνετε είναι προσβολή στον Έλληνα αστυνομικό. Ό,τι στοιχεία έχετε -το ξαναλέω- θα τα καταθέσετε, με τη μόνη διαφορά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας τα κατέθεσα.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Καταθέσατε πέντε δημοσιεύματα …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεκαεπτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** … της «Εφημερίδας των Συντακτών», κάποιων άλλων εφημερίδων, όσα καταθέσατε. Σας λέω ότι όλα θα ελεγχθούν, όπως επίσης, θα ελεγχθούν και αυτοί οι οποίοι διαδίδουν ανυπόστατα και συκοφαντικά στοιχεία.

Θα πω στη δευτερολογία μου τα υπόλοιπα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελικώς, λοιπόν, ήταν μία διαμαρτυρία που δεν δέχθηκε επίθεση από αστυνομικούς, όπως μας λέτε. Ήταν όλα τέλεια, όπως είπε ο κ. Χρυσοχοΐδης. Όλα τέλεια. Τώρα, βέβαια, εσείς περιγράφετε κάτι άλλο, που δεν είναι το «όλα τέλεια». Περιγράφετε κάτι εντελώς διαφορετικό. Δεν υπάρχουν παρακρατικοί. Δεν μου απαντήσατε για τους κουκουλοφόρους και τους καδρονοφόρους που τους φυγάδευσαν μέσα από τη Βουλή, το 2011. Μιας και σας αρέσουν οι ιστορικές αναδρομές, τους εντόπισε ποτέ κανείς; Ο κ. Χρυσοχοΐδης, που είναι τόσα χρόνια Υπουργός Προστασίας του Πολίτη, εντόπισε τα άτομα αυτά; Υπήρξε κάποια εξατομίκευση; Υπήρξε κάποια τιμωρία;

Γιατί εγώ αυτό που λέω είναι ότι αυτό το οποίο είδε όλη η Ελλάδα και μετά έκλεισε ο τηλεοπτικός σταθμός, πιστοποιεί ακριβώς αυτό που σας λέω και που εγώ το ζω στις δίκες αστυνομικής βίας, με ανθρώπους που τους ανοίγουν τα κεφάλια αστυνομικοί και μετά κανείς δεν βρίσκει τον αστυνομικό. Έρχονται οι αστυνομικοί και όλοι λένε «δεν θυμάμαι», «δεν θυμάμαι ποιος ήταν». Ανθρώπους που τους κατεβάζουν τα μάτια, αιμορραγούν, που είναι πιστοποιημένοι και φωτογραφημένοι ότι τραυματίστηκαν, εν αντιθέσει, με τις ανακοινώσεις που βγάζετε ότι τραυματίστηκαν τόσοι αστυνομικοί και δεν βλέπει ποτέ κανείς ποιος είναι.

Την άλλη φορά έφτασε ο Αρχηγός της Αστυνομίας στην τηλεφωνική μου διαμαρτυρία -και ο κ. Ο Χρυσοχοΐδης- να μου αναφέρουν ως τραυματία τον ταξίαρχο, ο οποίος ήταν παρών στην επίθεση κατά των εποχικών πυροσβεστών και ήταν αυτός που με εμπόδιζε να δω άνθρωπο που τον είχαν κάνει «λιώμα» στο ξύλο και νοσηλεύτηκε δύο μέρες. Εποχικός πυροσβέστης. Και πήγε να μου πει ο κ. Χρυσοχοΐδης ότι αυτός είναι τραυματίας. Του λέω: «μην το λέτε σε μένα αυτό, γιατί εγώ τον έχω δει τον συγκεκριμένο, σε συγκεκριμένο χρόνο και δεν είναι τραυματίας». Και αμέσως αποσύρθηκε ο ισχυρισμός.

Τι μας λέτε, δηλαδή, για τις συνθήκες, οι οποίες διαμορφώνονται με βάση τα επιχειρησιακά σχέδια της Αστυνομίας, όπου αστυνομικοί επιχειρούν με πλήρη εξάρτυση, με κράνη, με κλομπ, με επιγονατίδες, με περικνημίδες, με όπλα, με χειροπέδες, με χημικά; Είναι κινούμενοι στρατοί οι διμοιρίες. Μας λέτε ότι αυτοί οι άνθρωποι εκτίθενται σε τραυματισμούς; Αυτό λέτε στα αλήθεια; Τότε πρέπει να αλλάξετε τον επιχειρησιακό σχεδιασμό.

Εν αντιθέσει, όμως, με αυτά που λέτε εσείς, όλη η Ελλάδα είδε μία μολότοφ να φεύγει από τη μεριά των αστυνομικών και να προσγειώνεται στο επίκεντρο των ειρηνικά διαμαρτυρόμενων πολιτών, κύριε Υφυπουργέ. Αυτό εσείς δεν το είδατε; Δεν είδατε τη μολότοφ που έφυγε από τη μεριά των αστυνομικών, προσγειώθηκε στο κέντρο των πολιτών, έπεσε πάνω σε πολίτη που πήρε η τσάντα του φωτιά και προσπαθούσε να τη σβήσει και άνοιξαν σαν μανιτάρι γύρω-γύρω οι πολίτες; Δεν τα είδατε αυτά; Απαντήστε μου. Γιατί εγώ σας λέω ότι αυτά είναι κομμάτι της προβοκάτσιας σας και δεν μου απαντήσατε για τίποτα.

Είναι αστείο να λέτε για τη 15η Ιουλίου. Στις 15 Ιουλίου 2015, κύριε Νικολακόπουλε, ήρθαν εδώ στη Βουλή τα πρώτα προαπαιτούμενα του τρίτου μνημονίου και εγώ, ως Πρόεδρος της Βουλής, συγκρούστηκα με την Κυβέρνηση, κατέβηκα από την Έδρα, αρνήθηκα την ψήφισή τους. Είναι εδώ οι υπάλληλοι που τα γνωρίζουν αυτά και θα έπρεπε και εσείς να τα γνωρίζετε. Μου μιλάτε εδώ και προσπαθείτε να μου φορτώσετε εμένα αυτά που έκανε η κυβέρνηση με την οποία είχα συγκρουστεί; Απορώ! Είναι αυτή η απάντησή σας για το 2025, που με πρακτικές πανομοιότυπες εδώ και δεκαετίες αφήνετε παρακρατικά στοιχεία και ενθαρρύνετε παρακρατικά στοιχεία να δρουν;

Σας κάνω κάποιες συγκεκριμένες ερωτήσεις και αφήστε την αντιμετάθεση. Είναι απλές οι ερωτήσεις. Υπάρχουν φωτογραφίες, υπάρχουν βίντεο και σας δίνω και τη δική μου μαρτυρία, γιατί τα είδα αυτά στο Σύνταγμα που ήμουν. Υπάρχουν φωτογραφίες και βίντεο δημοσιευμένα στο διαδίκτυο. Μας είπατε τώρα ότι δεν μετράνε ούτε τα δημοσιεύματα. Τι μετράει για εσάς τελικά; Δεν μετράνε οι μαρτυρίες των πολιτών, δεν μετράει η πραγματικότητα, δεν μετράνε τα δημοσιεύματα, δεν μετράει η πολιτική καταγγελία, δεν μετράει ο λόγος, δεν μετράνε τα γραπτά, τι μετράει τότε; Μόνο η επιθυμία σας για εξουσία; Δεν μετράνε οι πενήντα επτά νεκροί, δεν μετράνε οι οικογένειές τους, δεν μετράει ένας ολόκληρος λαός στις πλατείες και στους δρόμους, τι μετράει; Η αγάπη του κ. Μητσοτάκη για την Πρωθυπουργία;

Σας ερωτώ συγκεκριμένα και δεν τα έχω καταγγείλει εγώ πρωτογενώς αυτά, τα έχουν καταγγείλει οι πολίτες. Δεν τους μετράτε; Από πού αντλείτε την εξουσία σας; Πείτε μας, από πού; Από πού αντλείτε την εξουσία σας να μην μετράτε τους πολίτες; Οι πολίτες τα έχουν καταγγείλει και τα έχουν δημοσιοποιήσει επώνυμα, σε λογαριασμούς τους, συγγενείς θυμάτων, απλοί άνθρωποι. Σας ανέφερα δύο βαριά τραυματίες φωτορεπόρτερς: Ορέστης Παναγιώτου και Μανώλης Τσάφος. Πώς μου απαντάτε, λοιπόν, ότι δεν τραυματίστηκε κανείς; Πώς μου απαντάτε με αυτόν τον τρόπο;

Ξέρετε σε ποια θέση είναι η Ελλάδα κατά τη διεθνή αξιολόγηση για τον σεβασμό του κράτους δικαίου και για το δικαίωμα στη διαμαρτυρία; Είναι στον πάτο! Οι εκθέσεις του Συνηγόρου του Πολίτη, της αρμόδιας αρχής για να αξιολογεί τα ζητήματα αστυνομικής βίας και αυθαιρεσίας, είναι κόλαφος. Κόλαφος! Οι εκθέσεις των διεθνών οργανώσεων υπεράσπισης των ανθρωπίνων δικαιωμάτων, της Διεθνούς Αμνηστίας, του Human Rights Watch είναι κόλαφος και οι ανακοινώσεις των διεθνών μέσων ενημέρωσης είναι κόλαφος! Η κοινή αίσθηση των πολιτών για την ασφάλειά τους είναι ότι δεν είναι ασφαλείς στη χώρα μας, επί της Κυβερνήσεως σας, με αυτή τη δράση της Αστυνομίας.

Ποιο μήνυμα ήρθατε να εκπέμψετε εδώ, κύριε Υφυπουργέ; Ακόμη και όταν έρχεται Αρχηγός κόμματος μέσα στη Βουλή και σας καταγγέλλει περιστατικά βίας και σας καταθέτει, όχι πέντε, αλλά δεκαεπτά δημοσιεύματα -και σας τα καταθέτει στα Πρακτικά, γιατί πιο πριν δεν τα είχατε- και σας αναφέρει ονοματεπώνυμα και σας αναφέρει τη μαρτυρία της και σας αναφέρει χρόνους, τόπους, ούτε αυτό αρκεί; Δεν αποδεικνύει τίποτε ούτε αυτό; Μα, έτσι έχετε πείσει την κοινωνία ότι είστε οι αρχιερείς της συγκάλυψης. Δεν το καταλαβαίνετε; Αρνείστε αυτό που έζησε όλος ο κόσμος, αυτό που είδε όλος ο κόσμος, προσπαθείτε να το μεταστρέψετε, όπως κάνετε στο έγκλημα των Τεμπών. Το ίδιο κάνετε. Γι’ αυτό ο Κυριαζίδης δεν μπορούσε να ζητήσει συγγνώμη και είπε τρεις φορές «Για να συνεννοούμαστε». Το ίδιο κάνετε, το άσπρο μαύρο, το μαύρο άσπρο και τη νύχτα μέρα! Έτσι δράτε και ο κόσμος σας έχει καταλάβει.

Είναι προφανές ότι δεν θα πάρω από εσάς απαντήσεις. Θα ακούσω τη δευτερολογία σας. Δεν έχω πια καμία αμφιβολία ότι δεν θα μου απαντήσετε, αλλά να ξέρετε ότι την τελική απάντηση σε όλα αυτά και στη στάση σας θα τη δώσουν οι πολίτες. Να είστε σίγουρος γι’ αυτό.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας και θα ολοκληρώσουμε τη συνεδρίαση.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κάνετε λάθος, κυρία Πρόεδρε. Θα πάρετε απαντήσεις. Αυτό που θέλω να σας πω, για να κλείσουμε το θέμα αυτό, είναι ότι σήμερα μας είπατε ότι μετά τα επεισόδια στις 15 Ιουλίου του 2015…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι…

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Καταλαβαίνω ότι δεν θέλετε να τα ακούτε. Το καταλαβαίνω, θα τα ακούσετε όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και θα σέβεστε…

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας σέβομαι απόλυτα. Θα με ακούσετε, όμως, όπως σας άκουσα και εγώ πολύ προσεκτικά, χωρίς να σας διακόψω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είπα «δεν με σέβεστε». Απλώς, επανέλαβα αυτό που εσείς μου είπατε, «θα σέβεστε».

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Στις 15 Ιουλίου, λοιπόν, εσείς είπατε ότι αντιδράσατε. Εγώ σας λέω, λοιπόν, ότι δεν παραιτηθήκατε ποτέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάλι τα ίδια;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Η αγάπη, λοιπόν, για τις καρέκλες, στις οποίες αναφερθήκατε. Είσαστε αυτή, η οποία διαφωνήσατε, όπως λέτε, αλλά παραμείνατε μέχρι τον Οκτώβριο, όχι επειδή παραιτηθήκατε, αλλά επειδή την απάντηση -αυτό που είπατε πριν- την έδωσαν οι πολίτες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έφυγα. Δεν το γνωρίζετε;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Οι πολίτες, λοιπόν, σας είπαν «φεύγετε από Πρόεδρος». Κλείνουμε, λοιπόν, αυτό το θέμα.

Πάμε στο εξής. Διαστρεβλώνετε συνεχώς την πραγματικότητα, όπως διαστρεβλώσατε τι έγινε στις 28 Φεβρουαρίου. Διαστρεβλώσατε -θα μου επιτρέψετε, κυρία Πρόεδρε, να πω ότι διαστρεβλώσατε- αυτό το οποίο είπα πριν. Δεν είπα ότι δεν μετράνε τα έγγραφα, τα οποία δείχνετε. Είπα ότι όλα θα ελεγχθούν. Σας είπα, όμως, ότι κάθε έγγραφο, όπως ξέρετε, γιατί είστε δικηγόρος, έχει μια συγκεκριμένη αποδεικτική ισχύ. Εσείς, λοιπόν, δώσατε δημοσιεύματα της «Εφημερίδας των Συντακτών»…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλων των μέσων μαζικής ενημέρωσης.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα εξεταστούν και αυτά. Όμως, ξέρετε ότι όταν κάποιος πολίτης τραυματίζεται, έχει ιατρικά πιστοποιητικά, έχει μαρτυρίες, πάει στην Αστυνομία, καταθέτει. Όλα αυτά θα ερευνηθούν. Όχι, όμως, να μου καταθέτετε έγγραφα, τα οποία αφορούν και συλλήψεις που έκανε η Αστυνομία! Αυτά έχουν μια αποδεικτική ισχύ, αλλά δεν θα το κάνουμε εδώ το δικαστήριο, κυρία Πρόεδρε. Θα πάει στη δικαιοσύνη, στην πειθαρχική διαδικασία.

Πάμε τώρα σε κάτι άλλο. Συνεχίζετε να διαστρεβλώνετε αυτά που έγιναν στις 28 Φεβρουαρίου. Συνεχίζετε να μας λέτε ότι οι αστυνομικοί τραυμάτισαν αστυνομικούς. Δεν μου δώσατε μια εξήγηση. Τους τραυματισμούς, τα εγκαύματα πρώτου βαθμού είκοσι εννέα αστυνομικών τα έκαναν αστυνομικοί; Δεν μου το είπατε αυτό. Σας απαντώ σε αυτό που με ρωτάτε. Γιατί εσείς λέτε ότι αυτό έγινε μεταξύ της Αστυνομίας. Αυτό λέτε. Αυτό σας έλεγαν και τότε να μην κάνετε.

Εσείς μας λέτε, λοιπόν, ότι αυτοί που συνελήφθησαν και προσήχθησαν ήταν αστυνομικοί, ήταν παρακρατικοί; Τι ήταν αυτοί; Αυτό, λοιπόν, είναι ντροπή -το λέω πολύ ξεκάθαρα-, είναι προσβλητικό για τον Έλληνα αστυνομικό που πηγαίνει το πρωί στη δουλειά του, για να βγάλει το μεροκάματο. Και είμαστε εμείς, η Κυβέρνηση αυτή -γιατί πολιτική απόφαση ήταν αυτή- που αναγνωρίσαμε το επικίνδυνο. Δεν το είχε κάνει καμία άλλη Κυβέρνηση. Δεν πηγαίνει, για να κάνει επεισόδια, κυρία Κωνσταντοπούλου, ούτε για να «πλακωθεί» με τους συναδέλφους του, ούτε για να τραυματίσει τους συναδέλφους του, πηγαίνει για να προστατέψει αυτούς που πήγαν να διαδηλώσουν ειρηνικά. Είναι προσβολή προς τον αστυνομικό που δίνει μάχη με το οργανωμένο έγκλημα, προς τον αστυνομικό που προσπαθεί να προστατεύσει θύματα γυναίκες και έχει προστατεύσει πολλές από την ενδοοικογενειακή βία, που προσπαθεί να προστατεύσει ανήλικους, προς αυτόν που προσπαθεί να βεβαιώσει τροχαίες παραβάσεις για να μην γίνονται τροχαία ατυχήματα, προς αυτόν που διακινδυνεύει την ασφάλειά του στα γήπεδα και υπάρχει κάποιος που έχασε τη ζωή του. Μην το ξεχνάμε αυτό το γεγονός πριν από έναν χρόνο. Εσείς δεν είπατε μία καταδίκη για τους είκοσι εννέα αστυνομικούς που τραυματίστηκαν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπαμε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Μία δεν άκουσα. Είναι προσβλητικό.

Οι Έλληνες αστυνομικοί λειτουργούν πάντοτε στο πλαίσιο του νόμου. Όταν δεν το κάνουν, έχουν πειθαρχικές κυρώσεις. Το έχουμε αποδείξει αυτό και με αύξηση των συλλήψεων της Υπηρεσίας Εσωτερικών Υποθέσεων και όπου γίνεται και με πειθαρχικές διαδικασίες τις οποίες αναβαθμίζουμε.

Κύριο μέλημα είναι να προστατεύουμε τους πολίτες που διαδηλώνουν ειρηνικά, πάντοτε με αυταπάρνηση, με γενναιότητα και διακινδυνεύοντας πολλές φορές και τη σωματική τους ακεραιότητα, για να υποστηρίξουν το δικαίωμα των πολιτών να διαδηλώνουν.

Σας λέω ότι οι έρευνες σε όλα τα επίπεδα για την ταυτοποίηση ατόμων που συμμετείχαν στα επεισόδια, θα συνεχιστούν, αλλά είναι πραγματικά κρίμα, είναι ντροπή να αναπαράγονται στην Αίθουσα του Κοινοβουλίου όσα λένε ανώνυμα πολλοί στο διαδίκτυο. Είναι πραγματικά ντροπή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ρίξτε τις ντροπές στον Καραμανλή.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα σας πω μόνο ότι αναρτήσεις που ταυτίζουν Έλληνες αστυνομικούς με ταραχοποιούς και τις οποίες δυστυχώς αναπαράγετε είναι κατασκευασμένες. Χρησιμοποιούνται εικόνες οι οποίες έχουν δημοσιευθεί στο διαδίκτυο πολλά χρόνια πριν, χρησιμοποιούνται εικόνες από το εξωτερικό. Αυτό όλο είναι αντικείμενο ξεχωριστής έρευνας. Γι’ αυτό και είπα «δώστε τα έγγραφα, ό,τι έχετε». Θα ερευνηθεί και αυτό, θα ερευνηθούν τα πάντα και ποιοι διαδίδουν fake news και ποιοι έχουν πραγματικά στοιχεία για αξιόποινες πράξεις. Όλα θα τα δούμε, όλα στο φως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καταγγέλλονται…

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα σας πω χαρακτηριστικά ότι διακινείται μια φωτογραφία με Έλληνες αστυνομικούς και ένα κουκουλοφόρο, που φέρουν μάλιστα και παρόμοια ρούχα. Αυτή είναι φωτογραφία που έχει το 2007 στο Κεμπέκ του Καναδά.

Επίσης, από το 2009 διακινείται μια φωτογραφία στο διαδίκτυο -θα τα δώσω και εγώ αυτά- κάθε φορά που γίνονται επεισόδια και εμφανίζεται ως πρόσφατη.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως και πάλι σας λέω ότι ό,τι στοιχεία έχετε στη δικαιοσύνη, στις πειθαρχικές διαδικασίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια δικαιοσύνη; Δεν είπατε «να τα καταθέσετε εδώ»;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Και στις πειθαρχικές διαδικασίες.

Σας διαβεβαιώνω ότι αυτά που καταθέσατε θα τα πάρω και θα ασχοληθεί η αρμόδια υπηρεσία της Ελληνικής Αστυνομίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη μου λέτε στη δικαιοσύνη.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας διαβεβαιώνω ότι όλα θα ερευνηθούν. Έχω πει δέκα φορές και θα το ξαναπώ: δικαιοσύνη, πειθαρχική διαδικασία. Τις ξέρετε τις διαδικασίες. Δεν είναι μόνο δικαιοσύνη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς είστε η δικαιοσύνη;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Όχι βέβαια. Το ξέρετε πολύ καλά αυτό.

Θα σας πω λοιπόν ότι οι αστυνομικοί θα συνεχίσουν και πρέπει -και αυτό οφείλει να κάνει η Αστυνομία- να υπηρετούν τα καθήκοντά τους με επαγγελματισμό και αφοσίωση για την προστασία του ύψιστου έννομου αγαθού, της ασφάλειας, το οποίο είναι προϋπόθεση για τη σταθερότητα, την ελευθερία, για τη λειτουργία της δημοκρατίας, για την άσκηση κάθε δικαιώματος

Σε αυτή, λοιπόν, την πραγματικά πρωτοφανή διαδήλωση για ένα τόσο ευαίσθητο θέμα, με τόσο μεγάλο αριθμό πολιτών, σας λέω ότι η Ελληνική Αστυνομία έκανε αυτό που ήταν δυνατόν, το καλύτερο δυνατό. Συμμετείχε μεγάλος αριθμός σε αυτήν την διαδήλωση και πραγματικά οι πολίτες πήγαν και έφυγαν ασφαλείς. Αυτό το έργο ήταν το καλύτερο δυνατόν που μπορούσε να κάνει η Ελληνική Αστυνομία.

Όμως θα σας πω και κάτι ακόμα: Όλοι αυτοί οι πολίτες που διαδήλωσαν και όλοι οι πολίτες που είδαν αυτή τη διαδήλωση, με αυτά τα οποία ισχυρίζεστε εδώ και με όλες τις απόψεις που ακούσαμε, είμαι βέβαιος -πλην ίσως των κουκουλοφόρων- ότι δεν θα εμπιστεύονταν σε εσάς το μεγάλο έργο της προστασίας της ασφάλειας των πολιτών.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, έχουν αναρτηθεί ηλεκτρονικά στη διαδικτυακή ιστοσελίδα της Βουλής των Ελλήνων όπως και διανεμηθεί στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Παρασκευής 15 Νοεμβρίου 2024, της Δευτέρας 18 Νοεμβρίου 2024, της Τρίτης 19 Νοεμβρίου 2024, της Τετάρτης 20 Νοεμβρίου 2024, της Παρασκευής 22 Νοεμβρίου 2024, της Δευτέρας 25 Νοεμβρίου 2024, της Τρίτης 26 Νοεμβρίου 2024, της Τετάρτης 27 Νοεμβρίου 2024, της Πέμπτης 28 Νοεμβρίου 2024, της Παρασκευής 29 Νοεμβρίου 2024 και της Δευτέρας 2 Δεκεμβρίου 2024 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς, τα Πρακτικά των συνεδριάσεων της Ολομέλειας της Βουλής της Παρασκευής 15 Νοεμβρίου 2024, της Δευτέρας 18 Νοεμβρίου 2024, της Τρίτης 19 Νοεμβρίου 2024, της Τετάρτης 20 Νοεμβρίου 2024, της Παρασκευής 22 Νοεμβρίου 2024, της Δευτέρας 25 Νοεμβρίου 2024, της Τρίτης 26 Νοεμβρίου 2024, της Τετάρτης 27 Νοεμβρίου 2024, της Πέμπτης 28 Νοεμβρίου 2024, της Παρασκευής 29 Νοεμβρίου 2024 και της Δευτέρας 2 Δεκεμβρίου 2024 επικυρώθηκαν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, είναι δυνατόν με αυτές τις συνθήκες να γίνει η επικύρωση;

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Ερωτάται το Σώμα αν δέχεται να κλείσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 18.55΄ λύεται η συνεδρίαση για την Τετάρτη 12 Μαρτίου 2025 και ώρα 10.00΄ με αντικείμενο εργασιών: 1) κοινοβουλευτικό έλεγχο, α) επετειακή αναφορά για την Ημέρα της Γυναίκας β) συζήτηση επικαίρων ερωτήσεων και 2) νομοθετική εργασία σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**